c: text/html

text:
ཆུ་འབི་ཟླ་བ་ཚེ་རིང་།  >ཀྱིས་བོད་རིག་པའི་ཞིབ་འཇུག་མཁས་དབང་དང་རྒྱུས་ཡོད་རྒན་རབས་རྣམས་ལ་བཅར་འདྲི་ཞུ་བའི་འཆར་གཞི་ལྟར་ད་རེས་ཁོ་བོས་སྐུ་ཞབས་ཁྱེད་ཀྱི་དྲུང་དུ་ཆེད་མངགས་བཅར་འདྲི་ཞུ་བར་ཡོང་བས། ཁྱེད་ཀྱིས་ང་ཚོའི་ལས་དོན་འདིར་རྒྱབ་སྐྱོར་གནང་བར་ཐུགས་རྗེ་ཆེ་ཞུ་རྒྱུ་དང་མཁྱེན་རབ་ཡངས་པའི་དགོངས་འཆར་ལྷུག་རྩོལ་ཡོང་བའི་རེ་འདུན་ཞུ་རྒྱུ་ཡིན། དང་ཐོག་མར་སྐུ་ཉིད་ཆུང་དུས་ཀྱི་ལོ་རྒྱུས་དང་འབྲེལ་བའི་གཙང་བཀྲ་ཤིས་ལྷུན་པོའི་སྐོར་གྱི་གནད་དོན་ཁ་ཤས་ཡོད་དེ། སྐུ་ཉིད་དགུང་ལོ་བདུན་པར་བཀྲས་ལྷུན་ནོར་བུ་བྲང་ཁང་དུ་དགེ་ཕྲུག་ལ་བསྐྱལ་ཏེ་ཐོག་མར་ཆོས་ཞུགས་གནང་འདུག་པས།“ནོར་བུ་བྲང་ཁང་”ཞེས་པ་དང་བཀྲས་ལྷུན་དགོན་པའི་དབར་གྱི་འབྲེལ་བ་ཇི་ལྟར་ཡིན་ཚུལ་སྐོར་གསུང་རོགས་གནང་།
ནོར་བྲང་ཨོ་རྒྱན། “ནོར་བུ་བྲང་ཁང་”ཞེས་པ་དང་བཀྲས་ལྷུན་དགོན་པའི་དབར་གྱི་འབྲེལ་བ་ནི། སྤྱི་དང་བྱེ་བྲག་གི་གནད་དོན་ཞིག་རེད། གང་ཡིན་ཞེ་ན། བཀྲ་ཤིས་ལྷུན་པོ་ནི་ཏཱ་ལའི་བླ་མ་སྐུ་ཕྲེང་དང་པོ་དགེ་འདུན་གྲུབ་པས་སྤྱི་ལོ་༡༤༤༧ལོར་ཕྱག་བཏབ་པའི་དགེ་ལུགས་པའི་དབུས་གཙང་གདན་ས་ཆེན་པོ་བཞིའི་ཡ་གྱལ་ཞིག་ཡིན་ལ། དེ་ནི་གདན་ས་གཞན་གསུམ་པོ་དང་མི་འདྲ་བའི་དམིགས་བསལ་གྱི་གནས་བབས་ཡོད་ལ་གདན་ས་འདི་ཉིད་པཎ་ཆེན་སྐུ་ཕྲེང་ན་རིམ་གྱིས་འཛིན་སྐྱོང་སྤེལ་གསུམ་གནང་ཞིང་། འདིའི་ནང་སྔར་བླ་བྲང་རྒྱལ་མཚན་མཐོན་པོ་ཞེས་པཎ་ཆེན་རིན་པོ་ཆེས་དབུ་ཁྲིད་གནང་བའི་སྲིད་གཞུང་གི་སྒྲིག་གཞི་ཆ་ཚང་ཡོད་པ་ཞིག་དང་། གཙང་ཁུལ་གྱི་རིག་གནས་ཀྱི་ལྟེ་བ་ཞིག་ཀྱང་ཡིན་པ་དེ་ནི་དགོན་སྤྱིའི་གནས་ཚུལ་ཡིན་ལ། བྱེ་བྲག་ནོར་བུ་བྲང་ཁང་ཞེས་པ་ནི་གདན་ས་དེའི་ནང་གྲྭ་ཚང་དང་། མི་ཚན། དགེ་འདུན་གྱི་གྲྭ་ཤག་སོགས་མང་པོ་ཡོད་པའི་ནང་ནས་ནོར་བུ་བྲང་ཁང་ཞེས་པ་སྐུ་དྲག་སྒེར་གྱི་སྡོད་ཤག་ཅིག་རེད། དེའི་ལོ་རྒྱུས་མདོ་ཙམ་ཞུས་ན། སྡོད་ཤག་དེའི་མིང་ཆ་ཚང་ལ་གཟིམ་ཤག་ནོར་བུ་བྲང་ཁང་བརྗོད་ཀྱི་ཡོད་པ་དེ་ནི་སྤྱིར་བཏང་ནི་སྡོད་ཤག་དང་མི་འདྲ་བར་བྲང་ཁང་ཞེས་སུ་མིང་ཐོགས་པ་ནི་དཔེར་ན། དཔོན་ཚང་བྲང་ཁང་། དཀར་པོ་བྲང་ཁང་ཞེས་པ་ལྟ་བུའི་གྲས་ཡིན་པ་དེ་ནི་གཞན་ལས་གནས་བབས་ཅུང་མཐོ་བར་འཛིན་པ་དང་། ལྷག་པར་ཤག་དེར་པཎ་ཆེན་སྐུ་ཕྲེང་དྲུག་པ་དཔལ་ལྡན་ཡེ་ཤེས་དང་། སྐུ་ཕྲེང་བཅུ་པ་ཆོས་ཀྱི་རྒྱལ་མཚན་རྣམ་གཉིས་རིམ་པར་ཞབས་སོར་འཁོད་པས་གཟིམ་ཤག་ཅེས་འབོད་པ་དགོན་པའི་ནང་སྡོད་ཤག་གཞན་དང་མི་འདྲ་བའི་དམིགས་བསལ་གྱི་ཐོབ་ཐང་ཡོད་པའི་ཤག་ཚང་ཞིག་རེད། མ་གཞི་བླ་སྤྲུལ་དང་སྐུ་དྲག་སོགས་ཀྱི་སྡོད་ཤག་ལ་གཟིམ་ཤག་ཅེས་ཆེ་བསྟོད་ཀྱིས་འབོད་སྲོལ་ཡོད་ནའང་རྒྱུ་མཚན་ངོ་མའི་ཐོག་ནས་བཤད་ན་པཎ་ཆེན་རིན་པོ་ཆེ་ཤག་དེར་ཞབས་སོར་འཁོད་ན་མ་གཏོགས་གཟིམ་ཤག་གི་ཐོར་ཐང་ཡོད་པ་ཞིག་མིན་ལ། གཟིམ་ཤག་ཐོབ་པའི་ཤག་ཚང་ལ་གཞན་དང་མི་འདྲ་བའི་དམིགས་བསལ་གྱི་ཐོབ་ཐང་ཡོད་པ་ཞིག་རེད། ནོར་བྲང་གཟིམ་ཤག་དེ་ནི་རྒྱུས་མངའ་མེད་པའི་མི་ཞིག་གིས་ཕྱི་ནས་བལྟས་ན་གྲྭ་ཚང་ཞིག་རེད་སྙམ་པ་ལས་སྒེར་ཤག་ཅིག་རེད་སྙམ་པ་མི་འཆར་བ་དཔེར་ན། ཁང་པ་ཐོག་སོ་བཞི་བརྩེགས་ཀྱི་གོང་ལར་སྤེན་བད་ཐོག་སོ་གཅིག་ཙམ་གྱི་ཐོག་མི་ཕྲེང་ཞེས་པ་གདུང་མའི་ཐོག་འབུར་བརྐོས་སྒོར་ཐིག་དཀར་རག་དཀར་པོ་བྱུགས་པ་ཉིས་བརྩེགས་འཁོར་མར་ཡོད་པ་དང་། ལྷག་པར་ཐོག་སོ་བཞི་པའི་དབུ་གཡབ་ཀྱི་ལྡེབས་རིས་ལ་པཎ་ཆེན་སྐུ་ཕྲེང་དགུ་པ་མེས་རྒྱལ་ནང་ས་ལ་ཆིབས་ཞལ་བསྒྱུར་བའི་རི་མོ་དང་། པཎ་ཆེན་སྐུ་ཕྲེང་དགུ་པ་མེས་རྒྱལ་ནང་ཁུལ་ནས་བཀྲ་ཤིས་ལྷུན་པོར་ཞབས་སོར་འཁོད་པའི་ཚུལ་གྱི་རི་མོ་དང་། སྐབས་དེའི་བཀྲ་ཤིས་ལྷུན་པོའི་དགོན་པའི་རྒྱ་ཁྱོན་གྱི་ལྡེབས་རིས་བཅས་ཡོད་པ་དེ་དག་ནི་ལོ་རྒྱུས་ཞིབ་འཇུག་གི་དཔྱད་གཞི་རིམ་ཐང་ཅན་ཞིག་ཡིན་པ་རྗེས་སོར་ཁྱེད་རྣམ་པ་བཀྲ་ཤིས་ལྷུན་པོར་ཕེབས་ཁོམ་བྱུང་ན་ལོ་རྒྱུས་ཀྱི་ལྡེབས་རིས་དེ་ཚོ་པར་ལེན་གནང་ན་བོད་ཀྱི་ལོ་རྒྱུས་དུམ་བུའི་གནས་ཚུལ་གསལ་བཤད་ཐུབ་པ་ཡོང་གི་རེད་སྙམ་པ་བསམ་ཚུལ་ལགས་ན་དགོས་པ་ཡོད་མེད་ཁྱེད་རྣམ་པས་གཟིགས་རོགས་གནང་ཞུ་རྒྱུ།
ཆུ་འབི་ཟླ་བ་ཚེ་རིང་། བཀྲ་ཤིས་ལྷུན་པོའི་ནང་མ་སྒང་ལ་ཞབས་སྡོད་ཞུས་རྗེས་ལས་ཚན་གོ་མིང་གནས་སྤར་གྱི་བརྒྱུད་རིམ་གང་འདྲ་ཡོད་དམ།
ནོར་བྲང་ཨོ་རྒྱན། རང་ཉིད་བཀྲ་ཤིས་ལྷུན་པོའི་བླ་བྲང་རྒྱལ་མཚན་མཐོན་པོའི་ཞབས་སྡོད་ཞུས་རྗེས་སླར་ཡང་ལས་ཚན་པར་གནས་སྤར་གྱི་སྐོར་ཞུས་ན། རང་ལོ་ཉེར་གཉིས་ལོ་སྟེ་སྤྱི་ལོ་༡༩༥༥ལོར་པཎ་ཆེན་སྐུ་ཕྲེང་བཅུ་པའི་བཀའ་བཞིན་རང་ཉིད་བཀྲ་ཤིས་ལྷུན་པོའི་ཞབས་སྡོད་པའི་གསར་མཇལ་ཞུས་པ་དང་། སྐབས་དེར་སྤྱི་ལོ་༡༩༥༤ཤིང་རྟ་ལོ་རྒྱལ་རྩེ་ཉི་རོ་ནས་ཆུ་ལོག་སྔར་བྱུང་མྱོང་མེད་པ་ཐོན་པས་པཎ་ཆེན་སྐུ་ཕྲེང་ན་རིམ་དབྱར་བཞུགས་གནང་ཡུལ་ཕོ་བྲང་ཀུན་སྐྱོབས་གླིང་ཆུས་འཁྱེར་ཚབ་ལ་བདེ་ཆེན་སྐལ་བཟང་ཕོ་བྲང་གསར་སྐྲུན་ཨར་སྤྱི་ལས་ཁུངས་གསར་འཛུགས་གནང་བའི་དྲུང་ཡིག་ཏུ་བསྐོ་བཞག་གནང་བ་བཞིན་རང་ཉིད་ལས་དོན་ཚགས་ཚུད་སྒྲུབ་པ་མ་ཟད། ལྷག་པར་ང་ཚོའི་ཁྱིམ་ཚང་ནི་བཀྲ་ཤིས་ལྷུན་པོའི་སྐུ་དྲག་ནང་གཞུང་སེམས་དག་པའི་སྐད་གྲགས་ཡོད་ལ། དོན་དམ་པར་ཡང་ང་ཚོའི་ཁྱིམ་ཚང་གི་མི་ངོ་སུ་ཡིན་ན་ཡང་རང་རང་གི་ལས་གནས་གང་དུ་ཡོད་ཀྱང་རང་ལ་ཐོབ་མི་འོས་པའི་གཞུང་རྒྱུ་སྐར་ལི་ཙམ་བེད་སྤྱོད་གཏོང་སྲོལ་མེད་པ་སོགས་གཞུང་སེམས་དག་པའི་བསམ་ཚུལ་དང་། ཕོ་བྲང་གསར་བཞེངས་སྐབས་རང་ངོས་ནས་ལས་དོན་ཧུར་བསྐྱེད་ཞུས་པར་གཟིགས་ཏེ་པཎ་ཆེན་སྐུ་ཕྲེང་བཅུ་པས་རང་གི་གོ་མིང་ལས་ཚན་པར་གནས་སྤར་ཐོག་འཕྲུལ་འཁོར་སློབ་གྲྭའི་སློབ་སྤྱིའི་གྲས་སུ་བསྐོ་གཞག་གནང་བ་ཞིག་ལགས།
ཆུ་འབི་ཟླ་བ་ཚེ་རིང་། བཀྲ་ཤིས་ལྷུན་པོར་གྲྭ་ཚང་ག་ཚོད་ཡོད་དམ། གྲྭ་རྒྱུན་གྱི་ཡོང་ཁུངས་ཇི་ལྟར་ཡིན་ནམ།
ནོར་བྲང་ཨོ་རྒྱན། བཀྲ་ཤིས་ལྷུན་པོར་གྲྭ་ཚང་བཞི་ཡོད་པ་དེ་ཡང་མཚན་ཉིད་གྲྭ་ཚང་ཐོས་བསམ་གླིང་གྲྭ་ཚང་དང་། དཀྱིལ་ཁང་གྲྭ་ཚང་། ཤར་རྩེ་གྲྭ་ཚང་། རྒྱུད་པ་གྲྭ་ཚང་བཅས་མཚན་ཉིད་གྲྭ་ཚང་གསུམ་དང་། རྒྱུད་གྲྭ་གཅིག་བཅས་ཡོད་པའི་གྲྭ་ཚང་བཞིའི་མཁན་པོར་ཟུར་ཆེན་བཞི་ཞེས་གྲགས་པ་དང་། མཚན་ཉིད་གྲྭ་ཚང་གསུམ་གྱི་ཁོངས་སུ་མི་ཚན་ཞེས་རང་རང་གྲྭ་ཚང་དེའི་ཁོངས་སུ་གཏོགས་པའི་མི་ཚན་མང་པོ་ཡོད། དཔེར་ན། ཐོས་བསམ་གླིང་གྲྭ་ཚང་ཁོངས་སུ་མི་ཚན་ཉི་ཤུ་རྩ་བདུན་ཡོད་པ་ནི། དགེ་འདུན་གྲུབ་པའི་དུས་སུ་བྱུང་བ་བཅུ་སྟེ། ལེགས་གླིང་མི་ཚན། བདེ་འབྱོར་མི་ཚན། ལྷུན་རྩེ་མི་ཚན། ནོར་བུ་དགའ་ལྡན་མི་ཚན། གཅེན་ལུང་མི་ཚན། འབྲོང་རྩེ་མི་ཚན། རྟ་ནག་མི་ཚན། སྤང་ཡུལ་མི་ཚན། གནས་ཆོས་མི་ཚན། གནས་པ་མི་ཚན་དང་བཅུའོ། ། པཎ་ཆེན་སྐུ་ཕྲེང་བཞི་པའི་དུས་སུ་བྱུང་བ་བཅུ་དྲུག་ནི། ལེགས་གྲུབ་མི་ཚན། བཞད་པ་མི་ཚན། གསེར་གླིང་མི་ཚན། རྫོང་ཁ་མི་ཚན། བ་སོ་མི་ཚན། ཏྲེ་ཧོར་མི་ཚན། གཡང་པ་མི་ཚན། ཧར་གདོང་མི་ཚན། ཅོ་ནེ་མི་ཚན། གསེར་ཁང་མི་ཚན། རྒྱ་ཁམས་མི་ཚན། ཚུལ་ཁང་མི་ཚན། གྲང་མོ་མི་ཚན། ལྕགས་པ་མི་ཚན། རོང་པ་མི་ཚན། གཏིང་སྐྱེས་མི་ཚན་དང་བཅུ་དྲུག་གོ །པཎ་ཆེན་སྐུ་ཕྲེང་ལྔ་པའི་དུས་བྱུང་བའི་མི་ཚན་གཅིག་སྟེ། སྲད་པ་མི་ཚན་བཅས་ཁྱོན་བསྡོམས་མི་ཚན་ཉི་ཤུ་རྩ་བདུན་ནོ། དཀྱིལ་ཁང་གྲྭ་ཚང་ཁོངས་མི་ཚན་བཅུ་དྲུག་ནི། དགེ་འདུན་གྲུབ་པའི་དུས་སུ་བྱུང་བའི་མི་ཚན་བཅུ་སྟེ། དཔེ་ཐུབ་མི་ཚན། གུ་གེ་མི་ཚན། སྟག་མོ་མི་ཚན། ལྷུན་རྩེ་མི་ཚན། འདར་པ་མི་ཚན། མདངས་ཅན་མི་ཚན། ཁལ་ཁ་མ་ཚན། མི་མཁར་མི་ཚན། རོང་མཚོ་མི་ཚན། གནས་སྙིང་མི་ཚན་དང་བཅུའོ། །པཎ་ཆེན་སྐུ་ཕྲེང་བཞི་པའི་སྐུ་དུས་བྱུང་བ་དྲུག་ནི། བདེ་བ་ཅན་པ་མི་ཚན། ཆོས་སྦུག་མི་ཚན། ཁལ་ཁ་མི་ཚན། ཨོ་རྒྱན་རྫོང་པ་མི་ཚན། གློ་སྦུག་མི་ཚན། རྡོ་གདན་མི་ཚན་དང་དྲུག་བཅས་བཅུ་དྲུག་གོ ཤར་རྩེ་གྲྭ་ཚང་ཁོངས་མི་ཙན་བཅུ་དྲུག་ལས་དགེ་འདུན་གྲུབ་པའི་དུས་སུ་བྱུང་བ་མི་ཚན་དྲུག་ཡོད་པ་ནི། ལྷ་ཁང་མི་ཚན། གནས་གསར་བ་མི་ཚན། ཁྲོན་ཁ་སྦུག་པ་མི་ཚན། བ་ཤེ་བ་མི་ཚན། ཤར་བྱང་མི་ཚན། ལས་སྟོད་པ་མི་ཚན་བཅས་དྲུག་གོ པཎ་ཆེན་སྐུ་ཕྲེང་བཞི་པའི་སྐབས་གསར་འཕར་མི་ཚན་བཅུ་ནི། བདེ་ཡངས་མི་ཚན། ཞི་གནས་པ་མི་ཚན། ཐོན་པ་མི་ཚན། ནོར་སྟེང་མི་ཚན། ས་ལུང་པ་མི་ཚན། ལྷོ་པ་མི་ཚན། ཡོལ་དཀར་བ་མི་ཚན། སྤོར་ཐོག་པ་མི་ཚན། བསམ་བློ་བ་མི་ཚན། རྒྱལ་ཆེན་རྩེ་པ་མི་ཚན་བཅས་བཅུ་དྲུག་གོ ད་དུང་རྩེ་དབུ་སྒེར་གྲྭ་ཚང་ངམ་དགོན་ཁང་པ་ཞེས་པ་གཅིག་ཡོད། མཚན་ཉིད་གྲྭ་ཚང་དེ་དག་གི་གྲྭ་རྒྱུན་ཡོང་ཁུངས་ནི་སྤྱིར་བཏང་འབབ་ཁུངས་གཙང་ཁུལ་ལུང་པ་སོ་སོའི་མིང་མི་ཚན་ཡང་བཏགས་ཡོད་པ་ཞིག་ཡིན་དཔེར་ན། རྟ་ནག་ཁུལ་ནས་ཡོང་བའི་གྲྭ་པའི་འབབ་ཁུངས་རྟ་ནག་མི་ཚན་ཡིན་པ་ལྟ་བུ་དང་། ཁམས་སོགས་ནས་ཡོང་བའི་གྲྭ་པའི་འབབ་ཁུངས་ནི་ཁམས་པ་རྣམས་རྒྱ་ཁམས་པ་དང་། ཏྲེ་ཧོར་མི་ཚན་གཉིས་ལ་ཆོས་ཞུགས་བྱ་དགོས་པ། སོག་པོའི་རིགས་ནི་མང་ཆེ་བ་ཧར་གདོང་མི་ཚན་དང་། ཁལ་ཁ་ནས་ཡོང་བ་རྣམས་ཁལ་ཁ་མི་ཚན། ཨ་མདོ་ནས་ཡོང་བའི་འབབ་ཁུངས་ནི་བསམ་བློ་མི་ཚན་མངའ་རིས་དང་ལ་དྭགས་ཁུལ་ནས་ཡོང་བ་རྣམས་ཀྱི་འབབ་ཁུངས་ནི་གུ་གེ་མི་ཚན་དང་། དཔེ་ཐུབ་མི་ཚན། སྟག་མོ་མི་ཚན་ཡིན་པ་ལྟ་བུའོ། ། རྒྱུད་པ་གྲྭ་ཚང་ནི་བཤད་གྲྭ་གསུམ་ནས་དགེ་འདུན་པ་གསན་བསམ་གྲུབ་རྗེས་སྔགས་ཕྱོགས་འཛིན་སྐྱོང་དང་འབྲེལ་བར་སྔགས་ལ་ཞུགས་པ་རྣམས་ཀྱི་འདུས་ཚོགས་ཡིན་པ་བཅས་སོ། །
ཆུ་འབི་ཟླ་བ་ཚེ་རིང་། པཎ་ཆེན་སྐུ་ཕྲེང་བཅུ་པའི་སྐུ་དུས་སུ་བཀྲ་ཤིས་ལྷུན་པོར་བླ་སྤྲུལ་ཆེ་ཁག་སུ་དང་སུ་ཡོད་དམ།
ནོར་བྲང་ཨོ་རྒྱན། བཀྲ་ཤིས་ལྷུན་པོར་པཎ་ཆེན་སྐུ་ཕྲེང་བཅུ་པའི་དུས་སུ་ཡོད་པའི་བླ་སྤྲུལ་ཁག་ནི། ཕན་ཁང་ལོ་ཆེན་བློ་བཟང་འཇམ་དཔལ་བསྟན་འཛིན། དཔོན་བྲང་ཡོངས་འཛིན་ངག་དབང་རྡོ་རྗེ། ལྷོ་པ་སྤྲུལ་སྐུ་པདྨ་འཕྲིན་ལས། དཔལ་ལྡན་སེང་གེ་དམ་ཆོས་དཔལ་འབྱོར། བློ་བཟང་རིག་གྲོལ། འབི་ལུང་བློ་བཟང་བསྟན་པའི་རྒྱལ་མཚན། གྲུབ་དབང་བྱམས་པ་བསྟན་དར། ཨ་ལི་བློ་བཟང་འཇམ་དཔལ། དངུལ་ཆུ་བློ་བཟང་ཆོས་འཕེལ། གངས་བླ་བློ་བཟང་དཔལ་ལྡན། སེང་ཆེན་བློ་བཟང་རྒྱལ་མཚན། གཏིང་སྐྱེས་བློ་བཟང་དཔལ་ལྡན་དབང་ཕྱུག གཟིགས་སྐྱབས་བློ་བཟང་ཐུབ་བསྟན། བྱ་བྲལ་བྱམས་པ་འཕྲིན་ལས། རྒྱ་སྤྲུལ་འཇམ་དཔལ་བསྟན་འཛིན། བློ་བཟང་འཕྲིན་ལས་ཆོས་འཕེལ། བདེ་ཆེན་བློ་བཟང་དམ་ཆོས་བརྩོན་འགྲུས། བྱབས་འཁྲུས་བྱམས་པ་རྒྱལ་མཚན་བཅས་སོ། །
ཆུ་འབི་ཟླ་བ་ཚེ་རིང་། སྐུ་ཉིད་ཀྱི་དགེ་བའི་བཤེས་གཉེན་གྲས་སུ་དཀའ་ཆེན་ཆོས་གྲྭ་བ་དང་དཀའ་ཆེན་ངག་དབང་ལགས་དང་། དཀའ་ཆེན་བཟོད་པ་ལགས། དཀའ་ཆེན་པད་མ་ལགས་སོགས་མཆིས་པས། དཀའ་ཆེན་མཚན་གནས་དེ་ཇི་ལྟར་བཞེས་ཀྱི་ཡོད་དམ།
ནོར་བྲང་ཨོ་རྒྱན། དཀའ་ཆེན་ཞེས་པ་དེ་ལ་བཀྲ་ཤིས་ལྷུན་པོར་ལྟོས་ན་རིགས་གཉིས་ཡོད། དེ་ཡང་བཀྲ་ཤིས་ལྷུན་པོའི་སྒྲིག་གྲྭར་མཚན་ཉིད་པ་སྟེ་དགེ་བཤེས་དང་། དཀྱུས་མ་ཞེས་པ་རྣམ་ཀུན་དགོན་པའི་གཞོན་ཁྲལ་རྒྱུགས་དགོས་པ་ལས་མཚན་ཉིད་ལ་སློབ་གཉེར་གནང་མ་དགོས་པ་གྲྭ་དཀྱུས་ཞེས་པའི་ཁྱད་པར་གཉིས་ཡོད། དགེ་བཤེས་ནི་གཞོན་ནུའི་སྐབས་ནས་བཟུང་རང་རང་གང་གཏོགས་པའི་མཚན་ཉིད་གྲྭ་ཚང་སོ་སོར་ཆོས་ཐོག་ནམ་ཡིན་སྐབས་བསྡུས་གྲྭ་ནས་སྒོ་བཙུགས་ཏེ་གྲྭ་ཚང་སོ་སོའི་མཚན་ཉིད་ཀྱི་ཡིག་ཆ་རྣམས་ལ་དོན་གཉེར་གྱིས་བགྲོ་གླེང་རྟགས་གསལ་གཏོང་དགོས་པ། དེ་ནས་རང་རང་ལོ་ཚོད་ལ་གཞིགས་པའི་བསྡུས་གྲྭ་བ་དང་། རིག་གྲྭ་འབྲིང་པོ་སྟེ་རིག་འབྲིང་། བསྡུས་གྲྭ་ཆེ་བ་སྟེ་རིག་ཆེན། ཊཱིཀྐཱ་བ་སོགས་གྲྭ་ཚང་སོ་སོའི་ཉམས་བཞེས་རིམ་པར་བརྒྱུད་དེ་སློབ་གཉེར་མཐར་ཕྱིན་པ་གནང་སྟེ་སྤྱི་འགྱུར་བ་ཞེས་ལོ་ལོའི་ཆོ་འཕྲུལ་སྨོན་ལམ་ཆེ་མོའི་སྐབས་སྐལ་བཟང་འཁྱམས་ར་ཆེ་མོ་ཞེས་བཀྲ་ཤིས་ལྷུན་པོའི་ཚོགས་ཆེན་རྡོ་གཅལ་དུ་ཟུར་ཆེན་བཞི་དང་དབུ་ཆོས་གདན་ལ་འཁོད་ཅིང་དགེ་བཤེས་གྲངས་ངེས་ཅན་འཛོམས་སར་བཤད་གྲྭ་གསུམ་ནས་ཕུལ་དུ་བྱུང་བའི་མཚན་ཉིད་པ་སྟེ་སྤྱི་འགྱུར་བ་ཞེས་པ་གཉིས་རེ་ཁྱོན་དགེ་བཤེས་དྲུག་ལོ་ལྟར་དཀའ་ཆེན་ཆེན་མོའི་མཚན་རྟགས་ཀྱི་དམ་བཅའ་འཇོག་དགོས་པ་མ་ཟད། རང་རང་ཐོབ་ཁུངས་མི་ཚན་ལ་མང་ཇ་ཞེས་ཇ་ཐུག་ཤིན་ཏུ་གཟབ་པ་གཏོང་དགོས་པ་བཅས་དེ་ནས་བཟུང་དཀའ་རམས་དགེ་བའི་བཤེས་གཉེན་ཆེ་མོའམ་ཡོངས་གྲགས་སུ་དཀའ་ཆེན་ཞེས་འབོད་པའི་གྲལ་དུ་ཚུད་པ་དེ་ནི་ལྷ་སའི་ལྷ་རམས་པ་དང་རིམ་པ་འདྲ་བ་ལྟ་བུ་ཡིན། དཀྱུས་མ་ལ་ཆ་བཞག་ནའང་རིག་འབྲིང་དང་། རིག་ཆེན་པ། ཕར་ཕྱིན་པ་ཞེས་རང་རང་ལོ་ཚོད་དང་བསྟུན་ཏེ་ཞུགས་དགོས་པ་དང་དེ་རྗེས་མིང་རྟགས་ལེན་དགོས་པ་དེ་ཡང་ཆོ་འཕྲུལ་དུས་ཆེན་སྐབས་དགེ་བཤེས་ཆེ་མོ་བ་དང་དུས་མཚུངས་གྲྭ་ཚང་རེ་ནས་དཀའ་ཆེན་མིང་རྟགས་ལེན་མཁན་བཞི་རེས་མིང་རྟགས་ལེན་དགོས་པ། དེ་བཞིན་ལོ་ལྟར་གྲྭ་ཚང་རེ་ནས་ཕར་ཕྱིན་པ་བརྒྱད་རེ་ཟླ་བ་བཞི་པའི་རྒྱལ་རྩེ་དཔལ་འཁོར་ཆོས་སྡེའི་སྨན་བླའི་སྒྲུབ་མཆོད་སྐབས་གྲྭ་སྐོར་ལ་སོང་སྟེ་དྲུང་རམས་པའི་མིང་རྟགས་ལེན་དགོས་པ། གཞན་ཡང་ལོ་རེ་ཚོགས་གསོག་པའི་མིང་རྟགས་ལེན་དགོས་པ་སོགས་ལ་མཚན་ཉིད་ཀྱི་གཞུང་ལ་སློབ་གཉེར་མཐར་ཕྱིན་པ་གནང་དགོས་པའི་ངེས་པ་མེད། འོན་ཀྱང་རང་རང་མིང་རྟགས་གང་བླངས་ཀྱང་ཐོབ་ཁུངས་མི་ཚན་ལ་མང་ཇ་གཏོང་དགོས་པ་ཙམ་ལས་སློབ་གཉེར་གྱི་བཀག་རྒྱ་ཆེ་བ་མེད་པ་དང་། ཁམས་སོགས་ནས་ཆོས་ཞུགས་བྱས་རིགས་ཀྱི་གྲྭ་པ་སྔགས་ལ་ཞུགས་ནས་སྔགས་རམས་པའི་མཚན་རྟགས་ཙམ་ལས་དེ་མིན་གྱི་མིང་རྟགས་ལེན་མ་དགོས་པའི་དམིགས་བསལ་ཡོད་པ་ལྟ་བུའོ།
ཆུ་འབི་ཟླ་བ་ཚེ་རིང་། བོད་སིལ་བུའི་དུས་རབས་ཀྱི་ལོ་རྒྱུས་ནང་ཧ་ཅང་རྙོག་འཛིང་ཆེ་ལ་ཁ་མི་གསལ་བའི་གནད་དོན་མང་པོ་མཆིས་པས། གཤམ་ལ་བོད་སིལ་བུའི་དུས་རབས་དང་ཐད་ཀའི་འབྲེལ་བ་ཡོད་པའི་གཞི་རྩའི་གནས་ཚུལ་དང་དོགས་གནད་འགའ་ཞིག་སྟེ། སྐུ་ཉིད་ཀྱིས་བརྩམས་གནང་བའི་《བོད་སིལ་བུའི་བྱུང་བ་བརྗོད་པ་ཤེལ་དཀར་ཕྲེང་བ》ཞེས་པའི་དེབ་ཐེར་འདི་ནི་ད་ཕན་ཆེད་གཏད་བོད་སིལ་བུའི་དུས་རབས་ལ་དམིགས་ནས་ཅུང་རྒྱུད་རིམ་ལྡན་པ་དང་རྒྱས་བཤད་གནང་བའི་ལོ་རྒྱུས་དེབ་ཐེར་ཞིག་ཡིན། ཁྱེད་ཀྱིས་མཁྱེན་གཟིགས་ལྟར་ན་བོད་སིལ་བུའི་དུས་རབས་ཀྱི་ལོ་རྒྱུས་ལ་ད་དུང་མུ་མཐུད་ཞིབ་འཇུག་དང་ཁ་སྐོང་བྱེད་དགོས་ན་ཐབས་ལམ་ག་རེ་བེད་སྤྱོད་དགོས་སམ། འབྲེལ་ཡོད་དཔྱད་གཞིའི་ཡིག་ཆ་གསར་རྙེད་བྱུང་ཡོད་དམ།
ནོར་བྲང་ཨོ་རྒྱན། བོད་སིལ་བུའི་ལོ་རྒྱུས་ལ་དཔྱད་པའི་དེབ་ཅིག་ཁོ་བོས་རྩོམ་འབྲི་བྱས་ཏེ་དཔེ་སྐྲུན་བྱས་པ་དེ་ཡང་གཡུ་ཕྲེང་རྩོམ་འབྲིའི་སྐབས་རང་གིས་བྲིས་པ་མཐའ་དག་གཡུ་ཕྲེང་ནང་འཁོད་ཐབས་མེད། གང་ཡིན་ཞེ་ན། དེབ་སྤྱིའི་དགོས་འདུན་ལྟར་སྙིང་བསྡུས་ལས་ཡོངས་རྫོགས་ཚུད་ཐབས་མེད་པར་བརྟེན་སྐབས་དེར་བོད་སིལ་བུའི་དུས་ཀྱི་ལོ་རྒྱུས་ཁྱོན་ཡོངས་ལ་དཔྱད་པ་བྱས་པའི་འབྲས་བུ་ཡིག་ཐོག་ཏུ་བཀོད་པ་དེ་དག་བག་ལ་ཞ་བ་མི་རུང་པར་བསམས་ནས་བོད་སིལ་བུའི་ལོ་རྒྱུས་ལ་དཔྱད་པའི་ཆེད་རྩོམ་ཁོ་བོས་དངོས་སུ་དཔེ་སྐྲུན་བྱས་པ་དེ་ཡང་སོ་ཕག་དཀྱུར་ནས་གཡང་ཀྲི་འདྲེན་པའི་ས་བོན་དུ་གྱུར་ན་ཅི་མ་རུང་བསམ་སྟེ་ལོ་རྒྱུས་དུམ་བུ་དེའི་སྐོར་སྐབས་དེར་ཁ་སྐོང་བྱེད་འོས་དང་བཅས་དཔྱད་གཞིའི་ས་བོན་ཙམ་དུ་དཔེ་སྐྲུན་བྱས་པ་དེ་ནི་དུས་སྐབས་དེའི་ལོ་རྒྱུས་ཡོངས་སུ་ཆ་ཚང་བ་ཞིག་རྩོམ་འབྲི་ཐུབ་པར་རང་ཉིད་ནས་ངོས་འཛིན་ཞུ་ཡི་མེད། འོན་ཀྱང་གནད་དོན་གང་གི་ཐད་ལ་དོ་སྣང་གནང་དགོས་པ་དང་། ཐབས་ལམ་གང་གི་ཐད་གང་ཞིག་སྤྱོད་དགོས་པའི་སྐོར་ད་ལྟ་ངེས་པ་རྙེད་པའི་བསམ་འཆར་ལེགས་པོ་ཞུ་རྒྱུ་མ་རྙེད་ཀྱང་དེང་དུས་སྔར་དང་མི་འདྲ་བའི་དཔྱད་གཞིའི་ཡིག་ཆ་དང་། འཕྲིན་སྤེལ་བྱ་གཞག་སོགས་ཆ་རྐྱེན་གང་ཐད་སྔར་དང་བསྡུར་ཐབས་མེད་པ་ཕུན་སུམ་ཇེ་ཚོགས་སུ་སོང་བས་བོད་རིགས་པའི་མཁས་དབང་རྣམ་པ་སྙིམ་པ་སྤྱི་བོར་བཀོད་ནས་ལོ་རྒྱུས་དུམ་བུ་འདི་ནི་དོ་སྣང་གནང་དགོས་པའི་ལྷུ་ཚིགས་གལ་ཆེན་ཞིག་རེད་སྙམ་གྱི་ཡོད། གང་ཡིན་ཞེ་ན། དར་མ་ཡན་གྱི་བཙན་པོ་ཡབ་མེས་མང་པོས་རྒྱུན་རིང་པོར་སྐུ་ངལ་ལ་མ་ལྟོས་པར་འབད་བརྩོན་དང་མཁས་གྲུབ་ལོ་པཎ་མང་པོའི་ཕྱག་རྗེས་བོད་དུ་འཕེལ་རྒྱས་འགྲོ་བཞིན་པའི་སངས་རྒྱས་ཀྱི་བསྟན་པ་དང་། མི་རིགས་ཀྱི་རིག་གནས་ཕུལ་དུ་བྱུང་བ་རྣམས་ལ་གླང་དར་མའི་སྐབས་གཏོར་བཤིག་ཚབས་ཆེན་ཕོག་པ་དང་། མཁས་གྲུབ་ལོ་པཎ་མང་པོ་དང་། རབ་ཏུ་བྱུང་བའི་སྡེ་མང་པོར་ཉམས་ཉེས་ཚད་མེད་པ་བྱུང་བའི་ལོ་རྒྱུས་བསླབ་བྱ་ཡིད་སྐྱོ་དགོས་པ་དེ་ནི་ང་ཚོས་ནམ་ཡང་བརྗེད་མི་རུང་བ་ཞིག་ཡིན་པ་སྨོས་མ་དགོས་པ་མ་ཟད། དེའི་ནང་གི་ལོ་རྒྱུས་ཀྱི་རྨ་ཁའམ་གནད་དོན་འགའ་ཞིག་ནི་ད་ལྟ་ཡང་སླར་གསོ་ཐུབ་མེད་ཅེས་བཤད་ན་མི་འཚམ་པ་མེད་པ་དཔེར་ན། ཐུ་མི་བཀའ་དྲིན་ཅན་གྱིས་ད་ལྟའི་བོད་ཡིག་འདི་ཉིད་ཀྱི་ཡིག་གཟུགས་གསར་གཏོད་གནང་བ་དང་དུས་མཚུངས་དེ་དག་ལག་ལེན་དངོས་ཐོག་ཇི་ལྟར་སྤྱོད་དགོས་པའི་སུམ་རྟགས་ལ་སོགས་པའི་སྒྲའི་བསྟན་བཅོས་ཆེན་པོ་བརྒྱད་གསར་དུ་བརྩམས་པ་གཟུར་གནས་མཁས་པ་རྣམས་ཀྱིས་གླེང་བཞིན་པ་དོན་ལ་གནས་པ་བསྙོན་དུ་མེད་པ་འདིའི་ནང་ནས་ད་ལྟ་བཞུགས་པ་སུམ་ཅུ་པ་དང་རྟགས་ཀྱི་འཇུག་པ་གཉིས་ལས་འཕྲོས་བསྟན་བཅོས་དྲུག་དར་མའི་སྐབས་ནུབ་པས་ད་ལྟ་ང་ཚོས་སུམ་རྟགས་ཀྱི་གནད་དོན་འགའ་ཞིག་གཞུང་དུ་མི་གསལ་བ་མཁས་པའི་མན་ངག་ལ་བརྟེན་དགོས་པའི་ཤུགས་བསྟན་མང་པོ་ཐོན་པ་ད་ལྟ་ཡང་དཀའ་གནད་དེ་དག་སླར་གསོ་ཐུབ་མེད་པ་ལྟ་བུ་ཡིན་སྙམ། དེའི་སྐོར་མཁས་པའི་ཁྱུ་མཆོག་ཁྲོ་རུ་མཁན་ཆེན་མཆོག་ནས་འདི་འདྲ་ཞིག་གསུངས་མྱོང་བ་སྟེ། བོད་ཡིག་གི་སྒྲའི་བསྟན་བཅོས་ད་ལྟ་བཞུགས་མེད་པ་འདི་དག་སྒྲའི་གནས་ཚུལ་ནས་བལྟས་ན་མིང་ལེ་དང་ཡི་གེའི་བསྡུ་བ་སོགས་འདི་དང་འདི་ལྟ་བུ་ཡིན་སྙམ་པ་ཚོར་སྣང་ཡོང་བ་ངས་དེ་དག་གི་གནད་དོན་ཁ་སྐོང་ཐུབ་ན་སྙམ་པའི་འདུན་པ་ཡོད་རུང་ཁོམ་པ་མི་འདུག་གསུངས་པ་རང་གི་བློ་ལ་ད་ལྟ་ཡང་ངེས་པ་ལྟ་བུ་ད་དུང་མང་པོ་ཞིག་མཆིས་སྲིད་པ་འདི་དག་ད་ལྟ་བཞུགས་པ་དོན་དམ་མཁས་པ་རྣམས་ནས་ཐུགས་བསྐྱེད་བཞེས་ཐུབ་པ་བྱུང་ན་བོད་ཀྱི་རིག་གནས་ལ་ཕན་ཐོགས་ཤིན་ཏུ་ཆེ་བ་ཡོང་རྒྱུ་གདོན་མི་ཟ་བ་གང་དྲན་གྱི་ཚུལ་དུ་ཞུས་པ་དོན་ལ་གནས་མིན་བརྟག་དཔྱད་གནང་རོགས་གནང་ཞུ་རྒྱུ།
ཆུ་འབི་ཟླ་བ་ཚེ་རིང་། སྐུ་ཉིད་ཀྱིས་བརྩམས་གནང་མཛད་པའི་《བོད་སིལ་བུའི་བྱུང་བ་བརྗོད་པ་ཤེལ་དཀར་ཕྲེང་བ》ཞེས་པ་དེ་ནི་བོད་སིལ་བུའི་ལོ་རྒྱུས་ཐད་བརྒྱུད་རིམ་ལྡན་ཞིང་ཡིད་རྟོན་འཕེར་བའི་ཞིབ་འཇུག་འབྲས་བུ་ཞིག་རེད་འདུག དེབ་ཐེར་འདིའི་དཔྱད་གཞིའི་ཐད་སྐབས་དེ་དུས་ཡོངས་ཁྱབ་སུ་མཐོང་སྣང་དུ་མ་གྱུར་བའི་དཔེ་རྒྱན་དཀོན་པོ་ག་རེ་བེད་སྤྱད་ཡོད་དམ།
ནོར་བྲང་ཨོ་རྒྱན། དཔྱད་གཞིའི་ཐད་ཁོ་བོས་དར་མའི་འཁྲུངས་འདས་ལོ་ཚིགས་ལ་སོགས་པའི་གནད་དོན་སྐབས་མཁས་པ་ལྡེའུས་མཛད་པའི་ཆོས་འབྱུང་དང་། ལྡེའུ་ཇོ་སྲས་ཀྱིས་མཛད་པའི་ཆོས་འབྱུང་བསྟན་པའི་རྒྱལ་མཚན། ཉང་ཉི་མ་འོད་ཟེར་གྱིས་མཛད་པའི་ཆོས་འབྱུང་མེ་ཏོག་སྙིང་པོ། བུ་སྟོན་ཐམས་ཅད་མཁྱེན་པས་མཛད་པའི་བསྟན་པ་སྤྱིའི་ཆོས་འབྱུང་། བོན་གྱི་དར་རྒྱས་གསལ་སྒྲོན། ས་ཆེན་གྲགས་པའི་རྒྱལ་མཚན་གྱིས་མཛད་པའི་རྒྱལ་རབས། ཀ་ཐོག་ཚེ་དབང་ནོར་བུས་མཛད་པའི་བོད་རྗེ་བཙན་པོའི་གདུང་རབས་ཚིག་ཉུང་དོན་གསལ་ལ་སོགས་པ་དང་། བསྟན་པ་ཕྱི་དར་སྐབས་བོད་དུ་མཁས་གྲུབ་ལོ་པཎ་ཇི་ལྟར་བྱོན་པའི་སྐོར་ཞུས་ཆེན་ཚུལ་ཁྲིམས་རིན་ཆེན་གྱིས་མཛད་པའི་སྡེ་དགེའི་བསྟནའགྱུར་དཀར་ཆག་གཙོ་བོར་བཟུང་བ་བཅས་ཡིག་ཆ་དེ་དག་ནི་ཤིན་ཏུ་ཡིད་རྟོན་རུང་བའི་ཡིག་ཆ་ཤ་སྟག་གོ
ཆུ་འབི་ཟླ་རིང་བ་ཚེ་། 《བོད་སིལ་བུའི་བྱུང་བ་བརྗོད་པ་ཤེལ་དཀར་ཕྲེང་བ》ཞེས་པའི་ནང་། “མཁས་པ་ལྡེའུའི་ཆོས་འབྱུང་ལས་བརྩམས་དུས་ཅུང་ཕྱི་བ་ལྡེའུ་ཇོ་སྲས་ཀྱི་ཆོས་འབྱུང་བསྟན་པའི་རྒྱ་མཚོ་”ཞེས་བཀོད་འདུག་པས། མཁས་པ་ལྡེའུ་ཇོ་སྲས་ཞེས་པ་ཡང་སྙིང་མི་གཅིག་ཡིན་ནམ་ཡང་ན་ཐ་དད་ཡིན། དེར་སྒྲུབ་བྱེད་གང་ཡོད་དམ།
ནོར་བྲང་ཨོ་རྒྱན། མཁས་པ་ལྡེའུ་དང་ལྡེའུ་ཇོ་སྲས་ཞེས་པ་ནི། ཁོང་གཉིས་ཡབ་སྲས་ཀྱི་འབྲེལ་བ་ཡིན་པ་ལས་མི་གཅིག་མ་ཡིན་པ་གཏན་འཁེལ་གྱིས་བཤད་ཆོག་སྙམ། གང་ཡིན་ཞེ་ན། ལོ་རྒྱུས་ཐོག་མཁས་པ་མང་པོའི་རྣམ་ཐར་ལ་གཞིགས་ན་བླ་སློབ་ཡབ་སྲས་ཀྱི་འབྲེལ་བ་དང་། གདུང་རྒྱུད་ཡབ་སྲས་ཀྱི་འབྲེལ་བའི་ཐད་ནས་ཕན་ཚུན་གཞོགས་འདེགས་སམ་རྒྱབ་སྐྱོར་གནང་རེས་ཀྱི་གནས་ཚུལ་རྟག་པར་མངོན་པ་བཞིན་འདི་གཉིས་ནི་གདུང་རྒྱུད་ལྡེའུ་ལས་བྱུང་བའི་ཡབ་སྲས་ཀྱི་འབྲེལ་བ་ཞིག་ཡིན་པ་མཁས་པ་ལྡེའུ་དང་ལྡེའུ་ཇོ་སྲས་ཞེས་པ་མངོན་པར་གསལ་བ་གདུང་རྒྱུད་ཡབ་སྲས་ཏེ་མི་གཉིས་ཡིན་པ་ཚིག་ཐག་བཅད་ནས་བཤད་ཆོག་པ་ཞིག་ཡིན། སྒྲུབ་བྱེད་ནི་གོང་དུ་མཚན་གྱི་རྣམ་གྲངས་དང་། ཆོས་འབྱུང་དེ་གཉིས་ཀྱི་ནང་དོན་ཐད་གཞི་མཐུན་པའི་གནད་དོན་མང་པོ་ཡོད་པ་ལྡེའུ་ཇོ་སྲས་ཀྱི་དཔེ་སྐྲུན་གསལ་བཤད་ནང་བཤད་པ་དེ་ནི་དོན་ལ་གནས་པ་དེ་ཡང་མཁས་ཁ་ལྡེའུས་མཛད་པའི་ཆོས་འབྱུང་ནང་ཅུང་ཟད་ཞལ་མི་གསལ་བ་དང་། ཆ་མི་ཚང་བ་ཇོ་སྲས་ཀྱི་ཞབས་འདེགས་ཁ་སྐོང་གི་ཚུལ་དུ་གསུངས་པ་གོར་མ་ཆག་པ་དེས་མཚོན་ནུས་པ་ལྟ་བུའོ།
ཆུ་འབི་ཟླ་བ་ཚེ་རིང་། ཡ་ཚེ་རྒྱལ་རབས་ཞེས་པའི་ས་ཁོངས་དང་ཟངས་དཀར་ཞེས་པའི་ས་མིང་ཐད་དགོངས་འཆར་ག་རེ་ཡོད་དམ།
ནོར་བྲང་ཨོ་རྒྱན། འོད་སྲུངས་ཀྱི་གདུང་རྒྱུད་སྐྱིད་ལྡེ་ཉི་མ་མགོན་གྱི་སྲས་བར་པ་བཀྲ་ཤིས་ལྡེ་མགོན་གྱི་མངའ་ཁོངས་ནི་ཞང་ཞུང་དང་ཡ་རྩེ། ཆུང་བ་ལྡེ་གཙུག་མགོན་གྱི་མངའ་ཁོངས་ནི་ཟངས་དཀར་སྒོ་གསུམ། སྤི་ཏི། སྤི་ལྕོག་བཅས་ཡིན་པར་གསལ་བ་དེས་ན་འདི་གཉིས་ནི་བཙན་པོའི་གདུང་རྒྱུད་གཉིས་ཀྱི་མངའ་ཁོངས་ཐ་དད་པ་ཡིན་སྙམ་ལགས།
ཆུ་འབི་ཟླ་བ་ཚེ་རིང་། གསང་སྔགས་སྔ་འགྱུར་གྱི་ཆེ་བ་རྫོགས་པ་ཆེན་པོའི་གཞུང་དང་རྫོགས་ཆེན་གྱི་ཐ་སྙད་དེ་བཙན་པོའི་དུས་རབས་སུ་བྱུང་ཡོད་མེད་དེ་དང་བོད་སིལ་བུའི་སྐབས་རྙིང་མའི་གྲུབ་མཐའི་ནང་དུ་རྫོགས་པ་ཆེན་པོས་གནས་བབས་ག་རེ་བཟུང་ཡོད་དམ།
ནོར་བྲང་ཨོ་རྒྱན། འོད་གསལ་རྡོ་རྗེ་སྙིང་པོ་ཟབ་དོན་མན་ངག་རྫོགས་པ་ཆེན་པོའི་གདམས་པ་དེ་ཡང་རྒྱ་གར་འཕགས་པའི་ཡུལ་དུ་རིག་འཛིན་དགའ་རབ་རྡོ་རྗེ་སངས་རྒྱས་མི་གཟུགས་སུ་བྱོན་ཏེ་ཐེག་དགུའི་ཡང་རྩེ་ཟབ་གསང་རྫོགས་པ་ཆེན་པོའི་རྒྱུད་འབུམ་ཕྲག་དྲུག་ཅུ་རྩ་བཞིའི་ཆོས་ཐམས་ཅད་དཔལ་རྡོ་རྗེ་སེམས་དཔའ་ལས་དངོས་སུ་གསན་ནས་པཎ་ཆེན་འཇམ་དཔལ་བཤེས་གཉེན་ལ་གནང་བ་ནས་བརྒྱུད་དེ། རྒྱ་ནག་པོའི་སློབ་དཔོན་ཤྲཱི་སེང་ཧཱ། ཨོ་རྒྱན་སངས་རྒྱས་གཉིས་པ། ཁ་ཆེའི་པཎ་ཆེན་བི་མ་ལ་མི་ཏྲ་སོགས་ཟག་མེད་འོད་སྐུར་གཤེགས་ཏེ་འཕོ་ཆེན་ཟུང་འཇུགགི་སྐུར་བཞེངས་པའི་མི་སློབ་པའི་གང་ཟག་དུ་མར་སྙན་ནས་སྙན་དུ་བརྒྱུད་པ་བར་མ་ཆད་པ་གླང་དར་གྱི་དུས་སུ་ཡང་སངས་རྒྱས་ཀྱི་མདོའི་བསྟན་པ་སྤྱི་དང་། གཙུག་ལག་ཁང་། སྐུ་རྟེན་དང་། ལྷག་པར་གསུང་རྟེན་ལ་རྨེག་མེད་རང་བཞིན་གྱི་གཏོར་བཤིག་འཕོག་པ་དེ་ལྟ་ན་ཡང་། གོས་དཀར་ལྕང་ལོའི་སྡེ་གླགས་མ་རྙེད་པ་དཔེར་ན། མཁས་པའི་དགའ་སྟོན་ནང་འདི་འདྲ་ཞིག་གསལ་བ། སྣུབས་སངས་རྒྱས་ཡེ་ཤེས་ལྷ་སར་བཀུག་ནས་གླང་དར་གྱིས་ཁྱོད་སུ་ཡིན་ལས་ཅི་བྱེད་པ་ཡིན་དྲིས་པས་སྣུབས་སངས་རྒྱས་ཡེ་ཤེས་ཀྱིས་ང་དཀོན་མཆོག་སྔགས་པ་བྱ་བ་ཡིན་བྱས་པས། འོ་ན་ངས་སངས་རྒྱས་ཀྱི་བསྟན་པ་བཤིག་ཟིན་གྱིས་ཁྱོད་ལ་ནུས་པ་ཅི་ཡོད་ཟེར་བར་ངས་སྔགས་ཙམ་བཟླས་པའི་ནུས་པ་འདི་ལ་གཟིགས་ཤིག་ཅེས་སྡིག་མཛུབ་གནམ་དུ་འཕྱར་བས་སྡིག་མཛུབ་ཀྱི་སྟེང་ན་སྡིག་པ་ནག་པོ་གཡག་གྲུས་པ་ཙམ་དགུ་བརྩེགས་སུ་འདུག་པ་མཐོང་བས་རྒྱལ་པོ་སྐྲག་སྟེ་དཀོན་མཆོག་སྔགས་པའི་སྐུ་ལ་མི་བསྡོའོ་ཆོས་མཛོད་ཅིག་ཅེས་ཟེར་བའི་ལོ་རྒྱུས་ཤིག་ཡོད་པ་དེའི་ཐོག་ནས་གོས་དཀར་ལྕང་ལོའི་སྡེ་གླགས་རྙེད་མ་ཐུབ་པས་རྫོགས་པ་ཆེན་པོའི་གདམས་པ་མུ་མཐུད་གནས་པ་ཕྱིས་རྒྱལ་བ་ཀློང་ཆེན་རབ་འབྱམས་པས་རྫོགས་པ་ཆེན་པོའི་ཉམས་བཞེས་ཡར་ངོའི་ཟླ་ལྟར་འཕེལ་ཐུབ་པ་བྱུང་བའི་ལོ་རྒྱུས་ནས་མཚོན་ཐུབ་པ་རྙིང་མའི་ཆོས་ལུགས་ནང་ཐེག་དགུའི་ཡང་རྩེ་ཟབ་གསང་རྫོགས་པ་ཆེན་པོ་ནི་གསང་བའི་ནང་གི་སྙིང་པོ་ཡིན་པ་ལ་ཐེ་ཚོམ་ཅི་ཡང་མ་དགོས་པ་ཡིན་སྙམ་མོ།
ཆུ་འབི་ཟླ་བ་ཚེ་རིང་། རྙིང་མ་ཞེས་པའི་གྲུབ་མཐའ་དེར་ངེས་ཚིག་ཇི་ལྟར་འཇོག་ན་ལེགས་སམ།
ནོར་བྲང་ཨོ་རྒྱན། གྲུབ་མཐའ་དེ་ནི་འཁོར་བའི་སྡུག་བསྔལ་སེལ་བ་སངས་རྒྱས་ཀྱི་བསྟན་པ་རིན་པོ་ཆེ་དཀར་འཇམ་ཡུགས་གཅིག་ཏུ་བརྡལ་ནས། ཆོས་ཐེག་དགུ་འཛོམས་པར་སངས་རྒྱས་ཀྱི་བསྟན་པའི་ལུས་ཚང་བ། གྲུབ་མཐའ་ང་ཁྱོད་ཀྱི་ཕྱོགས་རིས་མེད་པས་བསྟན་པ་ཐམས་ཅད་གཅིག་ཏུ་བསྡུས་པ། བཤད་སྒྲུབ་གཉིས་ལྡན་དུ་འབྱུང་བ། མདོ་སྔགས་ཟུང་དུ་འཆད་པས་ལྟ་སྤྱོད་ཡ་མ་བྲལ་བའི་སྔ་འགྱུར་རྙིང་མའི་ཆོས་ཞེས་ངེས་ཚིག་དེ་ལྟར་བཞག་ན་འགྲིག་གམ་སྙམ་ལགས།
ཆུ་འབི་ཟླ་བ་ཚེ་རིང་། སྤྱི་ལོ་༡༩༨༨ནས་སྤྱི་ལོ་༡༩༩༤ལོ་དབར་ལོ་ངོ་དྲུག་རིང་སྐུ་ཉིད་ཀྱིས་《བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ་》ཞེས་པའི་སྒྲིག་རྩོམ་གྱི་ལས་དོན་ལ་བཞུགས་པ་མ་ཟད། གྲགས་ཅན་དེབ་ཐེར་དེའི་ཁོངས་ཀྱི་བོད་སིལ་བུའི་དུས་རབས་དང་ཕག་གྲུའི་དུས་རབས་སོགས་ཀྱི་རྩོམ་སྒྲིག་གཙོ་འགན་ནི་སྐུ་ཉིད་ནས་བཞེས་གནང་འདུག སྐུ་ཉིད་ཀྱིས་མཁས་དབང་ཆབ་སྤེལ་ཚེ་བརྟན་ཕུན་ཚོགས་ལགས་དང་མཉམ་ལས་ཇི་ལྟར་གནང་ཡོད་དམ། དེབ་ཐེར་དེར་“གཡུ་ཡི་ཕྲེང་བ”ཞེས་མིང་འདོགས་གནང་བ་དང་ཐོག་མའི་པར་གཞིའི་ཁ་ཤོག་གི་ཚོས་གཞི་ཡང་གཡུ་མདོག་ཏུ་སྣང་བས། དེར་དམིགས་བསལ་གྱི་མཚོན་དོན་ག་རེ་ཡོད་དམ།
ནོར་བྲང་ཨོ་རྒྱན། དང་ཐོག་བོད་ལྗོངས་སྤྱི་ཚོགས་ཚན་རིག་ཁང་ནས་《བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ》ཕྱོགས་སྒྲིག་བྱ་རྒྱུ་ནི་བོད་ཀྱི་གདོད་མའི་སྤྱི་ཚོགས་ནས་དགའ་ལྡན་ཕོ་བྲང་པའི་དུས་སྐབས་ཏེ་བོད་ཀྱི་ལོ་རྒྱུས་ཆ་ཚང་བ་རྩོམ་འབྲི་གནང་དགོས་པའི་ལས་འགན་ཤིན་ཏུ་ལྕི་བ་ཞིག་ཡིན་སྟབས་མཁས་དབང་ཆབ་སྤེལ་མཆོག་སྐུ་རྐྱང་གིས་བསྒྲུབ་ཐབས་མེད་པའི་དོན་དངོས་ལ་བརྟེན་ནས་ཆབ་སྤེལ་མཆོག་གི་དགོངས་འཆར་ལྟར། ཁོང་གི་ཕྱག་རོགས་སུ་ང་རང་ཉིད་བཀའ་བསྐོས་གནང་བྱུང་། ང་གཉིས་ཀྱི་ལས་བགོས་སྐོར་ཆབ་སྤེལ་མཆོག་གི་དགོངས་གཞི་ལྟར་ལོ་རྒྱུས་ཀྱི་གལ་ཆེའི་ལྷུ་ཚིགས་ཐམས་ཅད་ཆབ་སྤེལ་མཆོག་ནས་འགན་བཞེས་གནང་ཞིང་། ལོ་རྒྱུས་ཀྱི་གནད་དོན་ཅུང་གལ་མི་ཆེ་བ་རང་ཉིད་ནས་འབྲི་རྒྱུ་དང་ལས་དོན་རྩག་རྩིག་རང་གི་བསྒྲུབ་དགོས་པར་གཏན་འཁེལ་གནང་བའི་དོན་བཞིན་རང་གི་ལས་འགན་ཐད་བཙན་པོའི་དུས་སྐབས་སྲོང་བཙན་སྐུ་དུས་ཀྱི་ཁོད་བཤམས་པའི་ཁྲིམས་སྲོལ་དང་། ད་ལྟའི་བོད་ཡིག་འདི་ཉིད་ཐུ་མའི་བཀའ་དྲིན་ཅན་གྱིས་གསར་གཏོད་ཇི་ལྟར་མཛད་པའི་སྐོར། བོད་སིལ་བུའི་ལོ་རྒྱུས་ཆ་ཚང་། སྡེ་སྲིད་ཕག་མོ་གྲུ་བའི་སྐབས་ཀྱི་ལོ་རྒྱུས་ཆ་ཚང་། སྡེ་སྲིད་སངས་རྒྱས་རྒྱ་མཚོའི་ལོ་རྒྱུས་བཅས་རྩོམ་འབྲི་བྱ་རྒྱུ་རང་ཉིད་ལ་འགན་དཀྲི་གནང་བ་ལྟར་བསྒྲུབ་ཅིང་། ལས་དོན་དངོས་ནང་ཕན་ཚུན་བསམ་འཆར་བརྗེ་རེས་དགོས་ངེས་རིགས་ལ་འཛེམ་ཟོན་མེད་པར་ཞུས་པ་བཅས་གང་ལྟར་དེབ་འདིའི་རྩོམ་འབྲི་སྒོ་ནས་མཇུག་བར་ལེགས་པོ་ཞིག་བྱུང་སོང་སྙམ་ལགས། དེ་ནས་《བོད་ཀྱི་ལོ་རྒྱུས་གཡུ་ཡི་ཕྲེང་བ》ཞེས་པའི་དེབ་ཀྱི་ཁ་དོག་གཡུ་ཡི་མདོག་ཏུ་བྱས་པ་དེ་ནི་སྤྱིར་བཏང་མཛེས་ཆོས་ཀྱི་གནད་དོན་ཞིག་མིན་པ་དེ་ལ་རྒྱུ་མཚན་ངེས་པ་ཅན་བརྗོད་རྒྱུ་ཡོད་པ་ཞིག་རེད། དེ་ཡང་བོད་རྗེ་སྲོང་བཙན་སྒམ་པོས་ཞང་ཞུང་དབང་དུ་བསྡུས་ཏེ་བོད་ཁམས་གཅིག་གྱུར་གནང་བའི་མཛད་པའི་ནང་ནས་སྐབས་དེར་སྐུའི་སྲིང་མོ་སད་མ་དཀར་ཞང་ཞུང་རྒྱལ་པོ་ལིག་མི་རྒྱའི་ཁབ་ཏུ་གནང་བ་ཞང་ཞུང་དུ་བཞུགས་སྐབས་སྲོང་བཙན་སྒམ་པོར་ཕུལ་བའི་གསུང་མགུར་དང་། ཆབས་ཅིག་འབུལ་རྟེན་ཕྱག་རྒྱས་མནན་པའི་ནང་བོད་གཡུ་རྙིང་མ་ཧ་ཅང་ལེགས་པ་སུམ་ཅུ་ཙམ་ཞིག་བླུགས་ཡོད་པ་གཟིགས་པས་གསུང་མགུར་གྱི་གབ་ཚིག་དང་གཡུ་བསྐུར་གནང་གི་དོན་ལ་ཡང་ཡང་དགོངས་པ་བཞེས་པའི་མཐར་སྲིང་མོའི་དགོངས་པ་མཁྱེན་རྟོགས་ཐུབ་སྟེ་བློན་པོ་རྣམས་ལ་བཀའ་བསྩལ་པ། རང་རེས་ཞང་ཞུང་ལིག་མི་རྒྱ་ལ་ཕར་རྒོལ་བྱེད་ཕོད་ན་དཔའ་རྟགས་མགོ་བོར་གཡུ་ཐོགས་ཤིག གལ་ཏེ་ཕར་རྒོལ་བྱེད་མ་ཕོད་ན་བུད་མེད་དང་འདྲ་བས་ཞུ་གྱོན་ཅིག་ཟེར་བར་གདའ་གསུངས་ཏེ་ཕར་རྒོལ་མཛད་པས་ཞང་ཞུང་དབང་དུ་བསྡུས་ཏེ་བོད་ཁམས་ཡོངས་རྫོགས་བཙན་པོའི་ཆབ་འོག་ཏུ་གཅིག་གྱུར་བཟོ་བའི་མཛད་པ་བླ་ན་མེད་པ་བསྟན་པའི་དཔེ་དང་། བཀའི་ཕྱག་རྒྱའི་ཡི་གེའི་ནང་གཡུ་ཡིག་ནི་ཨང་དང་པོར་འཇོག་པ། གནའ་རབས་གཡུ་ནི་རང་ཅག་བོད་མི་ཀུན་གྱི་རྒྱན་དུ་བྱེད་པ་དང་། རྣ་རྒྱན་དུ་གཡུ་འདོགས་པ་དཔའ་བོའི་ཆ་བྱད་དང་། དེ་བཞིན་དུ་གཙུག་གཡུ། བླ་གཡུ་ཞེས་གཡུ་ལ་གཙིགས་ཆེར་འཛིན་པའི་གོམས་གཤིས་དང་། གཞན་ཡང་ལོ་རྒྱུས་དེབ་ཐེར་གྱི་མིང་ལ་བེེ་སེར་དང་། བེེ་སྔོན། བེེ་དཀར། རིན་ཆེན་ཕྲེང་བ་ལྟ་བུ་མང་དུ་མཆིས་པ་ལྟར་སྐབས་འདིར་བོད་ཀྱི་ལོ་རྒྱུས་ཁྱོན་ཡོངས་གསལ་བའི་དེབ་ཐེར་འདི་ཡང་གཙིགས་ཆེར་འཛིན་དགོས་པའི་དགོས་པ་དམིགས་བསལ་ཅན་གྱིས་གཡུ་ཡི་ཕྲེང་བ་ཞེས་མིང་བཏགས་པ་དང་མཚུངས་པ་དེ་ལྟ་བུ་ནི་དགོས་པ་དམིགས་བསལ་ཅན་ཡོད་པ་ཞིག་ཡིན་པ་མ་ཟད། སྐབས་དེར་དེའི་སྐོར་བོད་ལྗོངས་སྤྱི་ཚོགས་ཚན་རིག་ཁང་གི་དབུ་ཁྲིད་ལ་དགོངས་སྐོར་ཞུས་ཏེ་དེ་དོན་ཆོག་པའི་བཀའ་འཁྲོལ་བ་མ་ཟད། དེབ་ཐེར་འདི་ནི་ཡིག་ཆ་གཞན་དག་དང་མི་འདྲ་བ་རྒྱལ་ཁབ་རིམ་པའི་དེབ་ཅིག་ཡིན་པ་བཅས་སྤྱིར་བཏང་བྱས་ན་གང་བྱུང་དུ་དེབ་ཀྱི་ཚོས་གཞི་བསྒྱུར་བ་སོགས་ནི་མི་རུང་བ་ཞིག་ཡིན། འོན་ཀྱང་བློ་ཕམ་པ་ཞིག་ལ། དེབ་ཐེར་འདི་ཉིད་ཡང་བསྐྱར་དཔེ་སྐྲུན་བྱེད་སྐབས་རྒྱུ་མཚན་གང་ཡང་མེད་པར་དེབ་ཀྱི་ཁ་དོག་ཤ་མདོག་ཏུ་བསྒྱུར་འདུག་པ་རང་ཉིད་ཀྱི་མིག་ལམ་དུ་མངོན་སྐབས་བློ་མི་བདེ་བ་བྱུང་བ་མ་ཟད། དེབ་འདིའི་ཕྱོགས་སྒྲིག་གནང་མཁན་གྱི་གཙོ་བོ་མཁས་དབང་ཆབ་སྤེལ་མཆོག་ལ་དེའི་གནས་ཚུལ་ཞུས་ཤག་སྙམ་ཡང་། ཁོང་གིས་ཀྱང་དེ་སྐོར་མཁྱེན་རྟོགས་བྱུང་མེད་པ་ཐུགས་ཕམ་པའི་རྣམ་པ་ཞིག་མངོན་གྱི་འདུག སྤྱིར་བཏང་ནས་བཤད་ན། དེབ་གང་འདྲ་ཞིག་ཡིན་རུང་བསྐྱར་སྐྲུན་དགོས་པའི་སྐབས་སྔར་གྱི་རྩོམ་པ་པོ་ལ་བློ་འདྲི་བྱེད་དགོས་ངེས་ཡིན་པ་དེ་ཡང་སྐྱར་བསྐྲུན་སྐབས་ནང་དོན་ལ་བཟོ་བཅོས་བྱེད་སྐབས་མེད་ཀྱང་དེ་སྔའི་དཔེ་སྐྲུན་སྐབས་ཡིག་ནོར་སོགས་ཡོད་ན་བསྐྱར་སྐྲུན་སྐབས་བཟོ་བཅོས་བྱེད་དགོས་པ་ལྟ་བུ་ཡིན། དཔེར་ན། རང་ཉིད་ནས་ཕྱོགས་སྒྲིག་བྱས་པའི་གྲུབ་མཐའ་ཁག་གི་ཞལ་འདོན་ཕྱོགས་སྒྲིག་ལྟ་བུར་མཚོན་ན་བོད་ལྗོངས་མི་དམངས་དཔེ་སྐྲུན་ཁང་ནས་ཡང་ཡང་བསྐྱར་སྤར་སྐབས་ཁོ་བོར་སྤྲོ་འདྲི་གནང་བས་ཡིག་ནོར་བཟོ་བཅོས་བྱེད་དགོས་ངེས་འཐུས་ཚང་བྱས་པ་ལྟ་བུའོ།
ཆུ་འབི་ཟླ་བ་ཚེ་རིང་། དེ་སྔ་སྐུ་ཉིད་བོད་ལྗོངས་དཔེ་རྙིང་དཔེ་སྐྲུན་ཁང་གི་འགན་འཁུར་གནང་རིང་བོད་ཡིག་དཔེ་རྙིང་གི་བྱ་གཞག་དང་ཐད་ཀར་འབྲེལ་བ་ཡོད་པའི་བོད་ཀྱི་སྐུང་ཡིག་ལ་ཞིབ་འཇུག་དཔྱད་པ་གཏིང་ཟབ་གནང་ཡོད། ད་རུང་སྐུ་ཉིད་ལ་བོད་ཀྱི་སྐུང་ཡིག་ཐད་དགོངས་འཆར་གསར་པ་ག་རེ་ཡོད་དམ།
ནོར་བྲང་ཨོ་རྒྱན། སྐུང་ཡིག་གི་གནད་དོན་འདིའི་ཐད་སྔར་རང་གིས་དཔྱད་པ་བྱས་པ་དེས་སྐུལ་མ་ཐེབས་པ་ལྟ་བུས་ཕྱིས་རིག་པའི་གནས་འདི་ལ་ཐུགས་སྣང་གནང་མཁན་མི་ཉུང་བ་ཞིག་མཆིས་པ་ནི་དགའ་འོས་པའི་བྱ་བ་ཞིག་ཡིན་པ་མ་ཟད། སྐུང་ཡིག་གི་དཔེ་མཚོན་ཚིག་མཛོད་ལྟ་བུ་ཡང་མང་པོ་དྲན་དབང་རྣམ་པས་བརྩམས་པ་ཡང་མཇལ་རྒྱུ་འདུག་པ་ནི་བློ་གསར་གཞོན་ནུ་ཚོར་ལྟོས་ན་བློ་སྒོ་འབྱེད་པའི་ནུས་པ་ངེས་ཅན་ཞིག་ཐོན་རྒྱུ་གདོན་མི་ཟ་བ་ཡིན། རང་ངོས་ལ་ལྟོས་ན། སྔར་བྲིས་ཟིན་པའི་དཔྱད་གཞི་དེ་ལྷག་ད་ཕན་འབྲི་ཐུབ་པ་བྱུང་མ་སོང་རུང་། ཕྱིས་སྐུང་ཡིག་གི་སྐབས་ཞལ་འདོན་གྱི་གླེགས་བམ་བྲིས་མ་མང་པོ་མཇལ་བའི་ནང་སྐུང་ཡིཤིན་ཏུ་མང་པོ་ཐོན་པ་མ་ཟད། ཞལ་འདོན་ཀློག་མཁན་མང་པོས་སྐུང་ཡིག་དེ་སྐབས་འཕྲལ་བཀྲལ་ཏེ་ཞལ་འདོན་གནང་བཞིན་མཆིས་པ་སྔར་རང་གིས་སྐུང་ཡིག་གི་རྣམ་གཞག་བྲིས་པ་དེ་ལ་ད་དུང་ཁ་སྐོང་དང་བཅས་ཚགས་ཚུད་པ་ཞིག་བྱེད་དགོས་སྙམ་ཡང་རང་ཉིད་དེང་སྐབས་རྟ་ཆུང་ལ་བཞོན་བདེ་དང་མི་ཆུང་ལ་སྐུལ་བདེའི་དཔེ་ལྟ་བུ་ལས་བྲེལ་གྱི་རྐྱེན་པས་ཁ་སྐོང་དགོས་ངེས་ཀྱང་ཟོམ་འཇོག་ཏུ་ལུས་པ་འདི་སྐོར་ཞིབ་འཇུག་གནང་མཁན་འདྲ་བྱུང་ན་རང་ངོས་ནས་གཞོགས་འདེགས་གང་ཐུབ་ཞུ་རྒྱུའི་འདུན་པ་ཡོད་ལགས།
ཆུ་འབི་ཟླ་བ་ཚེ་རིང་། བོད་ཀྱི་ཐུན་མོང་མ་ཡིན་པའི་དཔལ་འབྱོར་རྩིས་རྒྱག་གི་རིགས་པའི་གཞུང་ལུགས་རྡེའུའི་རྩིས་གཞུང་ལ་རྒྱུས་མངའ་ཡོད་པའི་མཁས་དབང་རྒན་གྲས་ད་ལྟ་སྐུ་འཚོ་བཞུགས་གནང་བཞིན་པ་སྐུ་ཉིད་ཀྱི་མཁྱེན་གསལ་ལྟར་ན་སུ་དང་སུ་ཡོད་དམ། བོད་ཀྱི་སྲོལ་རྒྱུན་རིག་གནས་ཀྱི་གྲུབ་ཆ་རྩ་ཆེན་འདིར་སློབ་སྦྱོང་བྱེད་དགོས་ན་རྨང་གཞིའི་ཤེས་བྱ་གང་དང་གང་མཁོ་དགོས་སམ།
ནོར་བྲང་ཨོ་རྒྱན། བོད་ཀྱི་ཐུན་མོང་མིན་པའི་དཔལ་འབྱོར་རྩིས་གཞིའི་རིགས་པའི་གཞུང་ལུགས་ནི་སྲོལ་རྒྱུན་གྱི་རིག་པའི་གནས་གལ་ཆེན་ཞིག་ཡིན། འོན་ཀྱང་དཔལ་འབྱོར་གྱི་རྩིས་གཞི་ཆ་ཚང་བ་སྤྱི་ཚོགས་འཕོ་འགྱུར་ལ་བརྟེན་ནས་དེང་སྐབས་དངོས་སུ་བེད་སྤྱོད་ཀྱི་རིན་ཐང་མི་ལྡན་པ་ལྟ་བུས་དེང་སྐབས་དེ་སྐོར་མཉམ་འཇོག་གནང་མཁན་ཉིན་མོའི་སྐར་མའི་ཚུལ་ལྟ་བུས་དེང་སྐབས་དེ་སྐོར་མཁྱེན་མཁན་བགྲེས་རབས་ཧ་ཅང་ཉུང་བས་ངོས་རང་ལ་ལྟོས་ན་ལྟེ་པོའི་ནང་གི་གཟུགས་བཟང་ལྟ་བུའི་གནས་མཆིས་པ་སེམས་སྐྱོ་དགོས་པའི་གནས་སུ་ཐུག་འདུག དཔལ་འབྱོར་གྱི་རྩིས་གཞི་དེ་ནི་བསྒྱུར་བགོས་དབྲི་བསྣན་དུས་གཅིག་ཏུ་དེ་དག་གི་ངན་ངག་ངག་སྐྱོར་ལ་བརྟེན་ནས་བདེ་བླག་བྱེད་ཐུབ་པ་མ་ཟད། དཔལ་འབྱོར་གྱི་རྣམ་གྲངས་མང་པོ་གཅིག་ཏུ་རྩིས་བྱང་ཐོག་རྣམ་གྲངས་གང་ཡོད་བཀོད་པ་བསྒྱུར་བཀོད་དབྲི་བསྣན་གང་དགོས་བྱེད་ཐུབ་པ་དང་། ལྷག་པར་རྩིས་གཞི་དེའི་ཆ་ཕྲ་བའི་གནས་ཚུལ་ནས་བཤད་ན། དེའི་ཆ་ཤས་ཀྱི་བརྒྱ་ཉི་ཤུའི་བགྲོས་ལ་གཞིགས་ནས་བརྩི་ན་ཧྲིལ་གྲངས་ཤིག་དུམ་བུ་ཆ་ཤས༢༩༨༥༩༨༤༠༠༠༠༠༠སིལ་ཐུབ་པ་འདི་ལྟ་བུའི་རྩིས་གཞི་ཤིན་ཏུ་ཕྲ་བ་འཛམ་གླིང་ན་མེད་ཅེས་བཤད་ཆོག་པ་ཡིན་པ་བཅས་དེང་སྐབས་སྤྱི་ཚོགས་ཐོག་རྩིས་གཞུང་དེ་དག་དངོས་སུ་ཕན་ཐོགས་ཡོད་མེད་གང་ལྟར་ན་ཡང་བོད་ཀྱི་ལོ་རྒྱུས་ཐོག་བྱུང་མྱོང་བའི་བོད་ཀྱི་ཐུན་མོང་མིན་པའི་དཔལ་འབྱོར་གྱི་རྩིས་གཞི་རིག་པའི་གནས་འདི་ལྟ་བུ་རྩ་སྟོང་སོང་ན་ནམ་ཡང་མི་འགྲིག་པ་ནི་ཞུ་ག་ལ་དགོས། གལ་སྲིད་འདི་སྐོར་ཐུགས་གནང་གནང་མཁན་འདྲ་ཡོད་ན་རང་ངོས་ནས་འཁོས་དཔགས་ཞབས་འདེགས་ཞུ་རྒྱུར་སེམས་ཐག་བཅད་ཡོད་ཞུ་རྒྱུ་ལགས།
ཆུ་འབི་ཟླ་བ་ཚེ་རིང་། རྒྱལ་དབང་ལྔ་པ་ཆེན་པོའི་སྐུ་དུས་སུ་འདུས་བྱུང་པ་ཀུན་དགས་བརྩམས་གནང་བའི་《རྡེའུའི་རྩིས་གཞུང་སརྒ་བརྒྱད་ལ་དག་ཐེར་བྱས་པ་རབ་སྦྱངས་གསེར་གྱི་མེ་ལོང་》ཞེས་པའི་མ་དཔེ་དེ་ཁྱེད་ཀྱི་མཁྱེན་གསལ་ལྟར་ན་རང་ལྗོངས་ཀྱི་ཡིག་ཚགས་ཚན་པའམ་ལས་ཁུངས་གང་དུ་བཞུགས་ཡོད་དམ།
ནོར་བྲང་ཨོ་རྒྱན། 《རྡེའུའི་རྩིས་གཞུང་སརྒ་བརྒྱད་ལ་དག་ཐེར་བྱས་པ་རབ་སྦྱངས་གསེར་གྱི་མེ་ལོང་》ཞེས་པའི་མ་དཔེ་དེ་ནི་རང་ཉིད་སྤྱི་ལོ་༡༩༨༤ལོར་ཀྲུང་དབྱང་མི་རིགས་སློབ་གླིང་དུ་ལོ་འཁོར་གཅིག་རིང་བོད་ལྗོངས་སྤྱི་ཚོགས་ཚན་རིག་ཁང་ནས་ཆེད་བཙུགས་འཛིན་གྲྭའི་དགེ་རྒན་དུ་འགྲོ་སྐབས་སློབ་གླིང་དེའི་དཔེ་མཛོད་ཁང་དུ་སྔར་གྱི་མ་དཔེ་དཔེ་ཐུང་ཆ་ཚང་བཞུགས་པ་ཁོ་བོས་བསྐྱར་པར་བགྱིས་པ་དེ་ལས་ཡང་བསྐྱར་པར་བ་ཆ་ཚང་གཅིག་རྩེ་ཕོ་བྲང་གི་དཔེ་མཛོད་ཁང་དུ་ཕུལ་བ་དེ་ལྷག་ཡོད་པ་མ་མཐོང་ཞིང་། རྒྱ་གར་ནས་དཔེ་རྙིང་མང་པོ་མི་ཉག་ཨ་ཐིང་ཞུ་བ་ཞིག་གིས་པར་སྐྲུན་གནང་བ་དེའི་ནང་དུ་གཞུང་དེ་བྲིས་མ་ཞིག་འདུག་པ་ལས་དེ་མིན་གྱི་དཔེ་མཛོད་ཁང་དུ་བཞུགས་པ་བདག་གིས་མ་མཐོང་ཞིང་། དགོས་པ་བྱུང་ན་རང་གིས་དེའི་མ་དཔེ་ད་ལྟ་ཡང་ཉར་འཇོག་བྱས་ཡོད་པ་སུ་ལ་མཁོ་ཡང་གཡར་པོ་འབུལ་འདུན་ཡོད་ལགས།
ཆུ་འབི་ཟླ་བ་ཚེ་རིང་། 《གསེར་སྡོང་འཛམ་གླིང་རྒྱན་གཅིག་གི་དཀར་ཆག་ཐར་གླིང་རྒྱ་མཚོར་འཇུག་པའི་གྲུ་ཆེན》ལས་འཕྲོས་པའི་བོད་ཀྱི་མི་རིགས་དཔལ་འབྱོར་འཕེལ་རྒྱས་ལ་ཞིབ་འཇུག་བྱ་རྒྱུར་དཔྱད་གཞི་མང་པོ་ཐོན་ཐུབ་པ་ནི་སྐུ་ཉིད་ཀྱི་དོན་སྙིང་རིན་ཐང་ཆེན་པོ་ལྡན་པའི་དགོངས་འཆར་རེད་འདུག གནད་དོན་འདི་དང་ཆ་འདྲ་བར་ཕྱིས་འབྱུང་ང་ཚོས་ཞིབ་འཇུག་བྱེད་དུས་དོ་གལ་ཇི་ལྟར་བྱེད་དགོས་སམ།
ནོར་བྲང་ཨོ་རྒྱན། 《གསེར་སྡོང་འཛམ་གླིང་རྒྱན་གཅིག་གི་དཀར་ཆག་ཐར་གླིང་རྒྱ་མཚོར་འཇུག་པའི་གྲུ་ཆེན》ནང་གསལ་བ་ལྟ་བུ་སྔ་རབས་རིག་གནས་འཛུགས་སྐྲུན་སོགས་ལ་ཞིབ་འཇུག་བྱེད་སྐབས་སྐབས་དེའི་དངུལ་གྱི་རིན་ཐང་འབྲུ་རིགས་ལ་ཕབ་པ་དེའི་ཐོག་ནས་སྐབས་སོ་སོའི་དཔལ་འབྱོར་གྱི་གནས་ཐང་གསལ་པོར་རྟོགས་ཐུབ། གལ་སྲིད་དེ་ལྟར་མ་ཡིན་པ་དངུལ་ཐང་ཁོ་ནར་བཟུང་ན་སྐལ་བཟང་དངུལ་གྱི་ཐང་གཞི་དེ་དེང་སྐབས་བརྒྱ་འགྱུར་སྟོང་འགྱུར་དུ་སོང་བས་རྩི་ཐབས་མེད། དཔེར་ན་ལོ་རྒྱུས་ཀྱི་གནས་ཚུལ་ཞིག་དྲན་གསོ་བྱས་ན་སྤྱི་ལོའི་དུས་རབས་ཉི་ཤུ་པའི་དུས་འགོར་དཀྲ་ཤིས་ལྷུན་པོའི་ཆབ་འབངས་མི་སེར་ནས་སྒྲུབ་འཇལ་དགོས་པའི་བོགས་འབྲུ་ཚོ་གཅིག་དེ་སྔ་དངུལ་བསྒྱུར་གྱི་གྲུབ་འཇལ་བྱེད་མུས་རིགས་བསྐལ་བཟང་དངུལ་གྱི་ཐང་གཞི་ཕྱིས་རིམ་འཕར་སོང་སྟབས་གཞུང་འབབ་ཞན་པས་མཆོད་རྒྱུན་གཏོང་གྲོན་རྒྱ་འུབས་བསྡུས་མིན་ཞེས་དེ་སྔའི་ཊམ་དཀར་གཅིག་དེ་ཕྱིས་བོད་དངུལ་སྲང་དོ་རེ་སྒྲུབ་དགོས་པའི་གཏན་འབེབས་བྱས་པ་ལྟ་བུ་དངུལ་ཐང་ཁོ་ན་ད་ལྟའི་དངུལ་ལ་ཕབ་ན་རྩ་བ་ནས་མི་འགྲིག་པ་ཚང་མས་མཁྱེན་གསལ་ལྟར་དེ་སྔའི་འགྲོ་གྲོན་ཚང་མ་དང་ཐོག་དངུལ་ལ་ཕབ་སྟེ་དེ་རྗེས་སྐབས་དེའི་འབྲུ་ཐང་ལ་ཕབ་པ་མཆོད་སྡོང་དཀར་ཆག་ནང་གསལ་བ་ལྟར་སྐབས་དེའི་རིན་ཆེན་གྱི་རིན་ཐང་ལམ་ཙམ་དེང་དུས་འབྲུའི་ཐང་གཞི་ནས་མཚོན་ཐུབ་པ་ལྟ་བུ་ལགས་སོ།
ཆུ་འབི་ཟླ་བ་ཚེ་རིང་། “རྐང་འགྲོ་ལག་འདོན’’ཞེས་པ་ནི་བོད་ཀྱི་སྲིད་རྙིང་པའི་དཔལ་འབྱོར་འདུ་ཁོངས་རྩིས་རྒྱག་དང་ཁྲལ་འུལ་སྐུལ་གཏོང་གི་རྩ་བའི་མིང་ཚིག་ཞིག་ཡིན། ཁྱེད་ནས་སྟབས་བདེ་བ་དང་གོ་བདེ་བའི་འགྲེལ་པ་རགས་ཙམ་གནང་རོགས།
ནོར་བྲང་ཨོ་ རྒྱན། “རྐང་འགྲོ་ལག་འདོན”ཞེས་པ་ནི་སྤྱི་ཚོགས་རྙིང་པའི་སྐབས་ཀྱི་ཁྲལ་འུལ་ལམ་ལུགས་རྒྱུན་གཏན་སྤྱོད་པའི་མིང་ཚིག་ཅིག་ཡིན། དེ་ཡང་རྐང་འགྲོ་ནི་ས་ཞིང་རྐང་ལ་གཞིགས་པའི་ཁྲལ་ཏེ་དམག་ཁྲལ་དང་། རྫོང་གཞིས་རང་གི་བདག་འདོམས་བྱེད་པའི་ས་ཞིང་འདེབས་སྐྱོང་གི་འུ་ལག དཔོན་རིགས་རྫོང་སྐྱེལ་ས་ཚིགས་ཀྱི་རྟ་ཁལ་ལ་སོགས་པ་དངུལ་དངོས་ལག་འདོན་མ་དགོས་པའི་འུ་ལག་གི་ཁྲལ་རིགས་ཀུན་ལ་རྐང་འགྲོ་ཟེར་ཞིང་། ལག་འདོན་ནི་གཞུང་སྒེར་མཆོད་གསུམ་གྱི་ས་ཞིང་གི་བོགས་མ་དང་། ས་ཞིང་སོན་འགྲོར་གཞིགས་པའི་ཁྲལ་རིགས་སྣ་ཚོགས་ཏེ། དཔེར་ན་འབྲུ་ཁྲལ་དང་། རྩ་ཁྲལ། ཤིང་ཁྲལ། མི་བོགས་སོགས་གང་ལྟར་ལག་ནས་འདོན་དགོས་པའི་ཁྲལ་རིགས་ཡོངས་ཀྱི་སྤྱི་མིང་ལ་ལག་འདོན་ཟེར་བ་ལྟ་བུའོ། ད་རེས་ཁྱེད་རང་གི་དྲི་བར་གང་བསམ་ཟོལ་མེད་ཀྱི་ལན་འདེབས་ཞུ་རྒྱུ་དེ་ལྟར་ལགས་ཤིང་། སྐབས་འདིར་ངས་ཁྱེད་རྣམ་པར་གནས་ཚུལ་ཞིག་ཞུ་རྒྱུ་ཡོད་པ་དེ་ནི་བོད་མི་རིགས་ཀྱི་རྩོམ་རིག་བྱ་གཞག་ལ་ཕན་ཐོགས་ཡོང་རེས་ཁོ་བོས་ལོ་ངོ་ཉི་ཤུ་བརྒལ་སྐོར་འབད་བརྩོན་གྱིས་བརྩམས་པའི་ཆོས་རྒྱལ་དགེ་བའི་དབང་པོས་མཛད་པའི་རྟོགས་བརྗོད་དཔག་བསམ་འཁྲི་ཤིང་ཞེས་པ་སྙན་དངགས་ཀྱི་བསྟན་བཅོས་ཆེན་པོ་བསྟན་འགྱུར་གྱི་གླེགས་བམ་ཁྲོད་པོད་གཉིས་ཞུགས་པ་ལ་སྔར་རྩ་ཚིག་དེད་པའི་འགྲེལ་པ་ཆ་ཚང་བ་ཞིག་མེད་པས་སྤྱིར་བཏང་གི་མིས་གོ་དཀའ་བའི་སྟོང་ཆ་གསབ་པ་དང་། བློ་གསར་གཞོན་ནུ་རྣམས་ལ་སྙན་ངག་གི་རིགས་ལམ་ལ་སྤྱོད་པའི་དཔྱད་གཞི་ཞིག་ལ་བསམ་སྟེ་ཚིག་འགྲེལ་ཆ་ཚང་བ་ཞིག་རྩོམ་འབྲི་ལེགས་པར་ཟིན་ཏེ་ད་ལྟ་དཔེ་སྐྲུན་གྱི་ལས་ཀའི་མཇུག་སྐྱོང་ལྟ་བུར་གནས་པ་འདི་ལོའི་ལོ་སྨད་གོང་བོད་ལྗོངས་མི་དམངས་དཔེ་སྐྲུན་ཁང་ནས་དངོས་སུ་དཔེ་སྐྲུན་བྱས་ནས་རྒྱ་ཆེའི་གཟིགས་པ་པོ་རྣམས་ཀྱི་སྤྱན་ལམ་དུ་བསྟར་ཐུབ་རྒྱུ་ངེས་གཏན་ཡིན་པ་གཏམ་བཟང་གི་ཚུལ་དུ་ཞུ་རྒྱུ་ལགས་པ་བཅས་ཁོ་བོས་ཞུ་མཚམས་འདིར་བྱས་པ་ཐུགས་རྗེ་ཆེ།
ཆུ་འབི་ཟླ་བ་ཚེ་རིང་། སྐུ་ཞབས་མཆོག་ནས་ངེད་ཚོའི་བཅར་འདྲི་དང་ལེན་དང་དགོངས་འཆར་ལྷུག་སྩོལ་གནང་བར་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་ཡིན། བཀྲ་ཤིས་བདེ་ལེགས། །

robotstxt: allowed

filter: keep


text:
བོད་མིའི་སྤྱི་ཚོགས་སྲ་བརྟན་ཡོང་ཐབས་ཀྱི་ལྔ་དང་ལྔ་བཅུའི་ཚོགས་ཆེན།
བོད་ཀྱི་ཐུན་མོང་མ་ཡིན་པའི་རིག་གཞུང་མི་ཉམས་རྒྱུན་འཛིན་བྱེད་རྒྱུ་དང་། དེ་བཞིན་སྤྱི་ཚོགས་ཀྱི་འཚོ་རྟེན་དང་། ཤེས་ཡོན། འཕྲོད་བསྟེན་བཅས་ཡར་རྒྱས་གོང་འཕེལ་གཏོང་རྒྱུར་འཆར་གཞི་གསར་པ་དང་ནུས་པ་མཉམ་སྤུངས་ཀྱིས་ཐབས་ལམ་འཚོལ་ཐབས་ཀྱི་ལྔ་དང་ལྔ་བཅུའི་འཆར་སྣང་གི་ཚོགས་འདུ་དབུ་འཛུགས་གནང་སོང་།
ཟླ་འདིའི་ཕྱི་ཚེས་༡༣ ཉིན་གྱི་དགོང་མོའི་ཆུ་ཚོད་༦ པའི་ཐོག་བོད་མིའི་སྒྲིག་འཛུགས་ཀྱི་སྤྱི་ཚོགས་ཡར་རྒྱས་ཐེབས་རྩའི་གོ་སྒྲིག་འོག དྷ་སྟེང་བོད་ཁྱིམ་སློབ་གྲྭའི་ཉེ་འཁྲིས་སུ་ཡོད་པའི་ (Hotel Fortune Moksha)ཞེས་པའི་གསོལ་མགྲོན་ཁང་དུ། བཀའ་ཤག་གི་དགོངས་གཞི་ལྟར་བོད་མིའི་སྤྱི་ཚོགས་སྲ་བརྟན་ཡོང་ཐབས་སུ་དམིགས་པའི་འབྱུང་འགྱུར་ལྔ་དང་ལྔ་བཅུའི་འཆར་སྣང་ཞེས་པའི་བརྗོད་གཞིའི་ཐོག་ཕྱི་ཚེས་༡༣ ནས་༡༦ བར་ཉིན་བཞིའི་རིང་གི་ཚོགས་འདུ་དབུ་འབྱེད་གནང་སོང་།
ཚོགས་འདུ་དབུ་འབྱེད་ཀྱི་མཛད་སྒོའི་ཐོག་སྐུ་མགྲོན་གཙོ་བོ་སྲིད་སྐྱོང་བློ་བཟང་སེང་གེས་གཙོས་པའི་བོད་མིའི་སྒྲིག་འཛུགས་ཀྱི་མང་གཙོའི་ཀ་བ་གསུམ་གྱི་མཛད་གཙོ་རྣམ་པ་དང་། དམིགས་བསལ་སྐུ་མགྲོན་ཨ་མི་རི་ཁའི་ཐེབས་རྩའི་ཨེ་ཤི་ཡ་ཁུལ་གྱི་འཛིན་སྐྱོང་འགན་འཛིན་ལས་རོགས་ལྕམ་སྐུ་ཨན་མཱ་རི་ཡ་སི་ཏིས་ཧོཀ (Ann Marie Yastishock) གཞན་ཡང་མཁས་དབང་དང་། ཁྱད་མཁས་མི་སྣ། སློབ་སྟོན་པ། རོགས་ཚོགས་ཀྱི་སྐུ་ཚབ། སྤྱི་ཚོགས་ཀྱི་འཐུས་མི། འབྲེལ་ཡོད་ལས་བྱེད། བོད་ཀྱི་གྲོགས་པོ་གྲོགས་མོ་སོགས་དོན་གཉེར་ཅན་གྱི་མི་སྣ་༢༠༠ ལྷག་ཙམ་མཉམ་ཞུགས་གནང་འདུག
དེ་ཡང་ཐོག་མར་སྐུ་མགྲོན་གཙོ་བོས་སྣང་གསལ་མར་མེ་ཞལ་ཁ་ཕྱེས་རྗེས་དཔལ་འབྱོར་བཀའ་བློན་ཀརྨ་ཡེ་ཤེས་ཀྱིས་དགའ་བསུའི་འཚམས་འདྲིའི་གསུང་བཤད་གནང་སོང་ཞིང་། དེ་ནས་ལྔ་དང་ལྔ་བཅུའི་འཆར་སྣང་དང་འབྲེལ་བའི་བརྙན་ཐུང་ཞིག་གཟིགས་འབུལ་གྲུབ་མཚམས་སྲིད་སྐྱོང་བློ་བཟང་སེང་གེས་ཚོགས་འདུའི་ངོ་སྤྲོད་གསུང་བཤད་གནང་དོན་དུ་“ལྔ་དང་ལྔ་བཅུའི་འཆར་སྣང་གི་ཚོགས་འདུ་རིམ་པ་འཚོགས་ནས་འགྲོ་བསྡད་ཀྱི་ཡོད་རེད། གཞི་རྩའི་ལྔ་དང་ལྔ་བཅུ་ཞེས་བྱུང་དགོས་དོན་དེ་ལོ་དང་ལོ་ལྔ་བཅུ་ལ་ཟེར་གྱི་ཡོད་རེད། གང་ལགས་ཟེར་ན། ༧གོང་ས་མཆོག་ནས་བཀའ་སློབ་ཕེབས་པ་ལྟར། རེ་བ་ཡག་ས་ནས་རྒྱག་དགོས་རེད། ཡིན་ནས་གྲ་སྒྲིག་སྡུག་ས་ནས་བྱེད་དགོས་རེད། ཅེས་གསུང་པ་ནང་བཞིན་ང་ཚོས་ལོ་ལྔའི་ནང་ལ་དབུ་མའི་ལམ་གཞིར་བཞག་པའི་ཐོག་ནས་མིང་དོན་མཚུངས་པའི་རང་སྐྱོང་ག་འདྲ་བྱས་ཐོབ་ཐུབ་ཀྱི་རེད་ཟེར་དེའི་སྒང་ལ་འབད་བརྩོན་གནང་རྒྱུ་རེད། མཉམ་དུ་ལོ་ལྔ་བཅུའི་འཆར་གཞི་དགོས་ཀྱི་འདུག་ཟེར་ནས་བཙན་བྱོལ་ནང་ལོ་ལྔ་བཅུ་གནས་དགོས་རེད། བསྡད་དགོས་རེད་ཟེར་གྱི་ཡོད་མ་རེད་དེ། གནས་དགོས་བྱུང་ན་ལོ་ལྔ་བཅུའི་འཆར་གཞི་དགོས་ཀྱི་རེད། དེ་བརྟེན་ང་ཚོས་ལོ་ལྔ་དང་ལྔ་བཅུ་ཟེར་བཀའ་ཤག་ནང་ལ་བཀའ་བསྡུར་རིམ་པར་གནང་སྟེ། ལོ་ལྔ་དང་ལྔ་བཅུ་ཟེར་འཆར་གཞི་རིམ་པར་གཏིང་ནས་ཕྱི་རྒྱལ་ཡུལ་གྲུ་ཁག་ལ་ཡོད་པ་དང་། བོད་པའི་སྤྱི་ཚོགས་ནང་ལ་ཡོད་པ། གྲོགས་པོ་རྙིང་པ། རྒྱབ་སྐྱོར་གནང་མཁན། སྤྱི་ཚོགས་ནང་གི་གནད་ཡོད་མི་སྣ་ཚང་མ་ས་ཆ་གཅིག་ལ་འཛོམས་ནས་ལོ་ལྔའི་ནང་ག་རེ་གནང་རྒྱུ་ཡོད་རེད། ལོ་ལྔ་བཅུའི་ནང་ལ་ག་རེ་གནང་རྒྱུ་ཡོད་མིན་གྱི་ཐོག་ཚོགས་འདུ་ཞིག་བསྐོང་དགོས་འདུག་ཟེར་ནས། ན་ནིང་ལོའི་སྤྱི་ཟླ་བཅུ་པའི་ནང་ལ་ཚོག་འདུ་བསྐོངས་པ་རེད། དེ་དུས་མང་ཆེ་བ་ཆབ་སྲིད་དང་འབྲེལ་བའི་ཐོག་ནས་དབུ་མའི་ལམ་གཞིར་གཞག་ཐོག་མིང་དོན་མཚུངས་པའི་རང་སྲིད་རང་སྐྱོང་ག་འདྲ་བྱས་རག་ཐུབ་ཀྱི་རེད། རྒྱ་ནག་ནང་ལ་འགྱུར་ལྡོག་ག་འདྲ་འགྲོ་སྲིད་ཀྱི་རེད། བོད་ནང་ལ་གནས་སྟངས་ག་འདྲ་འདུག མ་འོངས་པར་ག་འདྲ་ཡོང་གི་རེད། རྒྱ་གར་ནང་ལ་གནས་སྟངས་ག་འདྲ་ཡོད་རེད། མ་འོངས་པར་ག་འདྲ་ཡོང་གི་རེད། རྒྱལ་སྤྱིའི་ཐོག་ནས་ང་ཚོས་ལས་འགུལ་ག་རེ་སྤེལ་རྒྱུ་ཡོད་རེད། རྒྱབ་སྐྱོར་ཤུགས་ཆེ་རུ་ག་རེ་གཏོང་རྒྱུ་ཡོད་རེད་ཟེར་ནས། དེ་དག་ཚང་མ་ཆབ་སྲིད་དང་འབྲེལ་བའི་ཐོག་ནས་ཚོགས་འདུ་མང་པོ་འཚོགས་ཏེ་དགོངས་ཚུལ་མང་པོ་བྱུང་བ་རེད།”ཅེས་གསུངས་སོང་།
དེ་བཞིན་ཁོང་གིས་མུ་མཐུད་དུ་ན་ནིང་ལོའི་ལྔ་དང་ལྔ་བཅུའི་ཆབ་སྲིད་ཀྱི་ཚོགས་འདུ་སྐབས་ཀྱི་དགོངས་ཚུལ་དང་འབྲེལ་ནས་ལྔ་དང་ལྔ་བཅུའི་ཚོགས་འདུ་གཞན་རྣམས་ཀྱི་བྱུང་རིམ་སྐོར་ལ་གསུང་དོན་དུ་“དེའི་ནང་ལ་དགོངས་ཚུལ་ཤུགས་ཆེ་ཤོས་ཤིག་ག་རེ་བྱུང་ཡོད་རེད་ཟེར་ན། ལྔ་དང་ལྔ་བཅུའི་འཆར་སྣང་གཞིར་གཞག་པའི་ཐོག་ཆབ་སྲིད་ཀྱི་སྐོར་ལ་ཚོགས་འདུ་འཚོགས་པ་ནང་བཞིན་ང་ཚོའི་མ་འོངས་སོན་རྩ་གཞོན་སྐྱེས་དང་འབྲེལ་བའི་ཐོག་ནས་ཚོགས་འདུ་འཚོགས་དགོས་ཀྱི་འདུག་གསུང་པ་རེད། ད་ལན་སྤྱི་ཟླ་༨ པའི་ནང་ལ་འཛམ་གླིང་གི་ལུང་པ་བཅོ་ལྔ་ནས་བོད་པའི་གཞོན་སྐྱེས་བརྒྱ་ཐམ་པ་འཛོམས་ནས། ང་ཚོའི་བོད་པའི་གཞོན་སྐྱེས་ཁོ་རང་ཚོའི་ཐོག་ནས་བོད་ཀྱི་རྩ་དོན་དང་། བོད་ཀྱི་ཆོས་རིག་གཞུང་སྐད་ཡིག་མི་ཉམས་གོང་འཕེལ་གྱི་ཆེད་དུ་ག་རེ་གནང་རྒྱུ་ཡོད་མེད། དེ་བཞིན་བོད་མིའི་སྒྲིག་འཛུགས་ཀྱི་ཐོག་ནས་ག་རེ་གནང་རྒྱུ་ཡོད་མེད་ཐོག་བཀའ་བསྡུར་རིམ་པ་བྱུང་བ་གཞིར་བཟུང་། དགོངས་ཚུལ་གང་ལ་གང་འཚམས་ཞིག་ཕེབས་ཡོད་རེད། དེ་ནས་ན་ནིང་སྤྱི་ཟླ་བཅུ་པའི་ནང་ཆབ་སྲིད་ཀྱི་ཚོགས་འདུ་འཚོགས་སྐབས་དེ་དང་མཉམ་དུ་རིག་གཞུང་གི་ཐོག་ནས་ག་རེ་གནང་རྒྱུ་ཡོད་རེད། ཤེས་ཡོན་གྱི་ཐོག་ནས་ག་རེ་གནང་རྒྱུ་ཡོད་རེད། དཔལ་འབྱོར་གྱི་ཐོག་ནས་ག་རེ་གནང་རྒྱུ་ཡོད་རེད། འཕྲོད་བསྟེན་གྱི་ཐོག་ནས་ག་རེ་གནང་རྒྱུ་ཡོད་མིན་བཅས། དེ་དག་ཆ་ཚང་གི་སྒང་ལ་ང་ཚོས་དགོངས་ཚུལ་ཞིག་བསྡུ་ཐུབ་པ་ཡིན་ན་ལྔ་དང་ལྔ་བཅུའི་འཕྲལ་ཕུགས་གཉིས་ཀའི་ཐོག་ང་ཚོས་དགོངས་པ་བཞེས་རྒྱུ་དང་། འཆར་གཞི་བཏིང་བར་ཕན་ཐོགས་ས་རེད་ཟེར་ནས་ད་ལན་གྱི་ཚོགས་འདུ་འདི་རིག་གཞུང་དང་། ཤེས་ཡོན། དཔལ་འབྱོར། འཕྲོད་བསྟེན་བཅས་ཀྱི་ཐོག་ལ་བཀའ་བསྡུར་གནང་རྒྱུ་དེ་ཆགས་ཡོད་རེད། དེའི་ཐོག་བཀའ་བསྡུར་གནང་བ་གཞིར་བཟུང་འགའ་ཤས་ཀྱི་དགོངས་ཚུལ་ལ་ན་ནིང་ལོར་ལྔ་དང་ལྔ་བཅུའི་ཆབ་སྲིད་དང་འབྲེལ་བའི་ཐོག་ནས་ཚོགས་འདུ་འཚོགས་སོང་། ཚོགས་བཅར་བའི་ནང་ལ་གནད་ཡོད་མི་སྣ་མང་པོ་ཕེབས་སོང་། བཀའ་བསྡུར་རིམ་པར་གནང་སོང་སྟེ་གྲུབ་འབྲས་འདྲ་གང་མཐོང་རྒྱུ་མི་འདུག་ཟེར་གསུང་མཁན་ཁ་ཤས་ཡོད་པ་འདྲ། བཀའ་ཤག་གི་ཐོག་ནས་བཀའ་བསྡུར་རིམ་པ་བྱུང་སོང་། ན་ནིང་སྤྱི་ཟླ་༡༠ པའི་ནང་ཆབ་སྲིད་དང་འབྲེལ་བའི་ཐོག་ནས་ཚོགས་འདུའི་ནང་ལ་དགོངས་ཚུལ་བྱུང་བཞག་པ་ཆ་ཚང་གཅིག་དང་། དེ་ནས་གལ་ཆེ་བ་སྙིང་བསྡུས་ཞིག་བཅས་དེ་དག་ཚང་མའི་ཐོག་བཀའ་བསྡུར་བྱུང་ནས་མི་མང་ལ་བཀྲམ་ཡ་དེ་ག་དུས་བཀྲམ་དགོས་འདུག་ཟེར་གོ་བསྡུར་བྱུང་དུས། ལྔ་དང་ལྔ་བཅུའི་འཆར་སྣང་གི་ཆབ་སྲིད་ཀྱི་ཚོགས་འདུ་དང་། ལྔ་དང་ལྔ་བཅུའི་འཆར་སྣང་གི་གཞོན་སྐྱེས་ཀྱི་ཚོགས་འདུ། དེ་བཞིན་ད་ཐེངས་ལྔ་དང་ལྔ་བཅུའི་འཆར་སྣང་གི་སྤྱི་ཚོགས་སྲ་བརྟན་གྱི་ཚོགས་འདུ་བཅས་ཚང་མ་ཕན་ཚུན་ལ་འབྲེལ་བ་འདུག དེར་བརྟེན་ཚོགས་འདུ་འདི་གསུམ་ཀ་ཚར་བའི་རྗེས་སུ་གནས་ཚུལ་ག་རེ་འདུག མི་མང་ལ་བཀྲམ་དགོས་པ་ག་རེ་འདུག བཀྲམ་མི་དགོས་པ་ག་རེ་འདུག ཚང་མ་ཕྱོགས་བསྒྲིགས་བྱས་ནས་འདི་ལོའི་ལོ་མཇུག་ཚུན་ཆད་ལ་བཀྲམ་ཐུབ་པ་ཡིན་ན་དགེ་མཚན་ཆེན་པོ་འདུག་ཟེར་ནས། ད་ལྟ་ང་ཚོས་སྙན་ཐོ་ཟེར་ན་རེད། ཚོགས་འདུའི་ནང་དོན་དེ་དག་ད་ལྟ་མ་བཀྲམ་ནས་གནས་ཡོད་རེད། དེ་བཀྲམ་པའི་སྐབས་སུ་བཀྲམ་དགོས་དོན་དེ་བོད་མིའི་སྒྲིག་འཛུགས་ཀྱི་ཐོག་ནས་གནང་དགོས་པ་འདུག མི་མང་ནས་གནང་དགོས་པ་འདུག རྒྱབ་སྐྱོར་གནང་མཁན་གྱིས་གནང་དགོས་པ་ཧ་ཅང་མང་པོ་འདུག དེར་བརྟེན་མི་མང་རང་ལ་ཕྱི་གསལ་ནང་གསལ་བྱས་ནས་གང་ཐུབ་བཀྲམ་ཐུབ་པ་ཡིན་ན་ལྔ་དང་ལྔ་བཅུའི་འཕྲལ་ཕུགས་གཉིས་ཀར་ཕན་ཐོགས་ཆེན་པོ་ཡོང་ས་རེད་ཟེར་ནས་ང་ཚོའི་སྙན་ཐོ་ཟེར་ན་ཡང་རེད། ག་རེ་ཡོད་བཞག་པ་དེ་བཀྲམ་རྒྱུར་འབད་བརྩོན་ཞུ་བཞིན་ཡོད་”ཅེས་གསུངས་སོང་།
ཡང་ཁོང་གིས་ད་ཐེངས་ཀྱི་ཚོགས་ཆེན་གྱི་དམིགས་བསལ་ཁྱད་ཆོས་ཀྱི་སྐོར་ལ་གསུང་དོན་དུ་“དེ་ནས་ང་ཚོས་འདིར་ཚོགས་འདུ་གོ་སྒྲིག་བྱེད་ཀྱི་ཡོད་དུས་ད་ཐེངས་དམིགས་བསལ་ཞིག་ག་རེ་ཡོད་རེད་ཟེར་ན། ང་རང་ཚོར་རོགས་སྐྱོར་བྱེད་མཁན་ཚོགས་པ་ཁག་མང་པོ་ཞིག་འདིར་ཕེབས་ཡོད་རེད། དེའི་ནང་ནས་ཆེད་དུ་མངགས་ནས་ཨ་རི་གཙོས་པའི་རྒྱལ་ཁབ་ཁག་རང་གི་སྐུ་ཚབ་དེ་འདྲ་ཕེབས་ཡོད་རེད། ད་ལན་མ་འདྲ་བ་གཅིག་དེ་ཆགས་ཡོད་རེད། ཁོ་རང་ཚོར་ཡིན་ན་རོགས་དངུལ་གནང་བ་གཅིག་པུ་མིན་པར་ད་ལན་ཕེབས་རོགས་གནང་། ཉི་མ་གསུམ་གྱི་ཚོགས་འདུའི་ནང་ལ་རྣམ་པ་ཚོས་རོགས་དངུལ་ད་ལྟ་བར་དུ་གནང་ནས་གྲུབ་འབྲས་ག་རེ་སྨིན་ཡོད་རེད། ང་ཚོར་དཀའ་ངལ་ག་རེ་འཕྲད་ཀྱི་འདུག མ་འོངས་པར་ལས་འཆར་ག་རེ་གནང་དགོས་ཀྱི་འདུག ང་རང་ཚོས་ཞུས། དེར་རྣམ་པ་ཚོས་རྒྱབ་སྐྱོར་གནང་བ་གཅིག་པུ་མིན་པར་མཉམ་འདུས་ཀྱི་ཐོག་ནས་ཚོགས་ཁང་གཅིག་ནང་འཛོམས་ཏེ་བཀའ་བསྡུར་གནང་སྟེ་མ་འོངས་པར་ང་ཚོས་འཆར་གཞི་ག་རེ་གནང་དགོས་འདུག་ཟེར་ནས་ཆེད་མངགས་གདན་འདྲེན་ཞུས་པ་ནང་བཞིན་ཁོང་རྣམ་པ་ཕེབས་པ་དེར་བཀའ་དྲིན་ཆེ་ཞུ་རྒྱུ་ཡིན། དེ་མ་གཏོགས་ནམ་རྒྱུན་ང་ཚོས་རོགས་དངུལ་ཞུ་དུས་ལས་འཆར་འགའ་ཤས་ལ་གནང་གི་ཡོད་རེད། ལས་འཆར་འགའ་ཤས་ལ་གནང་གི་ཡོད་མ་རེད། ལས་འཆར་འགའ་ཤས་ང་ཚོས་ཧ་ཅང་གལ་ཆེན་པོ་མཐོང་གི་ཡོད་རེད་དེ། རོགས་དངུལ་གནང་ཐུབ་ཀྱི་ཡོད་མ་རེད། འགའ་ཤས་ང་ཚོས་དེ་ཙམ་གལ་ཆེན་པོ་མ་མཐོང་ན་ཡང་རོགས་དངུལ་གནང་མཁན་གྱིས་རྒྱལ་སྤྱིའི་འགྲོ་སྟངས་ཀྱི་ཐོག་ནས། ཁོ་རང་ཚོའི་སྲིད་ཇུས་ཀྱི་ཐོག་ནས་དེ་དག་གལ་ཆེན་པོ་རེད་ཟེར་ནས་གནང་གི་ཡོད་རེད། ད་ལན་ཚོགས་ཁང་གཅིག་ནང་ལ་ང་རང་ཚང་མ་མཉམ་དུ་འཛོམས་པའི་ཐོག་ནས་བཀའ་བསྡུར་གནང་བ་ཡིན་ན་ང་ཚོས་གལ་ཆེན་པོ་བརྩི་དགོས་དོན་ཆ་ཚང་དང་། ཁོ་རང་ཚོས་གལ་ཆེན་པོ་བརྩི་དགོས་དོན་ཆ་ཚང་རྟོགས་པའི་ཐོག ཕན་ཚུན་མོས་མཐུན་ཡོད་པ་དང་མཉམ་འབྲེལ་ཐོག་ནས་འཆར་གཞི་བཏིང་སྟེ། ཕྱག་ལས་གནང་ཐུབ་པ་དང་ཡག་པོ་ཡོང་གི་འདུག་ཟེར་ནས་དེ་གལ་ཆེན་པོ་བརྩིས་པའི་ཐོག་ནས་ཆེད་མངགས་གདན་འདྲེན་ཞུས་པ་བཞིན་འདིར་ཕེབས་ཡོད་རེད། ཁོང་རྣམ་པ་ཚང་མར་སྙིང་ཐག་པ་ནས་ཐུགས་རྗེ་ཆེ་ཞུ་བཞིན་ཡོད་”ཅེས་གསུངས་རྗེས་རོགས་ཚོགས་ཁག་ནས་ཕེབས་པའི་སྐུ་མགྲོན་རྣམས་ངོ་སྤྲོད་གནང་སོང་།
དེ་རྗེས་དཔལ་འབྱོར་ལས་ཁུངས་ཀྱི་སྤྱི་ཚོགས་ཡར་རྒྱས་ཐེབས་རྩའི་འགན་འཛིན་དབུ་དཀར་ཚང་སྐལ་བཟང་རྡོ་རྗེས་ཚོགས་འདུའི་མཛད་རིམ་སྤྱི་ཡོངས་ཀྱི་གནས་བབ་ཐོག་འགྲེལ་བརྗོད་གནང་མཚམས། དགེ་བཤེས་ངག་དབང་བསམ་གཏན་གྱིས་བོད་མིའི་རིག་གཞུང་མི་ཉམས་རྒྱུན་འཛིན་བྱེད་ཐབས་ཀྱི་སྐོར་དང་། ཀརྨ་ཆུང་བདག་གིས་བོད་མིའི་ཤེས་ཡོན་ཡར་རྒྱས་གཏོང་ཐབས་ཀྱི་སྐོར། སྨན་པ་དཀོན་མཆོག་རྡོ་རྗེས་བོད་མིའི་སྤྱི་ཚོགས་ཀྱི་འཕྲོད་བསྟེན་ཡར་རྒྱས་གཏོང་ཐབས་ཀྱི་སྐོར། དེ་བཞིན་སྐུ་ཞབས་རི་ཅར་ཌི་ཝེན་གྷར་ཊེན་(Richard Weingarte)གྱིས་བོད་མིའི་སྤྱི་ཚོགས་ཀྱི་འཚོ་རྟེན་ཡར་རྒྱས་གཏོང་ཐབས་བཅས་ཀྱི་སྐོར་ངོ་སྤྲོད་གནང་མཐར། དྷ་ས་བོད་ཀྱི་གཏམ་བརྗོད་ཚན་པས་འཕྲོད་བསྟེན་དང་འབྲེལ་བའི་འཁྲབ་སྟོན་ཐུང་ཐུང་ཞིག་གཟིགས་འབུལ་ཞུས་སོང་།
ད་ཐེངས་ཀྱི་ཚོགས་འདུའི་ཐོག་བཙན་བྱོལ་བོད་མིའི་སྤྱི་ཚོགས་སྲ་བརྟན་རྒྱུན་སྐྱོང་ཇི་ལྟར་དགོས་པའི་གནད་དོན་ཐོག་མཁས་པ་དང་ཁྱད་མཁས་མི་སྣ། སློབ་སྟོན་པ་སོགས་ལྷན་འཛོམས་ཐོག་བོད་ཀྱི་ཆོས་དང་རིག་གཞུང་། སྐད་ཡིག བོད་བརྒྱུད་ནང་བསྟན་མི་ཉམས་རྒྱུན་འཛིན་དང་ཉམས་པ་སླར་གསོ། བོད་ཀྱི་འགྲེམས་སྟོན་ཁང་གི་ལས་དོན་ཚགས་ཚུད་སྤེལ་ཕྱོགས། བོད་ཀྱི་སྒྱུ་རྩལ་ཡར་རྒྱས་གཏོང་ཕྱོགས་བཅས་ཀྱི་གནད་དོན་ཐོག་གོ་བསྡུར་གནང་རྒྱུ་དང་། དཔལ་འབྱོར་འཛུགས་སྐྲུན་ལས་གཞི་གོང་སྤེལ་བརྒྱུད་བོད་མིའི་དཔལ་འབྱོར་གྱི་གནས་སྟངས་ཡར་རྒྱས་ཇི་ལྟར་གཏོང་རྒྱུའི་ཐད་གོ་བསྡུར་གནང་སྐབས་བརྗོད་གཞི་གཙོ་བོ་སྐྱབས་བཅོལ་བའི་གནས་སྟངས་དང་། གཞོན་སྐྱེས་དང་འབྲེལ་བའི་གནད་དོན་ཁག སོ་ནམ་འདེབས་ལས། དཔལ་འབྱོར་ཞབས་ཞུ། སྒེར་གྱི་ཁེ་གཉེར་ཚོང་ལས་སྤེལ་མཁན། ཕྱི་རྒྱལ་ཡུལ་གྲུ་ཁག་ནང་གནས་སྡོད་བྱེད་བཞིན་པའི་བོད་མིའི་ལས་འགན་སོགས་ཀྱི་སྐོར་གོ་བསྡུར་སྦྱང་བཤད་གནང་རྒྱུ་ཡིན་འདུག་པ་མ་ཟད། བོད་མིའི་སྤྱི་ཚོགས་སྲ་བརྟན་ཡོང་ཐབས་སུ་བོད་མིའི་འགོ་ཁྲིད་དང་སྤྱི་ཚོགས་ཀྱིས་གདོང་ལེན་བྱེད་དགོས་པའི་གནད་དོན་བཞི་སྟེ། བོད་ཀྱི་ཐུན་མོང་མ་ཡིན་པའི་རིག་གཞུང་མི་ཉམས་རྒྱུན་འཛིན་བྱེད་རྒྱུ་དང་། དེ་བཞིན་སྤྱི་ཚོགས་ཀྱི་འཚོ་རྟེན་དང་། ཤེས་ཡོན། འཕྲོད་བསྟེན་བཅས་ཡར་རྒྱས་གོང་འཕེལ་གཏོང་རྒྱུར་འཆར་གཞི་གསར་པ་དང་ནུས་པ་མཉམ་སྤུངས་ཀྱིས་ཐབས་ལམ་འཚོལ་ཐབས་བྱ་རྒྱུ་ཡིན་འདུག གཞན་ཡང་ད་ཐེངས་ཀྱི་ཚོགས་འདུ་འདི་ནི་བོད་མིའི་འཚོ་རྟེན་རང་ཁ་རང་གསོ་དང་འབྲེལ་བའི་ཨ་རིའི་རོགས་སྐྱོར་གྱི་ལས་གཞིའི་ཆ་ཤས་ཤིག་ཡིན་པ་རེད་འདུག །
གསར་འགོད་པ་བཀྲ་ཤིས་དོན་གྲུབ།


text:
མཚོ་སྔོན་ཞིང་ཆེན་སྲིད་གཞུང་དྲ་བའི་འཕྲིན། མཚོ་སྔོན་གྱིས“ཉིན་བརྒྱའི་མཁྲེགས་གཏོར” ལས་འགུལ་སྤེལ་བ་ནས་བཟུང་ཞིང་ཆེན་ཆུ་བེད་ཐིན་གྱིས་ཚད་མཐོའི་མཐོང་ཆེན་དང་མགྱོགས་མྱུར་གྱིས་འགུལ་སྐྱོད་བྱས་ཏེ། 2018ལོའི་ཞིང་ཆེན་ཡོངས་ཀྱི་ཆུ་བེད་གཙོ་བོའི་བྱ་བའི་ལས་འགན་འགན་འཁྲི་བགོ་བྱའི་ཇུས་གཞི་དང“ཉིན་བརྒྱའི་མཁྲེགས་གཏོར”ཆུ་བེད་བྱ་བའི་རྩིས་ཁྲ་དཔར་འགྲེམས་བྱས། འགན་འཁྲི་ཁ་གསལ་དང་དུས་ཚོད་དམ་འཛིན་གྱིས་དོན་འཁྱོལ་བྱས་ཏེ་ཆུ་བེད་དངུལ་གཏོང་བསྡོམས་པས་སྒོར་དུང་ཕྱུར30.34དོན་འཁྱོལ་བྱས་ལ། དེའི་ཁྲོད་སྒོར་དུང་ཕྱུར26.63གཤམ་སྤྲོད་བྱས་ཏེ་ལོ་ཧྲིལ་བོའི་བྱ་བར་མགོ་ལེགས་པོ་ཞིག་རྩོམ་པར་ཤུགས་ཆེན་པོས་སྐུལ་འདེད་བྱས།
ད་སྔའི་བར་དུ་བཟོ་སྐྲུན་གལ་ཆེན་ཙོང་ཆུའི་ནུབ་ཕྱོགས་དང་བྱང་ཕྱོགས་ཀྱི་དུས་ཐེངས་གཉིས་པའི་མ་དངུལ་དུང་ཕྱུར1.23ལེགས་འགྲུབ་བྱས་ཏེ།“ཉིན་བརྒྱའི་མཁྲེགས་གཏོར”ལས་འགན་གྱི82%ཟིན་ཡོད། ཕུག་ལམ་སྤྱི་ལེ3.85དང་སྦུག་གུ་སྒྲིག་འཇུག་སྤྱི་ལེ6.06ལེགས་འགྲུབ་བྱས། རྨ་ཆུའི་འགྲམ་རྒྱུད་ཀྱི་ཆུ་མཛོད་ཆེན་མོ་བཞི་སོགས་ཀྱི་རྣམ་གྲངས་ཀྱི་སླར་གསོ་སྔོན་གྱི་གྲ་སྒྲིག་བྱ་བ་ལེགས་འགྲུབ་བྱས་ཡོད་ལ་ནུས་མཐོའི་ཆུ་གྲོན་ཆུང་སྒོས་ཞིང་ཆུ་གཏོང་བའི་རྣམ་གྲངས33ལས་ལག་བསྟར་ཇུས་གཞི་ཆོག་མཆན་ཐོབ་པའི་རྣམ་གྲངས22ལེགས་འགྲུབ་བྱས་ཡོད། འཐུང་ཆུའི་བདེ་འཇགས་བརྟན་བརླིང་གིས་ཇེ་མཐོ་དང་ས་ཆུ་རྒྱུན་འཁྱོངས་བྱེད་པ། ཆུ་ལམ་བཅོས་སྐྱོང་སོགས་ཀྱི་རྣམ་གྲངས་ཀྱི་ལག་བསྟར་ཇུས་གཞི་སྒྲིག་བཟོ་དང་ཆོག་མཆན་སོགས་ཀྱི་སྔོན་འགྲོའི་བྱ་བ་ཧུར་བསྐྱེད་རིམ་ལྡན་གྱིས་སྐུལ་འདེད་བྱེད་བཞིན་ཡོད་ལ་གནམ་གཤིས་ཇེ་དྲོར་སོང་ནས་མ་དངུལ་འཆར་གཞི་གཤམ་སྤྲོད་བྱས་རྗེས་མགྱོགས་མྱུར་གྱིས་ལས་མགོ་རྩོམ་རྒྱུ་རེད།
དུས་མཚུངས་སུ་གཙང་བོ(མཚེའུ)དོ་དམ་ལམ་ལུགས་གཙོ་ཡིན་པའི་བཅོས་སྒྱུར་བྱ་བ་གཙོ་བོ་གཟབ་ནན་གྱིས་སྐུལ་འདེད་བྱས། ཆུ་བེད་བཅོས་སྒྱུར་མགོ་ཁྲིད་ཚན་ཆུང་གི་གྲོས་ཚོགས་ཐེངས་དང་པོ་བསྡུས་ཏེ《གཙང་བོའི་དོ་དམ་ལམ་ལུགས་ཀྱི་འབྲེལ་ཡོད་བྱ་བ་སྔར་ལས་འཐུས་ཚང་དུ་གཏོང་བའི་ཐད་ཀྱི་བརྡ་སྦྱོར》དཔར་འགྲེམས་བྱས། ས་ཁུལ་སོ་སོས་དུས་དཀྱིལ་དཔྱད་ཞིབ་ཀྱི་ཐོག་མའི་ཕྱིར་ལན་བསྐྱོན་པའི་བསམ་འཆར་གཞིར་བཟུང་སྟེ་དུས་ཚོད་དམ་འཛིན་གྱིས་བཅོས་སྐྱོང་དོན་འཁྱོལ་བྱེད་པར་སྐུལ་འདེད་བྱས། ཞིང་ཆེན་རིམ་པའི་ཆུ་བེད་དང་ཁོར་སྲུང་། ཞིང་ཕྱུགས། ནགས་ལས་སོགས་ཀྱི་སྡེ་ཁག་གི་འབྲེལ་ཡོད་ཆེད་མཁས་པར་རྩ་འཛུགས་བྱས་ཏེ་ཞིང་ཆེན་རིམ་པའི“གཙང་བོ་གཅིག་ལ་ཇུས་གཞི་གཅིག”ཞེས་པའི་ཆེད་མཁས་པའི་བློ་འདྲི་གྲོས་ཚོགས་བསྡུས། 《མཚོ་སྔོན་ཞིང་ཆེན་གྱི་མཚེའུ་ལག་བསྟར་དོ་དམ་ལམ་ལུགས་བྱ་བའི་ཇུས་གཞི》ལ་ཞིང་ཆེན་རིམ་པའི་ཚོགས་མིའི་ལས་ཁུངས་ཀྱི་བསམ་འཆར་བསྡུ་ལེན་བྱེད་བཞིན་ཡོད་ལ། ཞིང་ཆེན་ཆུ་བེད་ཐིན་གྱིས་ཀྲུང་དབྱང་ཁོར་སྲུང་ལྟ་ཞིབ་ཀྱིས་ཕྱིར་ལན་བསྐྱོན་པའི་བསམ་འཆར་དག་ཐེར་ལེགས་བཅོས་ཇུས་གཞི་བཟོ་འགོད་བྱས་ཏེ་ཆུ་གློག་ས་ཚུགས་ཀྱིས་ཆུ་ལེན་ཆོག་མཆན་ཐོབ་པའི་ཆེད་དོན་བཅོས་སྐྱོང་ལས་འགུལ་དོན་འཁྱོལ་བྱེད་པར་སྐུལ་འདེད་བྱས། ཞིང་ཆེན་རིམ་པས་གྲོང་ཁྱེར(ཁུལ)སོ་སོའི་2017ལོའི་ལོ་ཧྲིལ་བོའི་ཆེས་གཟབ་ནན་གྱི་ཆུའི་ཐོན་ཁུངས་དོ་དམ་ལམ་ལུགས་ཀྱི་དཔྱད་ཞིབ་དོན་འཁྱོལ་ལེགས་འགྲུབ་བྱས་ཡོད།


text:
དེང་སྐབས་གྲོང་ཁྱེར་ནས་ཁྱེད་ཀྱི་ཁྱིམ་ཐོ་འཇོག་དོན་མེད་ན། རང་གི་ཁྱིམ་ཐོ་དེ་ཕྱིར་འབྲོག་ཕྱོགས་དང་ཞིང་གྲོང་ལ་སྤོར་ན་བཟང་། ད་ལོ་དང་སང་ལོ་གཉིས་ནི་ཞིང་སྡེ་བཅོས་སྒྱུར་སྲིད་ཇུས་ལག་བསྟར་གྱི་ལོ་མཐའ་མ་དེ་ཡིན་པ་དང་། སང་ལོ་ནི་རྒྱལ་ཡོངས་ཀྱི་རོང་འབྲོག་ཕྱོགས་ས་ཞིང་བདག་དབང་ཐོབ་ཐང་གཏན་འཁེལ་བྱེད་པའི་ལས་དོན་ཡོངས་འགྲུབ་བྱེད་དགོས་པའི་ལོ་ཞིག་ཡིན་ཕྱིན། ས་ཞིང་དོ་དམ་དང་གཞིས་སར་ཆོག་མཆན་འགོད་པའི་ལས་དོན་སོགས་ཀྱི་ཆ་རྐྱེན་ཇེ་བཙན་ཇེ་དམ་དུ་འགྲོ་སྲིད། དེའི་ཕྱིར་གྲོང་ཁྱེར་ན་ཡོད་པའི་ཁྱིམ་ཐོ་རོང་འབྲོག་ས་ཁུལ་དུ་བསྐྱར་སྤོ་བྱས་ཏེ་ས་
གཞིས་བདག་དབང་དང་དེ་དང་འབྲེལ་བའི་ཐོབ་ཐང་ཁེ་ཕན་སོགས་ལ་ལོངས་སུ་སྤྱོད་པར་འདོད་ན་ད་སྐབས་གང་མགྱོགས་ཀྱིས་སྒྲུབ་ན་མ་གཏོགས་རྗེས་ནས་དེ་དག་སྒྲུབ་དཀའ་བའི་གནས་ཤིག་ཏུ་འགྱུར་སྲིད། རྒྱལ་ཡོངས་ན་ད་བར་བོད་རང་སྐྱོང་ལྗོངས་མ་གཏོགས་ཞིང་ཆེན་དང་རང་སྐྱོང་ལྗོངས་ཐམས་ཅད་ཀྱིས་ཞིང་ལས་ཁྱིམ་ཐོ་དང་ཞིང་ལས་མ་ཡིན་པའི་ཁྱིམ་ཐོ་ཞེས་རིགས་གཉིས་སུ་དབྱེ་བའི་ལམ་ལུགས་རྙིང་པ་དེ་དོར་ཏེ་ཁྱིམ་ཐོ་ཐམས་ཅད་གྲོང་མིའི་ཁྱིམ་ཐོ་ཞེས་པར་བསྒྱུར་ཚར་གྲབས་འདུག ས་ཆའི་བདག་དབང་ཐོབ་ཐང་ཐོ་འགོད་(土地确权登记)ཀྱི་ལས་གཞི་ལག་བསྟར་བྱས་ཚར་བའི་རྗེས་སུ། གྲོང་མིའི་ཁྱིམ་ཐོ་ལམ་ལུགས་དེ་ལག་བསྟར་བྱེད་ཀྱི་རེད། འདིའི་སྐབས་སུ་རོང་འབྲོག་ཕྱོགས་ན་ཡོད་པའམ་དེའི་ཕྱི་རོལ་ན་ཡོད་པའི་ཞིང་པ་དང་འབྲོག་པ་རྣམས་ཀྱིས་གཤམ་གྱི་ལས་དོན་འདི་རིགས་ཕྱི་བཤོལ་དང་ལེ་ལོ་མེད་པར་སྒྲུབ་དགོས།
༡ གཏན་འཇགས་རྒྱུ་ནོར་བདག་དབང་ཐོབ་ཐང་གི་ཡི་གེ་(不动产产权证书)ལེན་དགོས། རང་གི་གཞིས་ས་དང་ཞིང་ས། རྩྭ་ས་བཅས་ལ་ས་གནས་སྲིད་གཞུང་གིས་མཐའ་མཚམས་ཀྱི་ཚད་ཐིག་བླངས་ནས་ཐོ་འགོད་བྱས་རྗེས། ས་གཞིས་ཀྱི་འབྲེལ་ཡོད་བདག་པོ་ཁྱེད་ཉིད་དང་ཁྱེད་ཀྱི་ཁྱིམ་ཚང་ཡིན་པའི་བདེན་དཔང་ཡེ་གེ་ཞིག་བཟོས་ཏེ་ཁྱེད་ལ་སྤྲོད་ཀྱི་རེད། དེ་ལ་གཏན་འཇགས་རྒྱུ་ནོར་བདག་དབང་ཐོབ་ཐང་ཟེར། དེ་ལ་བརྟེན་ནས་ཁྱེད་ཀྱིས་ཞིང་ས་དང་རྩྭ་ས་དེ་ལོ་སུམ་ཅུ་ནས་ལྔ་བཅུ་བར་ལ་བདག་འཛིན་བྱས་ཆོག དེ་མེད་ན་ཁྱེད་ཀྱི་ས་ཆ་དེ་ཁྱེད་ལ་མི་དབང་བ་མ་ཟད། དེ་དང་འབྲེལ་བའི་ཁེ་ཕན་གང་ཡང་ཁྱེད་ཀྱིས་ལོངས་སྤྱོད་བྱེད་མི་ཐུབ། དེའི་ཕྱིར། སྲིད་གཞུང་གིས་ཁྱེད་ཀྱི་ས་ཞིང་ལ་ཚད་ཐིག་ལེན་དུས་གཟབ་གཟབ་དང་ནན་ཏུར་བྱས་ཏེ་བརྟག་དཔྱད་བྱེད་དགོས། དེ་མིན་ད་དུང་ས་གཞིས་ཚད་ཐིག་ལེན་དུས་དང་ས་གཞིས་ཀྱི་བདག་དབང་ངོ་མའི་ཁོངས་གཏོགས་ཀྱི་བདེན་དཔང་རེའུ་མིག་གི་ནང་དུ། ས་གཞིས་ཀྱི་བདག་དབང་དེ་རུ་ཁག་(村民小组)ཡིན་པ་ལས་སྡེ་བ་མིན་པའི་གནད་ལ་གཟབ་དགོས། རུ་ཁག་ཡིན་ན་ཁྱེད་ཀྱི་འབྲེལ་ཡོད་ཐོབ་ཐང་སྲུང་སླ་བར་འགྱུར་བ་དང་། ས་གཞིས་ཀྱི་གུན་གསབ་རིན་གོང་ཡང་མཐོ། སྡེ་བ་ཡིན་ན་དེ་ལས་ལྡོག་པའོ།། འདིའི་ཐད་ནས་ཕྱིས་སུ་ཞིབ་ཏུ་བརྗོད་ཀྱི་ཡིན།
༢ ད་ལྟའི་དུས་འདིར་གྲོང་ཁྱེར་ནས་ཁྱིམ་ཐོ་ཕྱིར་ཞིང་གྲོང་དང་འབྲོག་ཕྱོགས་ལ་སྤོར་དགོས། གལ་ཏེ་གྲོང་ཁྱེར་གྱི་ཁྱིམ་ཐོ་དེ་ཁྱེད་ལ་ཁེ་ཕན་ཏིལ་འབྲུ་ཙམ་ཡང་མེད་པའམ། ཁེ་ཕན་ཨེ་ཡོད་ལ་རེ་ལྟོས་བྱེད་པ་ཡིན་ཚེ། ཁྱེད་ཀྱིས་རང་གི་ཁྱིམ་ཐོ་དེ་སླར་ཕ་ཡུལ་གྱི་རུ་སྡེ་ལ་སྤོ་དགོས། ད་ལྟ་རོང་འབྲོག་པ་མང་པོ་ཞིག་ལས་ཀ་དང་སློབ་གྲྭ་སོགས་ཀྱི་གཞན་དབང་དུ་གྱུར་ཡོད་པ་དང་། སྲིད་གཞུང་དང་ལས་ཁུངས་ཀྱིས་བཙན་དབང་སོགས་སྤྱད་ནས་རང་གི་གཅེས་སུ་འོས་པའི་ཞིང་ལས་ཁྱིམ་ཐོ་དེ་ཞིང་གྲོང་ནས་གྲོང་ཁྱེར་དུ་སྤོར་དུ་བཅུག་པ་རེད། ཡིན་ནའང་། ད་ལྟ་སྲིད་ཇུས་དེ་དག་གི་ཁྲིམས་ཀྱི་གཞི་འཛིན་ས་མེད་པར་གྱུར་དང་འགྱུར་བཞིན་ཡོད་པས། གལ་ཏེ། ཁྱེད་ལ་གྲོང་ཁྱེར་ཁྱིམ་ཐོ་དགོས་དོན་མེད་ན། ཁྱིམ་ཐོ་ཕྱིར་རང་གི་ཕ་ཡུལ་སྤོ་བར་གྱིས་དང་། ལོ་ལྔ་དྲུག་གི་རྗེས་སུ་ཁྱེད་ཀྱིས་འདིའི་དགོས་པ་རྒྱུ་མཚན་ཤེས་ངེས་ཡིན། བཟོ་བཅོས་བྱེད་བཞིན་པའི་ས་ཞིང་འགན་གཙང་ལེན་ཁྲིམས་ཀྱི་འཆར་ཟིན་ནང་དུ། གྲོང་ཁྱེར་དུ་ཁྱིམ་ཐོ་སྤོར་དགོས་བྱུང་ཚེ་ས་ཞིང་བདག་དབང་གི་ཐོབ་ཐང་དེ་ངེས་པར་དུ་འདོར་མི་དགོས་ཞེས་འཁོད་ཡོད་པས། རོང་འབྲོག་པ་མང་ཚོགས་ཀྱིས་རང་གི་ཁྱིམ་ཐོ་གྲོང་ཁྱེར་དུ་ངེས་པར་དུ་སྤོ་དགོས་ཚེ། རང་གི་ས་ཞིང་བདག་དབང་གི་ཐོབ་ཐང་དེ་དོར་ནས་སྤོར་དགོས་པ་ཞིག་མིན་པས། རང་གིས་བདག་གིར་འཛིན་པའི་ས་ཞིང་གི་འབྲེལ་ཐོགས་ཐོབ་ཐང་གཞན་ལ་གླ་བའམ་བཙོང་ནས་གྲོང་ཁྱེར་ལ་སྤོར་ན་ཆོག
༣ ས་ཞིང་བདག་དབང་ཐོབ་ཐང་གི་ཐོ་འགོད་གཏན་འཁེལ་བྱེད་དགོས། ཞིང་ལས་ཁྱིམ་ཐོ་མེད་པར་བཏང་བའི་རྗེས་སུ། རྩྭ་ས་དང་ཞིང་སའི་བདག་དབང་གི་་སྲིད་ཇུས་གང་དག་འབྱུང་རྒྱུ་ཡིན་པ་དང་བཅོས་བསྒྱུར་གྱི་ཁ་ཕྱོགས་གང་ལ་བསྐོར་རྒྱུ་ཡིན་པ་ཁ་ཚོན་གཅོད་དཀའ་བའི་གནས་ཤིག་ཏུ་གྱུར་ཡོད། ཞིང་ལས་ཁྱིམ་ཐོ་མེད་པར་བཏང་བའི་རྗེས་སུ་་ཁྱེད་ཉིད་རྩྭ་ས་དང་ཞིང་སའི་བདག་པོ་ཡིན་པ་མཚོན་བྱེད་ཀྱི་བདེན་དཔང་ཉག་ཅིག་ནི་ས་གཞིས་བདག་དབང་གི་ཐོབ་ཐང་གཏན་འཁེལ་ཐོ་འགོད་ཡི་གེ་འདི་ཉིད་ཡིན། ཐོབ་ཐང་ཡི་གེ་འདི་ལ་བརྟེན་ནས་ཁྱེད་ཀྱིས་རྩྭ་ས་དང་ཞིང་ས་བེད་སྤྱོད་བྱེད་ཆོག་ལ། འཚོ་གནས་བྱེད་པའི་ཁང་ཁྱིམ་བཟོ་དགོས་བྱུང་ཚེའང་ཐོབ་ཐང་ཡི་གེ་འདི་ལ་བརྟེན་ནས་གཞིས་ས་བཀོལ་སྤྱོད་宅基地使用权ཀྱི་རེ་འདུན་ཞུ་ཆོག
མདོར་ན། ས་ཞིང་བདག་དབང་ཐོབ་ཐང་གི་ཐད་ལ་སྲིད་ཇུས་དང་ཁྲིམས་ལུགས་སྣ་ཚོགས་བཟོས་ཡོད་ཅིང་། ཁྲིམས་དང་སྲིད་ཇུས་ཀྱི་བར་ན་མི་མཐུན་པའི་གཏན་འཁེལ་ཡང་མང་དུ་ཡོད་པས། ད་ལྟ་རྒྱལ་ཁབ་ཀྱིས་ས་ཞིང་འགན་གཙང་ལེན་གྱི་ཁྲིམས་ལ་བཟོ་བཅོས་བྱས་ཏེ་ཡོ་བསྲང་བྱེད་བཞིན་པའི་སྒང་ཡིན། ཁྲིམས་གླེང་གིས་འབྲེལ་ཡོད་ཀྱི་འགྱུར་བ་དང་སྲིད་ཇུས་སོགས་དུས་ལྟར་རོང་འབྲོག་མང་ཚོགས་ལ་མཚམས་སྦྱོར་བྱ་ངེས་ཡིན།
འཆར་ཟིན་ནང་གི་འབྲེལ་ཡོད་ཁྲིམས་ཡིག
བཟོ་བཅོས་བྱེད་བཞིན་པའི་ས་ཞིང་འགན་གཙང་ལེན་གྱི་ཁྲིམས་ཀྱི་འཆར་ཟིན་ནང་དུ། ༼ གྲོང་ཁྱེར་དུ་ལས་ཀ་སྒྲུབ་པ་དང་ཁྱིམ་ཐོ་གྲོང་ཁྱེར་དུ་སྤོར་ཟིན་པའི་རོང་འབྲོག་པའི་ས་ཞིང་འགན་གཙང་ལེན་གྱི་ཐོབ་ཐང་དང་ཁེ་ཕན་སྲུང་སྐྱོབ་བྱེད་དགོས།༽ ཞེས་འཁོད་ཡོད་པ་དང་། ཏང་གི་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་ཚོགས་འདུ་ལྔ་པ་ཡི་སྟེང་དུ། ༼ གྲོང་ཁྱེར་དུ་སྤོར་བའི་ཞིང་པའི་ས་ཞིང་འགན་གཙང་ལེན་གྱི་ཐོབ་ཐང་དང་། གཞིས་ས་བཀོལ་སྤྱོད་ཀྱི་ཐོབ་ཐང་། ཐུན་མོང་ཁེ་ཕན་བགོ་བཤའི་ཁེ་ཕན་ཐོབ་པའི་ཐོབ་ཐང་བཅས་ལ་སྲུང་སྐྱོབ་དང་ཁག་ཐེག་བྱེད་དགོས་ཤིང་། ཁོང་ཚོའི་འདོད་མོས་ལྟར་གུན་གསབ་ཡོད་པའི་སྒོ་ནས་གཞན་ལ་ཐོབ་ཐང་དེ་དག་ཕྱིར་སྤྲོད་བྱེད་པར་རྒྱབ་སྐྱོར་དང་ལམ་སྟོན་བྱེད་དགོས།༽ ཞེས་པའི་གྲོས་ཆོད་ལྟར། འཆར་ཟིན་གྱི་ནང་དུ། ༼ དེ་སྔོན་ཁྲིམས་ཡིག་གི་ནང་དུ་འགན་གཙང་ལེན་གྱི་ཁྱིམ་ཚང་ཡོངས་རྫོགས་ཁུལ་ཡོད་པའི་གྲོང་ཁྱེར་ལ་གནས་སྤོར་བྱས་ཏེ་ཁྱིམ་ཐོ་ཞིང་ལས་མ་ཡིན་པའི་ཁྱིམ་ཐོ་ལ་བསྒྱུར་ན། ས་ཞིང་འགན་གཙང་ལེན་གྱི་ཐོབ་ཐང་དེ་ཕྱིར་འགན་གཙང་ལེན་གན་རྒྱ་སྤྲོད་མཁན་ལ་ཕྱིར་སྤྲོད་བྱེད་དགོས། ༽ ཞེས་པའི་ཁྲིམས་ཡིག་དེ་འཕྲི་འཐེན་བྱས་ཡོད། ཞིང་པ་གྲོང་མིར་འགྱུར་བར་དུས་ཡུན་རིང་པོ་ཞིག་དགོས་པ་ལ་གཞིགས་ཏེ། ཀྲུང་དབྱང་གི་གྲོང་ཁྱེར་དུ་ལས་ཀ་སྒྲུབ་པའམ་ཁྱིམ་ཐོ་སྤོར་བའི་ཞིང་པ་རྣམས་གྲོང་མིར་བསྒྱུར་བའི་ཆ་རྐྱེན་ལྟར། ༼ གྲོང་ཁྱེར་ནང་དུ་ལས་ཀ་ལས་བཞིན་པའི་ཞིང་ལས་པ་རྣམས་གྲོང་ཁྱེར་དུ་ཁྱིམ་ཐོ་སྤོར་དགོས་ཚེ། དེ་དག་གིས་ས་ཞིང་འགན་གཙང་ལེན་གྱི་ཐོབ་ཐང་ཕྱིར་སྤྲོད་བྱེད་དགོས་པ་དེ་ཆ་རྐྱེན་དུ་འདྲེན་མི་རུང་ཞིང་། ས་ཞིང་འགན་གཙང་ལེན་གྱི་བདག་དབང་འདོར་ལེན་བྱེད་མིན་དེ་རོང་འབྲོག་པའི་ལག་ཏུ་ཡོད་པ་མ་གཏོགས་སྲིད་གཞུང་དང་ཐུན་མོང་གིས་ཇུས་གཏོགས་གདམས་གསེས་བྱེད་མི་རུང་། འགན་གཙང་ལེན་གྱི་ཁྱིམ་མི་ཡོངས་རྫོགས་གྲོང་ཁྱེར་དུ་གནས་སྤོར་བྱས་ཤིང་གྲོང་ཁྱེར་གྱི་ཁང་ཤག་དང་སྤྱི་ཚོགས་ཁག་ཐེག་གི་སྒྲོམ་གཞིའི་ནང་དུ་ཚུད་དེ་ཞིང་པའི་ཐུན་མོང་དཔལ་འབྱོར་ཚོགས་པའི་ཚོགས་མིའི་གོ་གནས་ཤོར་ཚེ། རྒྱལ་ཁབ་ཀྱི་ཁྲིམས་ལྟར་མི་དེ་དག་གིས་རང་གི་ས་ཞིང་འགན་གཙང་ལེན་གྱི་ཐོབ་ཐང་གཞན་ལ་སྤྲོད་དགོས་པར་སྐུལ་སློང་བྱེད་དགོས།༽ ཞེས་དེའི་སྐོར་ཟིན་བྲིས་ཀྱི་དོན་ཚན་དགུ་པའི་ནང་དུ་གསལ།


text:
སློབ་ཆུང་སློབ་མའི་ཡི་གེ་དང་མིང་ཚིག་གི་རྣམ་བཤད་ཅེས་པའི་དཔེ་དེབ་འདིར་སློབ་ཆུང་ལོ་རིམ་དང་པོ་ནས་དྲུག་པའི་བར་དུ་དེབ་ཕྲེང་བཅུ་གཉིས་ཡོད། བེད་སྤྱོད་བྱེད་དུ་འཇུག་མཁན་དག་གིས་འཁྲུལ་སེལ་ལེགས་པོ་ཞིག་མ་བྱས་པར་སློབ་མ་ཚོའི་ལག་ཏུ་བཞག་ནས་བཀོལ་ཆོག་ཆོག་ཅིག་མ་རེད།
གུང་གསེང་དང་གཟའ་མཇུག དབྱར་དགུན་གནངས་ཀྱི་སྐབས་གང་ཞིག་ཡིན་ཡང་། ལོ་རིམ་གསུམ་པ་ཡིན་པའི་བུ་ཆུང་ལ་ལས་བྱ་བྲིས་ནས་རྫོགས་རྒྱུ་མེད་པ་རེ་ཡོད་པས་བཟའ་མི་བཀང་བོའི་གུང་གསེང་བུ་ཆུང་གི་ལས་བྱའི་ཁྲོད་ནས་འདས་འགྲོ། དེའི་ཚོད་ཀྱིས་སློབ་སྦྱོང་ཡར་རྒྱས་སུ་འགྲོ་བཞིན་པ་ཅང་མ་ཚོར། ད་ཐེངས་ཀྱི་བོད་ཡིག་ལས་བྱ་ནི་བློར་འཛིན་སྐོར་ཞིག་རེད་འདུག་པས་ཡང་འབྲི་བསྐྱར་འབྲི་ལས་བཟང་བར་བསམ་ནས་སེམས་ཀྱང་བྲོད་པོ་བྱུང་མོད། འོན་ཀྱང་། བུ་ཆུང་གིས་ཡི་གེ་དེ་དག་སྐྱོར་ཡོང་དུས། ཚིག་གྱོང་བོ། རྣར་མི་སྙན་ཞིང་ཡིད་ལ་མི་འབབ་པའི་མིང་ཚིག་མཆན་འགྲེལ་དང་། ཚིག་གྲུབ་སྐོར་ཞིག་ཡང་ཡང་ཐོས་པས་རང་ཉིད་ཀྱི་རྣ་ལའང་ཡིད་མི་ཆེས་པ་ལྟར་གྱུར། དཔེ་ཆ་དེའི་མགོའི་སློབ་ཚན་དང་པོ་ནས་རིམ་གྱིས་བཀླགས་པ་ན། ཡིག་ནོར་དང་དོན་ནོར་མང་པོས་ཁེངས་པའི་དཔེ་ཆ་དེར་སློབ་སྦྱོང་བྱེད་མཁན་གྱི་བུ་ཆུང་དང་ཁོའི་ན་མཉམ་གྱི་སློབ་གྲོགས་དག་ལ་སེམས་གཏིང་ནས་སྙིང་རྗེ་སྐྱེས་ཏེ་འཛིན་གྲྭའི་སྐད་འཕྲིན་ཚོགས་པའི་ནང་གསལ་བཤད་ཅིག་བྱས་པ་ཡིན་མོད། དགེ་རྒན་གྱིས་བཀའ་དྲིན་ཆེ་ཞེས་པའི་མཚོན་རྟགས་ཙམ་བསྐུར་སོང་བ་ལས། ཁྱིམ་བདག་གཅིག་གིས་ཀྱང་ཁ་ཡ་བྱས་མ་སོང་། བྱིས་པ་མང་པོ་ཞིག་གིས་སྐད་འཕྲིན་ནང་ནོར་བ་དེ་བཞིན་སྐྱོར་གྱིན་འདུག དགེ་རྒན་དག་གིས་ཀྱང་དོ་སྣང་བྱས་མི་འདུག་ཨང་སྙམ་ནས་འཁང་ར་ཤོར། དཔེ་དེབ་དེའི་དཔར་གྲངས་བྲིས་མི་འདུག་ཀྱང་ ༢༠༡༧ ལོའི་ཟླ་བརྒྱད་པ་ནས་ ༢༠༡༨ ལོའི་ཟླ་བདུན་པའི་བར་ཐེངས་གསུམ་ལ་པར་སྐྲུན་བྱས་འདུག་པས། གནད་དོན་འདི་བུ་ཆུང་གི་འཛིན་གྲྭ་ཁོ་ནར་བྱུང་ཡོད་པ་ཞིག་མིན་གཏན་ནས་མིན་པ་ཤེས་ནས་བོད་ཁམས་སྤྱིའི་སློབ་ཆུང་སློབ་མ་དག་གི་ཆེད་དུའམ་དཔེ་ཆ་འདི་བེད་སྤྱོད་གཏོང་མཁན་དག་ལ་གསལ་བཤད་ཅིག་བྱེད་ཐུབ་ན་བསམ་སོང་།
སྤྱིར་བཏང་གི་ཐོན་རྫས་དག་ལ་མཚོན་ན་མཛད་སྤྱོད་པ་མང་པོ་མེད་ཚེ་དེས་སྤྱི་ཚོགས་ཡོངས་ལ་ཤུགས་རྐྱེན་ཅི་ཡང་བཟོ་མི་ཐུབ་མོད། སློབ་མའི་མཁོ་ཆས་སོགས་སློབ་གསོའི་ཁོར་ཡུག་ནས་ཁེ་བཟང་ལེན་འདོད་མཁན་དག་ནི་དེ་ལས་ལྡོག་སྟེ། སློབ་མ་ཡོངས་ཀྱིས་ཅིས་ཀྱང་ཉོ་དགོས་པའི་དཔེ་ཆའི་རིགས་མང་པོ་ཞིག་རང་ཉིད་ལ་ཉམས་མྱོང་དང་ཆུ་ཚད་ཡོད་མེད་ལ་ལྟོས་མེད་ཀྱིས་རྩོམ་སྒྲིག་དང་འགྲེམས་སྤེལ་བྱས་དང་བྱེད་མུས་ཀྱི་སྦྱངས་གཞི་ལྷན་ཐབས་དང་། སློབ་སྦྱོང་ཡར་རྒྱས་ལྷན་ཐབས། དབྱར་དགུན་གནངས་ཀྱི་ལས་བྱ། བསླབ་ཕྱིའི་རྒྱུན་ཤེས། མིང་དང་ཚིག་གི་རྣམ་བཤད། སློབ་ཆུང་རྨང་གཞིའི་མྱུར་ལམ། འབྲིང་རྒྱུགས་མན་ངག འབྲིང་རྒྱུགས་མྱུར་ལམ། མཐོ་རྒྱུགས་མྱུར་ལམ་ཟེར་བ་སོགས་ཕྱི་རྫིག་ནང་སྟོང་གི་དཔེ་ཆ་ཧ་ཅང་མང་ན་ཡང་། དེ་དག་ལས་མང་པོ་ཞིག་ནི་ཞིབ་འཇུག་ཁང་དང་། རྩོམ་སྒྲིག་ཚོགས་ཆུང་སོགས་གང་ལ་ཡང་མི་གཏོགས་པའི་དགེ་རྒན་རེ་འགའ་དང་ཚོང་བ་རེ་ཟུང་གི་ཐལ་མཐར་ལྷུང་བའི་སྒོར་མོ་འཚོལ་སྟངས་ཤིག་སྟེ། ཤོག་བུའི་རྒྱུ་སྤུས་ཞན་པ། ཡི་གེའི་ཆེ་ཆུང་ལ་ཚད་གཞི་མེད་པ། ཇུས་འགོད་གང་དྲན་དུ་བྱས་པ། ཚོན་མདོག་སོགས་ལོ་ནའི་བབ་ལ་མི་མཐུན་པ། རིན་གོང་ཚད་ལས་བརྒལ་བ། ཡིག་ནོར་དང་དོན་ནོར་གྱིས་གང་སར་ཁྱབ་པ་སོགས་གནད་དོན་ཤིན་ཏུ་མང་བའི་ཁར། མུ་གེའི་སྒང་ལ་ཟླ་ལྷག་བཞིན་ལག་བསྟར་བྱེད་མཁན་གྱི་དགེ་རྒན་དག་གིས་ཀྱང་དེར་དཔྱད་ཞིབ་བྱེད་རྒྱུ་བཞག མགོ་ཁྲིད་དག་གིས་ནི་ཁེ་ལས་ཙག་ཙིག་ཁྲོད་ན་ཁ་ངོ་དང་རྒྱུ་ངོ་དབང་བཙན་པར་གྱུར་ནས་སློབ་གྲྭ་ཆུང་འབྲིང་གི་སློབ་མ་ཅི་འདྲིའི་མང་པོ་ཞིག་ལ་དོན་ལོག་དང་བརྡ་ལོག་སྤྲད་ནས་གོལ་ལམ་དུ་འདེད་བཞིན་པ་ནི་མིག་མཐོང་ལག་ཟིན་ཡིན་ཡང་། མང་པོ་ཞིག་དང་སྒོས་བོད་ཡིག་དགེ་རྒན་ཚོས་ཁ་སང་དེ་རིང་གི་སློབ་མ་ཚོ་བོད་ཡིག་ལ་མི་དགའ་ཚུལ། བོད་ཡིག་གི་རྨང་གཞི་ཞན་ཟེར་བ་སོགས་ཀྱི་ཡོངས་ཁྱབ་རང་བཞིན་གྱི་སྐད་ཆ་འདི་ཡང་སློབ་མ་ཚོ་ཁོ་ན་ལན་པ་ཞིག་ག་ལ་ཡིན་ཨང་།
དགེ་རྒན་རེ་ཟུང་དང་ཁེ་ལས་པ་རེ་འགས་ལྷན་ཐབས་ཟེར་བ་སོགས་མང་པོ་ཞིག་དཔར་འགྲེམས་བྱེད་ཐུབ་པ་བདེན་ན། སློབ་གྲྭ་དག་གིས་སློབ་མ་ཚོའི་བོད་ཡིག་གི་རྨང་གཞི་ཇེ་ལེགས་དང་རྩོམ་རྩལ་ཇེ་ལེགས་ལ་གཏོང་བྱེད་ཀྱི་དུས་དེབ་དང་དྲ་བ་ཕར་ཞོག ཚགས་ཤོག་གྲལ་དག་གཅིག་ཀྱང་དཔར་འགྲེམས་བྱེད་མི་ཐུབ་དོན་ཅི་ཡིན་ནམ། ངས་འདི་ལ་བསམ་བློ་མང་པོ་གཏོང་བཞིན་ཡོད།
གང་ལྟར་མང་པོ་བཞག་ནས་མདུན་གྱི་དཔེ་ཆ་འདིའི་སྐོར་གླེང་ན། སློབ་ཆུང་སློབ་མའི་ཡི་གེ་དང་མིང་ཚིག་གི་རྣམ་བཤད་ཅེས་པའི་མགོ་ཤོག་སྟེང་། “ཀྭ ཀྭ་ཡེ་སློབ་གྲོགས་ཚོ། ཀྭ་ཡེ་མི་རིགས་ཤིག་གི་རེ་འབོད་ཀྱིས། ཀྭ་ཡེ་སློབ་དཔོན་ཐོན་མིའི་ཤུལ་བཞག་འཛིན་དུ་འགྲོ།”ཞེས་ནང་དོན་ཡོད་ཡོད་འདྲ་བ། མེད་མེད་འདྲ་བ། བོད་ཡིག་ཡིན་པ་བོད་སྐད་ཤོད་ཀྱིན་མེད་པའི་ཚིག་འདི་དག་ཡོངས་སུ་འགྲེལ་མི་ཤེས་ཀྱང་། དཔེ་དེབ་འདི་ལ་བསྟེན་ན་སློབ་དཔོན་ཐོན་མིའི་ཤུལ་བཞག་འཛིན་དུ་འགྲོ་རྒྱུ་ལས་སློབ་དཔོན་ཐོན་མི་ཤུལ་མེད་དུ་བཟོ་མཁན་ཞིག་ལས་ཡོང་ཐབས་གང་ན་ཡོད།
“གཟར་མོའི་ལྡོག་ཟླ་ནི་དམའ་མོ་ཡིན།” ཟེར། གཟར་མོའི་ལྡོག་ཟླ་ནི་དམའ་མོ་ཡིན་ན་བདེ་མོའི་ལྡོག་ཟླ་མཐོན་པོ་ཡིན་དགོས་ཀྱི་འདུག་ག “ཉེའུ་རྣམས་འཇབས་ནས་”ཞེས་པ་སོགས་རེ་རེ་བཞིན་བཤད་པའི་ལོངས་མི་འདུག་པས་བཞག
ཚིག་སྒྲིག་སྐོར་གྱི་གོལ་ས།
བསྣོལ་མ་ཞེས་པར་ཚིག་སྒྲིག་པ་སྟེ། “གྲོང་ཁྱེར་ཕན་ཚུན་བསྣོལ་མར་གྲུབ་པའི་གཞུང་ལམ་མང་པོ་ཡོད་”ཅེས་བཀོད་འདུག གྲོང་ཁྱེར་ཕན་ཚུན་བསྣོལ་མར་གྲུབ་པ་ཞིག་འཛམ་གླིང་གི་ས་ཆ་གང་དུ་ཡོད་དམ། གལ་སྲིད་འདིས་གོ་དོན་ཞིག་སྟོན་པར་བྱེད་རྒྱུ་ཡིན་ན་ནི། གྲོང་ཁྱེར་དུ་ཕན་ཚུན་བསྣོལ་མར་གྲུབ་པའི་གཞུང་ལམ་མང་པོ་ཡོད་ཟེར་དགོས་པ་མིན་ནམ། འདབ་མ་ལ་ཚིག་སྒྲིག་སྐབས་ཀྱང་། “གནས་འདིར་ཀེ་ཚེའི་མེ་ཏོག་བཞད་འདུག་པས་སྣང་བ་ཧ་ཅང་སྐྱིད་”ཅེས་བྲིས་འདུག གལ་སྲིད་རྒྱུགས་ཤོག་ངོས་སུ་སློབ་མ་ཚོས་འདི་ལྟར་བྲིས་པ་ཡིན་ན་འདིར་སྐར་མ་འབབ་རྒྱུ་རེད་དམ། དོན་དམ་ཚིག་སྒྲིག་ཅེས་པ་ནི་མིང་ཚིག་གང་ཞིག་ཚིག་གྲུབ་དེའི་ནང་འདུས་པར་བྱས་ཏེ་འབྲི་དགོས་པའི་བརྗོད་པ་ཞིག་ལ་ཟེར་བ་མིན་ནམ། རླན་གཤེར་ཞེས་པར་ཚིག་སྒྲིག་སྐབས། “དབྱར་རྩྭ་དགུན་འབུ་ནི་དྲོད་གཤེར་འཛོམས་པའི་རྫ་ལུང་དུ་སྐྱེས་བཞིན་ཡོད་”ཅེས་ཚིག་སྒྲིག་འདུག འདི་ཡང་གོང་དུ་བཤད་པའི་གནད་དོན་དང་གཅིག་རེད། རླན་དང་དྲོད་གཉིས་བརྗེས་ནས་ཚིག་སྒྲིག་ན་ཆོག་པའི་ལམ་ལུགས་ཤིག་གང་ནས་བྱུང་བ་ཡིན་ནམ། ད་དུང་སྐྱེ་བཞིན་ཡོད་ཅེས་པའི་ད་ལྟ་བའི་སྐབས་སུ་སྐྱེས་བཞིན་ཡོད་ཅེས་བྱ་ཚིག་འདས་པ་འབྲི་སྲོལ་ཞིག་ཡོད་དམ། སྐམ་ས་ལ་རྐམ་ས་དང་། རི་རྒྱུད་ལ་རི་རྒྱུན། འོ་མ་བཞོ་བ་ལ་འོ་མ་འཇོ་བ་སོགས་འབྲི་སྟངས་ཤིག་རྩོམ་སྒྲིག་པ་དག་གིས་གང་ནས་སྦྱངས་པ་ཡིན་ནམ།
མིང་འགྲེལ་སྐོར་གྱི་གོལ་ས།
དཔེ་ཆ་འདིའི་ངོས་ཀྱི་མིང་འགྲེལ་དག་ནི་ཚིག་མཛོད་གཞན་ལས་ཇི་བཞིན་བཤུས་པ་འདྲ་ཞིག་རེད་མོད། སྐབས་དོན་ལ་བསམ་བློ་ཅི་ཡང་མ་བཏང་བར་ཁྲལ་ཙམ་བསྒྲུབ་པའི་རྣམ་པ་དང་ཚིག་མཛོད་ངོས་ཀྱི་འགྲེལ་བཤད་དག་ལ་གཅོད་གཏུབ་གང་འདོད་བཞིན་བྱས་འདུག་པ་ནི། དཔེར་ན། ཚོམ་བུའི་མིང་འགྲེལ་དུ། “ཆུན་པོ་ཆུང་ངུའི་མིང་”ཞེས་བྲིས་འདུག འདིར་གོ་རྒྱུ་ཅི་ཞིག་འདུག་གམ། གལ་སྲིད་མི་ཤེས་ན། དག་ཡིག་གསར་བསྒྲིགས་ཀྱི་ཁ་ཡང་འབྱེད་མ་ཤེས་པ་འདི་འཚང་དུ་ཆེ་བ་ལ། “ཆུན་པོ་ཆུང་ངུའི་”མིང་ལབ་ན་སློབ་ཆུང་ལོ་རིམ་གསུམ་པའི་སློབ་མ་ཞིག་གིས་གོ་ག་ལ་ཐུབ་སྟེ། ཁོང་ཚོའི་དགེ་རྒན་དག་གིས་ཀྱང་འགྲེལ་བཤད་ལེགས་པོ་ཞིག་བྱེད་ཐབས་ཡོད་པ་མ་རེད་ལ། དཔེ་དེབ་འདི་རྩོམ་སྒྲིག་བྱེད་མཁན་གྱི་མཁས་པ་གཉིས་ཀས་འགྲེལ་བཤད་སྐྱོན་ཐབས་དེ་བས་ཀྱང་ཡོད་པ་མ་རེད།
ཆུ་ཚོད་ལ་མིང་འགྲེལ་བྱེད་སྐབས། “དུས་ཚོད་མཇལ་བྱེད་ཀྱི་ཚད་གཞི་སྟེ། ཉིན་ཞག་གཅིག་ཆ་བཅུ་གཉིས་སམ་ཆུ་ཚོད་ཉེར་བཞིར་བགོས་པའི་དུས་ཡུན་གྱི་མིང་”ཞེས་འགྲེལ་འདུག འདིར་གོ་བ་ཇི་ལྟར་ལེན་དགོས་སམ། ཉིན་ཞག་གཉིས་ཀ་དུས་ཚོད་ཉེར་བཞིར་བགོ་བའམ་ཉིན་མོ་དང་མཚན་མོ་གཉིས་ཆ་བཅུ་གཉིས་རེར་བགོ་སྲོལ་ཡོད་མོད། ཉིན་ཞག་གཅིག་ཆ་བཅུ་གཉིས་སུ་ཇི་ལྟར་བགོ་དགོས་སམ། ཟམ་མིག་ཅེས་པ་འགྲེལ་སྐབས། “ཟམ་པའི་ཆུ་འགྲོ་སའི་ཁུང་བུའི་མིང་”ཞེས་ལབ་འདུག “ཟམ་པའི་ཆུ་འགྲོ་སའི་ཁུང་བུ་”ལབ་ན་གང་ཟེར་གྱི་ཡོད་པ་རེད་དམ། ཟམ་འོག་ནི་ཆུ་འགྲོ་ས་ཡིན་ཡིན་པ་རེད། དེ་ལ་ཟམ་མིག་ཇི་ལྟར་ཟེར་རམ། བཟོ་བཀོད་ཅེས་པ་ནི”དབྱིབས་གཟུགས་སྒྲིག་སྟངས་ཀྱི་མིང་ལ་ཟེར་”ལབ་འདུག བཟོ་བཀོད་ཅེས་པ་དབྱིབས་གཟུགས་སྒྲིག་སྟངས་ཀྱི་མིང་ལ་ཟེར་རམ་རྣམ་པ་ལ་ཟེར། “ས་བོན་ལས་བྱུང་བའི་འབྲས་བུ་ལ་མྱུ་གུ་ཟེར་རམ།” མྱུ་གུ་ནི་རྒྱུ་ས་བོན་ལས་བྱུང་བའི་འབྲས་བུ་དངོས་རེད་དམ། འཇོན་ཐང་གི་མིང་འགྲེལ་ལ་”ལག་རྩལ་ལ་མཁས་པའི་དོན་”ཞེས་བྲིས་པ་སོགས་ཧ་ཅང་མང་ན་ཡང་། དུས་ཚོད་ཀྱི་དབང་གིས་སློབ་ཚན་བརྒྱད་ཙམ་ལས་བཀླགས་ཁོམ་མ་བྱུང་བའི་ཁྲོད་ཀྱི་ནོར་བ་ཁ་ཟིན་སྣ་ཟིན་ཙམ་འདིར་བཀོད་པ་ཡིན། ལོ་རིམ་དང་པོ་ནས་དྲུག་པའི་བར་གྱི་དཔེ་ཆ་བཅུ་གཉིས་པོར་རེ་རེ་བཞིན་ཞིབ་འཇུག་ཅིག་བྱེད་ཐུབ་པ་ཡིན་ན། དཔེ་དེབ་འདི་དག་གིས་བདག་ཅག་གི་སྙིང་ཉེ་བའི་གཅེས་ཕྲུག་དག་ལ་ཡིག་ནོར་དང་དོན་ནོར། གོ་ལོག་དང་བརྡ་ལོག་ཅི་འདྲིའི་མང་པོ་ཞིག་སློབ་ཀྱིན་ཡོད་པར་བསམ་སྟེ་སྙིང་འདར་ནས་བཟོད་ཐབས་མེད་པ་ཞིག་རེད། དཔེ་ཆ་འདི་དང་འདི་ལྟ་བུ་དག་གིས་བོད་ཡིག་གི་ཆུ་ཚད་བཟང་བའི་སློབ་མ་ག་ཚོད་སྐྱེད་བསྲིང་བྱེད་ཐུབ་བམ། དཔེ་ཆ་འདི་ཉིད་བློར་འཛིན་དུ་འཇུག་ཕོད་པའི་སྙིང་ཁམས་ཅན་དག་གི་བྱེད་ལས་ནི་ཆེས་འཇིགས་སུ་རུང་བ་ལ། སྤྱིར་ན་བསླབ་དེབ་ཅིག་བསྒྲིག་པ་ལ་རྩོམ་སྒྲིག་ཚན་ཆུང་དང་ཞིབ་འཇུག་ཁང་སོགས་བཙུགས་ནས་ཞུས་དག་ངེས་འདྲོངས་ཤིག་དང་། བསྐྱར་ཞིབ་ཡང་ཞིབ་ཡང་ཞིབ་བྱེད་དགོས་པ་ལས་རྒྱུས་མེད་རྒྱུས་གཏམ་ལ་འགའ་བའི་གང་ཟག་རེ་གཉིས་ཤིག་གིས་གླེན་རྟགས་ཕྱིར་མངོན་པ་ཙམ་གྱིས་ཡོང་ཐབས་ག་ལ་ཡོད་དེ་གཏན་ནས་མེད། མདོར་བསྡུས་ནས་བཤད་ན་བྱིས་པ་ཚོའི་ལག་ཏུ་ཕན་སེམས་ཁོ་ནས་དཔེ་ཆ་ཡོད་ཚད་འཇོག་ཆོག་པ་ཞིག་གཏན་ནས་མིན་པ་དང་། གལ་སྲིད་འཇོག་རྒྱུ་ཡིན་ན་ནི་དེ་ལ་ཞིབ་འཇུག་དང་ཞུས་དག་ཡག་པོ་ཞིག་ཅིས་ཀྱང་གནང་རོགས། དྲིན་ཆེན་ཚོ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/28249.html


text:
མཚོ་སྔོན་གསར་འགྱུར་དྲ་བའི་འཕྲིན། ཟླ7པའི་ཚེས5ཉིན། གྲོང་ཁྱེར་སྤྱི་བདེ་ཅུས་ཉེས་དོན་ཉེན་རྟོག་ཡན་ལག་རུ་ཁག་གིས་གྱོད་གཞི་དང་འབྲེལ་བའི་རྒྱུ་ནོར་བདའ་འདེད་གཏོང་རྒྱུའི་ཚོགས་ཆེན་འཚོགས་ཏེ།ཡུལ་དངོས་སུ་གནོད་འཚེ་ཕོགས་པའི་མང་ཚོགས20 ལྷག་ཙམ་ལ་གློག་འཕྲིན་གྱི་མགོ་སྐོར་ཐེབས་པའི་གྱོད་གཞིའི་ཁྲོད་ནས་རྙེད་སོན་བྱུང་བའི་མ་དངུལ་ཁྱོན་བསྡོམས་སྒོར་དུང་ཕྱུར234.5ཕྱིར་སྤྲད། སི་ཁྲོན་རྔ་པ་དང་ཡུལ་ཤུལ། མགོ་ལོག་སོགས་སུ་རླངས་འཁོར6རྙེད་པ་དང་། ཁྱོན་བསྡོམས་སྒོར་ཁྲི120ལྷག་གི་མ་རྩ་ཡོད་པ་རེད།
ཉེ་བའི་ལོ་འདི་གའི་རིང་། ཉེས་དོན་ཉེན་རྟོག་ཡན་ལག་རུ་ཁག་གིས་མི་དམངས་མང་ཚོགས་ཀྱི་རྒྱུ་ནོར་བདེ་འཇགས་ལ་ཐེབས་པའི་གནོད་སྐྱོན་དང་ཀྲུང་དབྱང་གིས་བཀོད་སྒྲིག་བྱས་པའི“ ནག་ཚོགས་གཏོར་བཅོམ” ཆེད་དོན་འགུལ་སྐྱོད་དང་ཉེས་ཅན་ལ་རྡུང་རྡེག་ཚ་ནན་གཏོང་བའི་བཅོས་སྒྲིག་གཙོ་གནད་དུ་བཟུང་སྟེ ། སྔ་རྗེས་སུ“ རྐུ་འཕྲོག ” ལ་རྡུང་རྡེག་གཏོང་བ་དང་། གློག་འཕྲིན་མགོ་སྐོར་ལ“ རྡུང་རྡེག་གསུམ་དང་བཅོས་སྒྲིག་གཅིག” “ ནག་ཚོགས་གཏོར་བཅོམ ” སོགས་ཀྱི་ཆེད་དོན་བྱ་འགུལ་རབ་དང་རིམ་པ་སྤེལ། ད་ལོའི་ལོ་སྟོད་ལ་གློག་འཕྲིན་གཡོ་སྒྱུར་ངོ་རྒོལ་ལྟེ་གནས་ཀྱིས་གྱོད་དོན40ལྷག་རྩད་ཆོད་བྱུང་སྟེ། དོགས་ཡོད་ཉེས་ཅན་མི65འཛིན་བཟུང་བྱས། གྱོད་གཞི་དང་འབྲེལ་བ་ཡོད་པའི་མ་དངུལ་སྒོར་དུང་ཕྱུར1362.861སྤྲོད་མཚམས་བཞག།གྱོད་གཞི་དང་འབྲེལ་བ་ཡོད་པའི་དངུལ་ཁང་གི་རྩིས་ཨང435སྤྲོད་མཚམས་བཞག ཉེན་བརྡའི་ཁ་པར་རྒྱག་ཐེངས1300 ལྷག་ཙམ་ཡོད། ཉེས་དོན་ཉེན་རྟོག་ཡན་ལག་རུ་ཁག་རུ་ཆེན་གསུམ་པས་རླངས་འཁོར་རྐུ་འཕྲོག་ཆེད་ལས་རུ་ཁག་ལ་རྡུང་རྡེག་བཏང་སྟེ། ཟི་ལིང་གྲོང་ཁྱེར་དུ་རླངས་འཁོར་རྐུ་འཕྲོག་བྱེད་པའི་གྱོད་དོན་གྱི་གྱོད་གཞིའི་གྲངས་འབོར་ལོ་རེ་བཞིན་ཇེ་ཉུང་དུ་ཕྱིན་འདུག 2013 ལོར་རུ་ཆེན་གསུམ་པ་དབུ་བརྙེས་པའི་ཐོག་མའི་དུས་དེར་ཆ་སྙོམས་གྱོད་གཞི50 ལྷག་ཙམ་དང་། 2018 ལོར་སླེབས་སྐབས་ཟླ་རེར་ཆ་སྙོམས་གྱོད་གཞི5 ལས་བྱུང་མི་འདུག ཟི་ལིང་གྲོང་ཁྱེར་གྱི་རླངས་འཁོར་རྐུ་འཕྲོག་གི་གྱོད་གཞི་ཐོན་ཚད་ན་ནིང་གི་དུས་མཚུངས་ལས54.24%ཆག་པ་དང་། གྱོད་དོན་རྩད་ཆོད་ཚད་ན་ནིང་གི་དུས་མཚུངས་ལས44% འཕར་སྣོན་བྱས་འདུག
ལོ་ཙཱ་པ།རྟ་མགྲིན་དཔལ།


text:
མིའི་མི་ཚེ་ཁྲོད་ཀྱི1/3གི་དུས་ཚོད་ནི་གཉིད་ལ་རོལ་གྱིན་ཡོད་མོད། འོན་ཀྱང་གཉིད་སྐྱིད་པོ་ཞིག་ལ་རོལ་རྒྱུ་ནི་མི་མང་ཤོས་ཤིག་ལ་མཚོན་ན་ཧམ་པ་ཞིག་ལས་མ་འདས།གཉིད་མ་ཁུག་ན་ལུས་སེམས་གཉིས་ཀྱི་བདེ་ཐང་ལ་གནོད་པར་མ་ཟད། ད་རུང་རང་ཉིད་ཁེར་རྐྱང་དུ་ལུས་པའི་སྣང་བ་འབྱུང་སླ།
ཞིབ་འཇུག་པས་མི18བཙལ་ནས།གཉིད་མི་ཁུག་པ་དང་ཁུག་པའི་མི་སོ་སོར་ཚན་ཆུང་གཉིས་སུ་བཀར་ཞིང་། ཚན་ཆུང་གཉིས་ཀར་ཐད་ཀར་ཁོ་ཚོར་གཟས་ནས་ཡོང་བའི་བརྙན་རིས་ལ་བལྟ་རུ་བཅུག་པ་དང་། ཁོ་ཚོའི་ལག་ཏུ་མཐེབ་གཅུས་བཞག་ནས་དུས་ངེས་མེད་དུ་མཐེབ་གཅུས་མནན་ཆོག་པར་བྱས། མཇུག་མཐར་གཉིད་མི་ཁུག་པའི་ཚན་ཆུང་གི་མིས་སྔ་མོ་ནས་མཐེབ་གཅུས་མནན་ཏེ་བརྙན་རིས་ནང་གི་མི་དེ་རང་ཉིད་དང་ཉེ་བར་བཅར་དུ་འཇུག་མི་འདོད་པར། གཉིས་ཀའི་བར་དུ་བཞག་པའི་བར་ཐག་ནི་གཉིད་ཁུག་པའི་ཚན་ཆུང་ ལས18%ནས60%ཡིས་རིང་བ་རེད། ཡང་ཚོད་ལྟ་གཞན་ཞིག་ལས། མི1000ལྷག་བསྡུས་ཏེ་གཉིད་མི་ཁུག་པ་དང་གཉིད་ཁུག་པའི་ཚན་ཆུང་གཉིས་ཀྱི་མིས་མཉམ་དུ་དོན་དག་ཅིག་ལ་གྲོས་བསྡུར་བྱེད་ཀྱིན་པའི་བརྙན་ཐུང་ལ་ལྟ་རུ་བཅུག་རྗེས། ཁོ་ཚོའི་འགུག་ཤུགས(བརྙན་རིས་ལ་ལྟ་མཁན་རྣམས་ཀྱིས་བརྙན་རིས་ནང་གི་མིའི་གཉིད་ཀྱི་གནས་ཚུལ་མི་ཤེས)ལ་སྐར་མ་བརྒྱག་ཏུ་བཅུག་པ་ན། གཉིད་མི་ཁུག་པའི་མི་ལ་བལྟས་ན་ཁེར་རྐྱང་ཟླ་མེད་དུ་ལུས་པའི་རྣམ་པ་མངོན་འདུག་པས། ཁོ་ཚོའི་འགུག་ཤུགས་ནི་གཉིད་ཁུག་པའི་མི་ལས་ཞན་པར་མ་ཟད་ལྟ་མཁན་རྣམས་ལའང་ཁེར་རྐྱང་ཟླ་མེད་དུ་ལུས་པའི་སྣང་བ་བྱིན་པ་རེད།
རྒྱུན་དུ་གཉིད་མི་ཁུག་པའི་མི་ལ་ཁེར་རྐྱང་གི་སྣང་བ་དྲག་པོ་ཞིག་བྱུང་སྟེ། མི་གཞན་ལ་འབྲེལ་འདྲིས་བྱེད་མི་འདོད་པ་དང་ཐ་ན་སྤྱི་ཚོགས་སྟེང་གི་འབྲེལ་འདྲིས་ལ་གཡོལ་ངེས་པས། དེའི་ནད་རྟགས་ནི་སྤྱི་ཚོགས་འབྲེལ་འདྲིས་འཇིགས་ནད་དང་ཨ་ན་མ་ན་མེད། དེ་ལས་ཀྱང་སྔར་བས་སྡུག་པ་ནི་གཉིད་མི་ཁུག་པའི་མི་དེ་དག་གི་ལུས་སྟེང་གི་འགུག་ཤུགས་ཇེ་ཞན་དུ་སོང་སྟེ། མི་གཞན་པ་ཡང་ཁོ་ཚོར་འབྲེལ་འདྲིས་བྱེད་མི་འདོད། རྒྱུ་མཚན་ནི་གཉིད་མི་ཁུག་པའི་མིའི་ཁེར་རྐྱང་གི་སྣང་བ་དེ་ཕན་ཚུན་ལ་འགོས་སྲིད་པས། གསོན་ཤུགས་ཀྱིས་ཁེངས་བའི་མི་ཞིག་ཀྱང་ཁོ་ཚོ་དང་འབྲེལ་འདྲིས་བྱེད་ཡུན་རིང་ན་ཁེར་རྐྱང་ཟླ་མེད་དུ་ལུས་པའི་སྣང་བ་འབྱུང་སླ།
མིའི་རིགས་ནི་ཚོགས་སྤྱི་ངང་འཚོ་བའི་སྲོག་ཆགས་ཤིག་ཡིན་པས། སྤྱི་ཚོགས་ལ་འབྲེལ་འདྲིས་མི་བྱེད་པར་ཁེར་རྐྱང་དུ་བསྡད་ན་ལྷག་ཏུ་ལུས་སེམས་གཉིས་ཀར་གནད་དོན་འབྱུང་སྲིད། ཁེར་རྐྱང་གི་སྣང་བས་མིའི་ཤི་ཚད45%ཡན་གྱིས་ཇེ་མཐོར་གཏོང་བ་དང་། ཐེངས་འདིའི་ཞིབ་འཇུག་ལས་མངོན་པ་ལྟར་ན། མི་མང་ཤོས་ཤིག་གི་ཁེར་རྐྱང་གི་སྣང་བ་དེ་ནི་གཉིད་མ་ཁུག་པ་ལས་བྱུང་བ་ཡིན་པས། ངལ་གསོ་ལེགས་པོ་བྱས་ཏེ་གཉིད་འདང་ཚོད་ལ་རོལ་རྒྱུ་ནི་ཁེར་རྐྱང་གི་ནད་གསོ་བཅོས་བྱེད་པའི་ཐབས་ལམ་གལ་ཆེན་ཞིག་ཡིན་ནོ། །
རྩོམ་སྒྲིག་པ། མཁའ་མཚོ་སྐྱིད།


text:
- མདུན་ངོས་སུ། »
- ཚན་རིག་ཤེས་བྱ། »
- འཛམ་གླིང་ཐོག་ལོ་ན་རྒན་ཤོས་ཀྱི་སྲོག་ཆགས།
སྤེལ་མཁན། : Tsenrig 8/30/2010
དབྱིན་ཡུལ་གྱི་ཡེའུ་ཤིང་སྡོང།
ཡེའུ་ཤིང་འདི་དབྱིན་ཡུལ་བྱང་ཕྱོགས་ཀྱི་ལྷ་ཁང་ཞིག་གི་སྒོ་རའི་ནང་ཡོད་པ་དང། རོབ་ཚོད་ལྟར་བྱས་ཚེ་འདིའི་རྩ་བ་ཚུགས་ནས་ད་བར་ལོ་ ༥༠༠༠ ཙམ་ཟིན་ཡོད་པ་དང་འཛམ་གླིང་ཐོག་ད་ཆ་འཚོ་བཞིན་པའི་སྲོག་ཆགས་རྐྱང་པ་རྙིང་ཤོས་ཨང་གཉིས་པ་དེ་ཆགས་ཡོད། ཤིང་སྡོང་འདི་ཐོག་མར་མི་ཚོས་ལིའི་ལག་ཆ་སྤྱོད་པའི་དུས་རབས་སུ་ (bronze age) རྩ་བ་ཚུགས་ནས་ད་ཆ་དུས་རབས་ཉི་ཤུ་རྩ་གཅིག་པའི་ནང་དུའང་བདེ་ཐང་ངང་འཚོ་གནས་བྱེད་བཞིན་ཡོད། འཛམ་གླིང་ནང་ཡོད་པའི་ཤིང་སྡོང་རྙིང་རིགས་གཞན་དང་མི་འདྲ་བར་འདིར་སྲུང་སྐྱོབ་ཀྱི་རྭ་བ་སོགས་གང་ཡང་མེད་པ་དང་བལྟ་སྐོར་བ་ཚོས་གང་འདོད་ལག་པ་འཆང་བ་དང་སྐོར་བ་སོགས་བྱེད་ཆོག
སྤྱི་ལོ་ ༢༠༠༢ ལོར་དབྱིན་གཞུང་གིས་རྩ་ཆེའི་ཤིང་སྡོང་ལྔ་བཅུའི་མིང་གཞུང་ནང་བཀོད་ནས་རྒྱལ་ཁབ་ཀྱི་གནའ་རྫས་ཁོངས་སུ་ངོས་ལེན་བྱུང་བ་རེད།
སརཝཨི་ཨ་བར་ཀུ།Sarv-e-Abarkooh
ཤིན་ཏུ་ཆེ་བའི་ཤུགས་པ་འདི་དབུས་ཤར་ཨེ་ཤེ་ཡའི་ཁ་ཆེའི་རྒྱལ་ཁབ་ཨི་རན་ཞེས་པ་དེའི་ནང་ཡོད་པ་དང་རྒྱལ་ཁབ་ཀྱི་གནའ་རྫས་གལ་ཆེ་ཞིག་ཡིན། འདིའི་མཐོ་ཚད་ལ་ཕིཊ་ ༨༢ དང་ཞེང་ལ་ཕིཊ་ ༣༧་༨ ཡོད་ལ། རྩ་བ་ཚུགས་ནས་ད་བར་མི་ལོ་ ༤༥༠༠ ཙམ་ཕྱིན་ཡོད་པས་ཨེ་ཤེ་ཡའི་གླིང་ཆེན་ནང་འཚོ་བཞིན་པའི་ཤིང་སྡོང་རྙིང་ཤོས་དེ་ཆགས་ཡོད།
ཨེན་ཇི་ལི་སིཊོར། Angelystor
ཤིང་སྡོང་འདི་ཨ་རིའི་མངའ་སྡེ་ཕ་ལོ་རི་ཌའི་ས་གནས་སུ་ཡོད་པ་དང་། ཡུལ་དེའི་མི་དམངས་ཁྲོད་ཡོངས་གྲགས་སུ་ཡོད་པའི་གཏམ་རྒྱུད་ཞིག་ལ། ཤིང་སྡོང་འདིར་གནོད་ཚབ་ཅན་གྱི་གདོན་འདྲེའམ་རྣམ་ཤེས་ཤིག་གནས་པར་འདོད་པ་དང། ལོ་ལྟར་ཧེ་ལོ་ཝེན་ཞེས་པའི་དུས་ཆེན་གྱི་ཉིན་མོར་རྣམ་ཤེས་འདིས་ཡུལ་མི་གང་རུང་ཞིག་གིས་མིང་ནས་འབོད་པ་དང་མི་དེ་ཡོང་རྒྱུའི་ལོ་གཅིག་ནང་ཤི་བའི་ཡིད་ཆེས་བྱེད་བཞིན་ཡོད། སྐབས་ཤིག་ལ་ས་གནས་དེའི་ཡུལ་མི་སོནརོ་བྷརཊ་ཞེས་པ་ཞིག་ཡོད་པ་དེ་ཡིད་མ་ཆེས་པར་ཧེ་ལོ་ཝེན་གྱི་དགོངས་མོར་ཤིང་སྡོང་འདིའི་སར་ཕྱིན་ནས་གསང་ཉན་བྱེད་སྐབས་ཁོའི་བློ་ཡུལ་འདས་པ་ཞིག་ལ་ཤིང་སྡོང་དེས་ཁོ་རང་གི་མིང་ནས་བོས་པས་ཁོ་ཡང་ལོ་དེའི་ནང་རྐྱེན་འདས་སུ་གྱུར་བ་རེད་ཟེར། ཕ་ལོ་རི་ཌ་མངའ་སྡེའི་ནང་གནས་སྡོད་བྱེད་མཁན་གྱི་མི་དམངས་ཕལ་ཆེ་བས་ཤིང་སྡོང་འདིར་བལྟ་སྐོར་ཡོང་གི་ཡོད། ཐོག་མར་ཤིང་སྡོང་འདིར་མཐོ་ཚད་ཕི་ཊ་ ༡༦༥ ཡོད་ཀྱང་སྤྱི་ལོ་ ༡༩༢༥ ལོར་རླུང་འཚུབ་གཅིག་གིས་ཤིང་སྡོང་གི་སྟོད་ཁོག་བཅག་སྐྱོན་ཤོར་བས་ད་ཆ་ཕྱེད་ཙམ་ལས་ལྷག་མེད། ཤིང་སྡོང་དང་ཉེ་འཁོར་གྱི་ས་ཆ་རྣམས་སྐབས་དེའི་ས་གནས་ཀྱི་འཐུས་མི་ཨེམ ཨོ ཨོབར་སིཊེཊ (M.O. Overstreet) ཞེས་པ་དེར་བདག་པ་དང་ཁོང་གི་ས་གནས་གཞུང་ལ་ཞལ་འདེབས་སུ་ཕུལ་བས་ཤིང་སྡོང་དེར་་ཁོང་གི་མིང་ནས་འབོད་པ་དང་ཡོངས་གྲགས་སུ་སེ་ནེ་ཊར Senator འམ་འཐུས་མི་ཞེས་ཟེར་གྱི་ཡོད། སྤྱི་ལོ་ ༡༩༢༩ ལོར་སྐབས་དེའི་ཨ་རིའི་སྲིད་འཛིན་ཀེལ་ཝིན་ལགས་འདིར་ཕེབས་ནས་ལིར་བརྐོས་མིང་བྱང་ཞིག་སྤྲད་ཀྱང་། རྗེས་སུ་སྤྱི་ལོ་ ༡༩༤༥ ལོར་བོར་བརླག་སོང་བས་ད་བར་རྙེད་སོན་བྱུང་མེད།
སྤྱི་ལོ་ ༡༩༩༣ ལོར་ཤིང་སྡོང་འདིའི་ལོ་ཚད་ ༣༤༠༠ ནས་ ༣༥༠༠ བར་ཚོད་དཔག་བྱས་ཡོད་པ་དང་། འཛམ་གླིང་ནང་གི་ཤིང་སྡོང་རྙིང་ཤོས་ལྔ་པ་དེ་ཆགས་ཡོད། ཤིང་སྡོང་འདིའི་ཉེ་འགྲམ་སུ་ལོ་ན་༢༠༠༠ ཙམ་ཟིན་པའི་ཤུགས་པའི་ཤིང་སྡོང་གཞན་ཞིག་ཀྱང་ཡོད།
ཇོ་མོན སུ་གི Jomon Sugi
ཇོ་མོན སུ་གི Jomon Sugi ཐང་ཤིང་འདི་ཉེ་ཧོང་རྒྱལ་ཁབ་ཀྱི་ས་གནས་ཡ་ཀུ་ཤི་མ་ཞེས་པ་དེར་ཡོད་པ་དང། འདིའི་ལོ་ཚད་ཐད་ཉམས་ཞིབ་པ་ཚོར་མི་མཐུན་པའི་རྩོད་གཞི་ཤིན་ཏུ་ཆེ། འགའ་ཞིག་གིས་ལོ་ཉིས་སྟོང་ལྷག་ཙམ་ལས་ཚོད་དཔག་མི་བྱེད་ཀྱང་ལོ་དྲུག་སྟོང་ནས་བདུན་སྟོང་བར་ཡིན་པའི་ཚོད་དཔག་བྱེད་མཁན་ཀྱང་མང་པོ་ཡོད། ཤིང་སྡོང་འདིར་མཐོ་ཚད་ཕིཊ་ ༨༣ དང་ཟླུམ་ཚད་ལ་ཕིཊ་ ༥༣ ཡོད། སྤྱི་ལོ་ ༡༩༦༨ ལོར་གསར་རྙེད་བྱུང་བ་ཞིག་ཡིན། འདིས་རྐྱེན་པས་ཉེ་འཁོར་དུ་ཤིང་ནགས་སྲུང་སྐྱོབ་ཀྱི་ལས་གཞི་མང་དག་ཅིག་སྤེལ་བ་དང་ཡུལ་སྐོར་བས་སྐྱོད་ཡུལ་གལ་ཆེ་ཞིག་ཏུ་གྱུར་བས་ས་གནས་ཀྱི་ཡོང་འབབ་བརྒྱ་ཆ་ལྔ་བཅུ་ལྷག་ཡུལ་སྐོར་ཚོང་ལས་ནས་ཡོང་གི་ཡོད། ཡོ་ཀུ་ཤི་མ་ནི་འཛམ་གླིང་མཉམ་འབྲེལ་རྒྱལ་ཚོགས་ཀྱི་སྲུང་སྐྱོབ་འོག་ཡོད་པའི་གནའ་ཤུལ་ས་གནས་ཤིག་དང་ཤིང་འདིར་སླེབས་པར་གཞུང་ལམ་ནས་ཆུ་ཚོད་ལྔ་ཙམ་རི་རྩེར་གོམ་བགྲོད་བྱེད་དགོས། སྤྱི་ལོ་ ༡༩༩༣ ལོར་མཉམ་འབྲེལ་རྒྱལ་ཚོགས་ཀྱིས་སྲུང་སྐྱོབ་བྱེད་ཡུལ་གྱི་གནའ་ཤུལ་དུ་ངོས་འཛིན་བྱུང་ནས་བལྟ་སྐོར་བ་རྣམས་ཤིང་སྡོང་ལ་འཆང་རེག་མི་ཆོག་པར་རྒྱང་ཐག་ཕི་ཊ་ལྔ་བཅུའི་སར་ནས་བལྟ་དགོས་ཀྱི་ཡོད། སྤྱི་ལོ་ ༢༠༠༥ ལོར་ཇག་རྐུན་ཚོས་ཤིང་སྡོང་གི་ངོས་གཡས་གཡོན་ནས་རྒྱ་ཁྱོན་ཨིན་ཆི་བཞི་ཙམ་ཡོད་པའི་ཕྱི་ཤུན་རེ་རྐུ་ཁྱེར་བྱས་ཡོད།
ཀ་ཡ་ནོའི་སུ་གི་ཆེན་མོ། Great Sugi of Kayano
ཤིང་སྡོང་འདིའི་མིང་ལ་ཀ་ཡ་ནོའི་ས་གནས་སུ་ཡོད་པའི་སུ་གི་ཆེན་མོ་ཞེས་ཟེར་གྱི་ཡོད། འདི་ཡང་ཐང་ཤིང་གི་རིགས་ཤིག་དང་། ཉེ་ཧོང་གཞུང་གིས་དམིགས་གསལ་རང་འབྱུང་གནའ་རྫས་སུ་ངོས་འཛིན་ཡོད་པ་ཞིག་ཡིན། ཤིང་སྡོང་འདིའི་མཐོ་ཚད་མི་ཊར་ ༥༤་༨ དང་ཟླུམ་ཚད་མི་ཊར་ ༡༡་༥ ཡོད། སྤྱི་ལོ་ ༡༩༢༨ ལོར་ཊོག་ཡོ་ཨེམ་པེ་རེལ་གཙུག་སློབ་གྲྭའི་སློབ་དཔོན་མི་ཡོ་ཤིམ་ན་བུས་ཤིང་སྡོང་འདིའི་ལོ་ཚད་ ༢༣༠༠ ཙམ་ཡིན་པའི་ཚོད་དཔག་བྱས་ཡོད།


text:
ཉེ་སྔོན། བོད་ཀྱི་གནའ་དཔེ་ཕྱོགས་བསྒྲིགས་དཔེ་ཚོགས《གནའ་རབས་བོན་གྱི་དཔེ་དཀོན་བྲིས་མ》ཞེས་པ་དེབ་ཕྲེང་བཅུའི་བདག་ཉིད་ཅན་དེ་མཚོ་སྔོན་མི་རིགས་དཔེ་སྐྲུན་ཁང་གིས་པར་སྐྲུན་འགྲེམས་སྤེལ་བྱས། ཡིག་རྙིང་དཔེ་ཚོགས་འདི་ནི་ཀྲུང་དབྱང་མི་རིགས་སློབ་ཆེན་གྱི་དགེ་རྒན་ཆེན་མོ་སྟོང་སྐོར་ཚེ་རིང་ཐར་དང་ལན་གྲུའུ་སློབ་ཆེན་གྱི་དགེ་རྒན་ཆེན་མོ་ངག་དབང་རྒྱ་མཚོ་གཉིས་ཀྱིས་གཙོ་སྒྲིག་བྱས་ནས་གྲུབ་པ་ཞིག་ཡིན། འདི་ནི་རྒྱལ་ཁབ་ཀྱི“ལོ་ལྔའི་འཆར་གཞི་ཐེངས་བཅུ་གཉིས་པའི”གྲངས་ཉུང་མི་རིགས་ཀྱི་སྐད་དང་ཡི་གེའི་པར་སྐྲུན་འཆར་འགོད་ལས་གཞི་དང་། གྲངས་ཉུང་མི་རིགས་ཡིག་རིགས་པར་སྐྲུན་ཆེད་སྤྱོད་རོགས་དངུལ་ལས་གཞི། ཀྲུང་དབྱང་མི་རིགས་སློབ་ཆེན་གྱི2011ལོའི་གལ་ཆེའི་རྨང་གཞིའི་ཚན་ཞིབ་ལས་གཞི་བཅས་ཡིན་ནོ། ། རྩོམ་ཡིག་འདིའི་འཕྲོ་ཀློག » »
1,542 total views, no views today
དེ་ཡང་འཛམ་གླིང་ཤར་ནུབ་ཀྱི་“རིག་གནས་ཀྱི་ཁྲམ་པ”མང་པོའི་གཡོ་ཟོལ་དང་རྐུ་འཕྲོག་ལ་བརྟེན་ནས་བོད་ཀྱི་དཔེ་རྙིང་རྩ་ཆེན་པོ་མང་ཤོས་ཤིག་མེད་བརླག་ཏུ་འགྲོ་བའི་ཉེན་ཁ་ཧ་ཅང་ཚབས་ཆེ་བ་ཞིག་རེད། དཔེར་ན་རྒྱལ་རོང་ཁོག་ནས་ཕྱི་གླིང་བ་ཞིག་གིས་བོན་གྱི་དཔེ་རྙིང་ཤིག་ཀྲུང་སྒོར་ཁྲི་བརྒྱ་ལྷག་གིས་ཉོས་ནས་ཕྱིན་སོང་བའི་གནས་ཚུལ་ཡོད་པ་དང་འདིས་དཔལ་འབྱོར་ལ་བརྟེན་ནས་བོད་ཀྱི་གནའ་དཔེ་མེད་བརླག་ཏུ་འགྲོ་བའི་ངོ་བོ་མཚོན་ནུས་པ་དང་། རྩོམ་ཡིག་འདིའི་འཕྲོ་ཀློག » »
2,246 total views, no views today
དཔེ་སྐྲུན་གསལ་བཤད། དེ་ཡང་གངས་ཅན་ལྗོངས་ཞེས་ཕྱི་ཡི་བཀོད་པ་ཕུན་སུམ་ཚོགས་པ་ནང་གི་རིག་གཞུང་ཁྱད་དུ་འཕགས་པ་བོད་མགོ་ནག་འཕྲེང་བཟུང་ཚང་གི་རིག་གཞུང་གི་སྲོལ་བཏོད་མཁན་ཐར་ལམ་གྱི་བྱེད་པོ་བོད་ཡུལ་མུན་པའི་གླིང་ན་བྱམས་སེམས་ཀྱི་རྩ་བ་བཙུགས་ཤེས་རིག་གི་སྒྲོན་མེ་སྤར་མཁན་ཞེས་སྤོབས་བའི་ང་རོ་ཕྱི་ནང་གང་ནས་སྒྲོག་ཅིང་དཔའ་ངར་གྱི་མགོ་བོ་སྨད་དོན་མེད་པའི་ངེས་དོན་གྱི་བོད་ལ་བཀའ་དྲིན་ཅན་རྣམ་འདྲེན་བརྒྱད་པ་༧རྒྱལ་བ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཁོང་ཉིད་ཀྱིས་སྔོན་སློབ་པ་ལམ་གྱི་སྐབས་སུ་སེམས་བསྐྱེད་དང་སྨོན་ལམ་རླབས་པོ་ཆེའི་མཐུ་དཔལ་ལས་མངོན་སངས་རྒྱས་པའི་དུས་རྟིང་ལ་གདུལ་དཀའི་སེམས་ཅན་འདུལ་བའི་དོན་དུ་འགྲོ་བ་རང་མཐུན་གྱི་ཆ་ལུགས་སུ་ཡུལ་རྟག་གཟིགས་འོལ་མོ་ལུང་རིང་དུ་ཡབ་རྒྱལ་བོན་ཐོད་དཀར་གྱི་སྲས་སུ་སྐྱེ་བ་བཞེས། རྩོམ་ཡིག་འདིའི་འཕྲོ་ཀློག » »
2,306 total views, 1 views today
ཕྱི་ལོ་༢༠༡༦ལོའི་ཟླ༧ཚེས་༡༢ནས་༡༤བར་ཀན་ལྷོ་ཉིན་རེའི་ཚགས་པར་ཁང་གིས་ཀན་སུའུ་འབྲུག་ཆུའི་བོན་གྱི་དཔེ་རྙིང་གི་ཡུལ་དངོས་རྟོག་ཞིབ་དང་ཞིབ་བསྡུར་ཚོགས་འདུ་གཙོ་སྒྲུབ་གནང་ཞིང་། བྱ་འགུལ་དེར་ཀྲུང་དབྱང་མི་རིགས་སློབ་ཆེན་གྱི་དགེ་རྒན་ཆེན་མོ་ཚེ་རིང་ཐར་དང་བོད་ལྗོངས་སྤྱི་ཚོགས་ཚན་རིག་ཁང་གི་དོན་གྲུབ་ལྷ་རྒྱལ། ལན་གྲུ་སློབ་ཆེན་གྱི་དགེ་རྒན་ཆེན་མོ་ཆོས་འཕེལ། ནུབ་བྱང་མི་རིགས་སློབ་ཆེན་གྱི་དགེ་རྒན་ཆེན་མོ་བཀྲ་ཤིས་ཚེ་རིང་། ལྷོ་ནུབ་མི་རིགས་སློབ་ཆེན་གྱི་ལྷོ་ནུབ་མི་རིགས་ཞིབ་འཇུག་ཁང་གི་ཞིབ་འཇུག་པ་ཐོགས་མེད། རྩོམ་ཡིག་འདིའི་འཕྲོ་ཀློག » »
1,714 total views, 1 views today
བསྟན་པ་བོན་གྱི་ཀླད་དོན་གྱི་མཛད་པ་པོ་ལུང་རིགས་སྨྲ་བའི་དབང་ཕྱུག་སྒ་རིགས་ཀྱི་སྟོན་པ་ཚུལ་ཁྲིམས་རྒྱལ་མཚན་མཆོག་ནི། བོད་ས་ཁྱི་ཕྱི་ལོ་༼༡༢༣༨༽༡ལོར་ཤར་ཕྱོགས་རྒྱལ་མོ་རོང་གི་ས་གནས་ཆུ་ཆེན་དུ་ཡབ་གེ་ཁོད་བྱ་བའི་སྲས་སུ་འཁྲུངས། སྐུ་ན་ཆུང་ངུའི་སྐབས་སུའང་ཐུགས་རིག་གཞན་དང་མི་འདྲ་བའི་རྟགས་སུ། ཤིག་ལ་སྤུ་དང་སོ་སེན་ཡོད་པ་དང༌། སྲོ་མ་ལ་ཁ་མིག་དོད་པ། སྤུ་དཀར་ནག་ལ་ཁོང་གསེང་དང་སྦུ་གུ་ཡོད་པ་སོགས་ཆུ་བུར་མིག་ཤེས་ཀྱིས་སྤྱོད་ཡུལ་དུ་གྱུར་མི་ནུས་པའི་ཕྲ་བའི་འདུས་བྱས་ཀྱི་བོན་མང་པོ་ཞིག་མངོན་སུམ་དུ་གཟིཊ་པར་གྲགས། རྩོམ་ཡིག་འདིའི་འཕྲོ་ཀློག » »
2,279 total views, no views today
ཉེ་བའི་ལོ་ཤས་རིང་བོད་སྟོད་སྨད་དང་ཕྱི་རྒྱལ་ཡུལ་གྲུ་ཁག་སོགས་ན་གནའ་བོའི་བོན་གྱི་ཡིག་རྙིང་མང་པོ་ཐོན་བཞིན་ཡོད་པ་མ་ཟད་དེ་ལ་ཞིབ་འཇུག་དང་སློབ་གཉེར་བྱེད་མཁན་ཡང་མང་པོ་ཐོན་བཞིན་ཡོད་པ་ནི་མངོན་གསལ་དོད་པོ་ལྟ་བུ་རེད། དེས་ན་འདིར་ཡང་སྨན་རིའི་སློབ་གཉེར་པ་ཁག་གཅིག་གིས་ཡིག་རྙིང་འཚོལ་སྒྲུབ་ཀྱི་ལས་དོན་ཞིག་གསར་དུ་བཙུགས་ནས་དེ་སྔ་དཔར་བསྐྲུན་ཞུས་མེད་པའི་ཡིག་རྙིང་གལ་ཆེན་ཁག་གཅིག་མུ་མཐུད་ནས་རྒྱ་ཆེའི་བོད་རིག་པའི་སློབ་གཉེར་པ་རྣམས་ཀྱི་སྤྱན་ལམ་དུ་འབུལ་འཆར་ཡིན། རྩོམ་ཡིག་འདིའི་འཕྲོ་ཀློག » »
2,371 total views, no views today
IF
ཧོར་ཡུལ་སྦྲ་ཆེན་བོན་གྱི་རྒྱལ་ཁམས་སུ་མཚན་དཔེའི་མེ་ཏོག་བཞད་པའི་ཀླུ་ཕུག་དགོན་གཡུང་དྲུང་བདེ་ཆེན་གླིང་གི་བླ་མ་མཆོག་སྤྲུལ་ལུང་རིག་ཀུན་གསལ་སྙིང་པོ་རིན་པོ་ཆེ་མཆོག་གིས་སྤྱི་ལོ་༢༠༡༠་ལོར་འགོ་རྩོམ་སྟེ་བགྲང་བྱ་ལོ་ངོ་ལྔ་ཡི་རིང་ལ་མི་རྒྱུ་གཉིས་ཀྱི་འགྲོ་སོང་རླབས་ཆེན་བཏང་གནང་བའི་ཕྱག་རྗེས་སུ་སངས་རྒྱས་གཡུང་དྲུང་བོན་གྱི་རྒྱལ་བའི་བཀའ་འགྱུར་རིན་པོ་ཆེ་དངོས་སུ་དེབ་གཟུགས་སུ་པར་བསྐྲུན་མཛད་པའི་བཀའ་དེབ་དང་པོ་གཡུང་དྲུང་ལས་རྣམ་པར་དག་པའི་རྒྱུད་ཀྱི་དབུ་འབྱེད་སྤྱི་ལོ་༢༠༡༥ལོར་སྤྱི་ཟླ་༩་༣ཉིན་དཔལ་ཤར་རྫ་རི་ཁྲོད་དུ་ཐེངས་གསུམ་པའི་གཡུང་དྲུང་བོན་གྱི་མཉམ་འབྲེལ་ལྷན་ཚོགས་སྐབས་སུ་གནང་བ་དང་འབྲེལ། རྩོམ་ཡིག་འདིའི་འཕྲོ་ཀློག » »
2,128 total views, no views today
བོན་ཆོས་རིག་གནས་ནི་བོད་མི་རིགས་ཀྱི་གནའ་བོའི་རིག་གནས་གསོན་པོ་ཞིག་ཡིན་ཞིང་། དེང་སྐབས་བོན་གྱི་ཆོ་ག་དང་ཡིག་ཆའི་ནང་དོན་ལ་བྱང་ཆ་ལྡན་པའི་དམངས་ཁྲོད་ཀྱི་དབོན་ནམ་ལེའུའི་དགུང་ལོ་མཐོ་བའི་དབང་གིས། ཡིག་ཆ་དང་ཆོ་གའི་རྒྱུད་འཛིན་གྱི་ཐད་ནས་རབས་ཆད་པའི་ཉེན་གནས་སུ་གྱུར་ཡོད་པས། ཡིག་རྙིང་དང་ཆོ་ག་འདི་དག་མྱུར་སྐྱོབ་རང་བཞིན་གྱིས་བསྔོག་འདོན་དང་ལེགས་སྒྲིག་ཞིབ་འཇུག་བྱ་རྒྱུ་ནི་རྒྱལ་ནང་གི་བོད་རིག་པའི་གར་སྟེགས་ཀྱི་རིག་གཞུང་གི་ལས་འགན་ཆེན་པོ་ཞིག་ཏུ་གྱུར་ཡོད། རྩོམ་ཡིག་འདིའི་འཕྲོ་ཀློག » »
2,168 total views, no views today
དེ་རིང་ངས་གླེང་འདོད་པའི་སྐད་ཆའི་ཁ་ཕྱོགས་ནི། དུས་རབས་ཉི་ཤུ་བའི་དུས་མཇུག་ཙམ་ནས་ཕྱོགས་སོ་སོའི་བྲག་ཕུག་དང་། བང་སོ། རི་ཐང་སོགས་སུ་གནའ་ཉམས་ལྡན་པའི་བོད་ཡིག་དང་ཡང་ན་འགྲོ་བ་མིའི་འཚོ་ཆས་རིག་གནས་མང་པོ་ཞིག་སྔོག་འདོན་བྱས་དང་བྱེད་བཞིན་པའི་སྐོར་ངོ་སྤྲོད་རོབ་ཙམ་པོ་ཞིག་གླེང་ན་འདོད། དཔེར་ན་ཕྱི་ལོ་༡༩༠༧་ལོའི་ཟླ་༣་པའི་ནང་དུ་དབྱིན་ཇི་བ་སེ་ཐེ་ཨིན་གྱིས་ཏུན་ཧོང་རིག་གནས་དེ་མི་རིགས་མང་པོ་ཞིག་གིས་བསྐྲུན་པའི་འཛམ་གླིང་རིག་མཛོད་ཆེན་པོ་ཞིག་ཡིན་པ་ཧ་གོ་སྟེ། རྩོམ་ཡིག་འདིའི་འཕྲོ་ཀློག » »
2,006 total views, no views today
བོན་གྱི་དཔེ་རྙིང་༼བྱང་སེམས་གབ་པའི་འགྲེལ་པ་༽ཞེས་པའི་ཕྱག་བྲིས་མ་འདི་ལ་ཤོག་ལྡེབ་༣༦ཡོད། འདི་ནི་༧སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་ལགས་ནས་ཕྱི་ལོ་༢༠༠༠ལོར་བལ་པོའི་ཁོངས་གཏོགས་གློ་བོའི་ས་གནས་ཀླུ་བྲག་ཅེས་པ་དེ་རུ། སྔོན་དཀར་རུ་གྲུབ་དབང་བསྟན་འཛིན་རིན་ཆེན་གྱི་དངོས་སློབ་བསྟན་འཛིན་ཉི་མ་མཆོག་གིས་བཞེངས་པའི་ལྷ་ཁང་རྙིང་པ་ཞིག་གི་ནང་དུ་རྙེད་སོན་བྱུང་བ་ཞིག་ཡིན་གསུངས། རྩོམ་ཡིག་འདིའི་འཕྲོ་ཀློག » »
1,761 total views, no views today


text:
Terdzo-YA-018
ཐུགས་རྗེ་ཆེན་པོ་བདེ་གཤེགས་ཀུན་འདུས་ཀྱི་བསྙེན་ཡིག་བཀླགས་པས་ཀུན་ཤེས་
by གཏེར་བདག་གླིང་པ་འགྱུར་མེད་རྡོ་རྗེ་ (Gter bdag gling pa 'gyur med rdo rje)
in ཐུགས་རྗེ་ཆེན་པོ་བདེ་གཤེགས་ཀུན་འདུས་ (Thugs rje chen po bde gshegs kun 'dus)
Volume 24 (ཡ) / Pages 323-338 / Folios 1a1 to 8b5
Tibetan Text
༄༅། །ཐུགས་རྗེ་ཆེན་པོ་བདེ་གཤེགས་ཀུན་འདུས་ཀྱི་བསྙེན་ཡིག་བཀླགས་པས་ཀུན་ཤེས་བཞུགས་སོ། ། ན་མོ་ལོ་ཀེ་ཤྭ་ར་ཡ། འདིར་ཐུགས་རྗེ་ཆེན་པོ་བདེ་གཤེགས་ཀུན་འདུས་ཀྱི་བསྙེན་པ་ཇི་ལྟར་བྱ་བའི་རིམ་པ་ནི། གནས་དབེན་ཞིང་ཡིད་དང་མཐུན་པའི་གནས་ཇི་སྲིད་མཚམས་ཀྱི་བྱ་བ་མ་རྫོགས་ཀྱི་བར་དུ་མཚམས་གློ་བུར་དུ་འགྲོལ་དགོས་པའི་རྐྱེན་མི་འབྱུང་བའི་སར་ཉེ་བར་མཁོ་བའི་ཡོ་བྱད་ཐམས་ཅད་ཚོགས་པར་བྱས་ནས། དང་པོར་ཞག་འགའི་རིང་མཚམས་ཀྱི་ཁྲིགས་ཁ་དམ་པོ་མིན་ཙམ་གྱིས། སྐྱབས་སེམས་ཡིག་བརྒྱ་ཕྱག་མཆོད་བླ་མའི་རྣལ་འབྱོར་སོགས་ཀྱི་ཆོས་སྤྱོད་ཅི་འགྲུབ་རེ་ཉི་མ་གཉིས་གསུམ་སོགས་ལོང་སྐབས་དང་སྦྱར་བ་དང་། གཞན་ཡང་བླ་མ་དང་དཀོན་མཆོག་ལ་མཆོད་པ་འབུལ་བ་དང་། དགེ་འདུན་སོགས་ལ་བསྙེན་བཀུར་ཚོགས་གསག་གི་སྟོན་མོ་དང་བར་ཆད་མི་འབྱུང་ཞིང་དངོས་གྲུབ་མྱུར་དུ་ཐོབ་པའི་གསོལ་འདེབས་དང་སྨོན་ལམ་གདབ་པ་ཡང་བྱ་ཞིང་། དེ་ནས་བདག་ཉིད་རྟ་མགྲིན་དུ་གསལ་བཏབ་དེའི་བཟླས་པ་ཅི་ནུས་བྱས་ནས་ས་གཞིའི་བདག་པོ་ལ་གཏོར་མ་ཕུལ་ཏེ་ས་བླང་བ། ས་གཞིར་དྲིའི་ཆུ་འཐོར་ཞིང་སྦྱོང་བ། བགེགས་བསྐྲད་པ། རྒྱལ་ཆེན་གྱི་ཐོ་བརྩིགས་པ། དམ་སྲི་མནན་པ། སྒོ་བྱང་གདགས་པ། ཁྲོ་བཅུའི་ཕུར་གདབ་རྣམས་འབྱོར་ན་དབང་ཆོག་གི་དཀྱུས་བཞིན་བྱ། དེ་ཙམ་མ་འབྱོར་ན་གཞི་བགེགས་ལ་གཏོར་མ་བཏང་ནས་ཕྲིན་ལས་བཅོལ་བ་དང་གཞན་དུ་བསྐྲད་རྗེས་ཐོ་བརྩིགས་ལྷར་བསྐྱེད་བསྟིམ་ཕྲིན་བཅོལ་བརྟན་བཞུགས་བྱ། དེ་ཕྱིན་ཆད་མཚམས་ཐོའི་ཕྱིར་མི་འགྲོ །དེ་ནས་སྒྲུབ་ཁང་གི་ནུབ་ངོས་ནས་ཤར་དུ་ལྟ་བའི་སྟེགས་བུ་གྲུ་བཞི་པ་ཁྱད་པར་གྱི་རྫས་ཀྱིས་ཆག་ཆག་བཏབ་པའི་ཁར་རྡུལ་ཚོན་གྱི་དཀྱིལ་འཁོར་དབང་ཆོག་ལྟར་བྲིས་པའམ་ཡང་ན་སྟེགས་བུ་ཁེབས་ཀྱིས་བཀབ་པའི་ཁར་རས་བྲིས་ཀྱི་དཀྱིལ་འཁོར་དགྲམ། དེའི་དབུས་སུ་མཉྫིའི་ཁར་བུམ་པ་བཅུད་ལྡན་མགུལ་ཆིངས་དང་ལྡན་པའི་ཁར་ཐོད་པ་དུམ་བུ་གཅིག་པའི་ནང་ལ། ཁྱད་པར་གྱི་རྫས་ཀྱིས་ཆོས་འབྱུང་བསྣོལ་མ་ལྟེ་བར་པད་འདབ་བཞི་མུ་ཁྱུད་དང་བཅས་བྲིས་པའི་ལྷ་གནས་སུ་སོ་སོའི་སྔགས་དང་ཆོས་འབྱུང་གི་ཟུར་དྲུག་ལ་གཡུང་དྲུང་བྲིས་པའི་ནང་དུ་རྫས་ཀྱི་རིལ་བུས་གང་བའམ། མ་འབྱོར་ན། རིན་ཆེན་འབྲུ་སྨན་དྲི་བཟང་ཟས་སྣ་སོགས་ཀྱིས་བཀང་བའི་དབུས་སུ་རྫས་ཀྱི་རིལ་བུ་བརྒྱ་ཕྲག་ལས་མི་ཉུང་བ་དར་དམར་པོས་དྲིལ་བ་སྙིང་པོར་གཞུག །ཐོད་པའི་ཁ་དར་དམར་གྱིས་བཀབ་པའི་ཁར་མེ་ལོང་ལ་སིནྡྷུ་རའི་མཎྜལ་གཡོན་པའི་མཐེབ་སྲིན་གྱིས་ཐོད་པའི་མཎྜལ་ལྟར་བྲིས་པ་བཞག །དེ་རྣམས་ཀྱི་སྟེང་ནས་སྨྱུག་མའི་སྒྲོམ་ལ་བརྟེན་པའི་དར་དམར་པོའི་ལྡིང་གུར་ཕུབ། དཀྱིལ་འཁོར་གྱི་ཤར་དུ་སྨན་རཀ་གཏོར་གསུམ་དང་མཐའ་མཆོད་པས་བསྐོར། དཀྱིལ་འཁོར་ལ་ཕྱོགས་པར་རང་གི་ཁ་ནུབ་ཏུ་བལྟ་བའི་གདན་ནང་ཚངས་ཅན་བཏིང་བའི་འོག་ཏུ་གཡུང་དྲུང་བྲི། མདུན་དུ་རྡོར་དྲིལ་ནང་མཆོད་སོགས་ཉེར་མཁོ་རྣམས་ཚོགས་པར་བྱ། གསང་རྟེན་གྱི་འཁོར་ལོ་ལུས་ལ་བཅང་བ་སོགས་གཤོམ་རྣམས་ལེགས་པར་ཚང་བར་བྱས་ནས། དགོང་ཐུན་གྱི་ཆ་ཉི་མའི་ཕྱི་དྲོར་བབས་པ་ན་སྟན་ལ་འཁོད་དེ་ཐོག་མར་བགེགས་གཏོར་བཤམ་བྱིན་གྱིས་བརླབས་ནས་ལས་བྱང་བཞིན་ཕྱིར་བཏང་ལ་ཏིང་ངེ་འཛིན་གྱི་ངར་དང་ལྡན་པས་དྲག་སྔགས་བཟླ་ཞིང་ཐུན་བྲབ་གུ་གུལ་གྱིས་བདུག་པ་སོགས་བུངས་བསྐྱེད་དེ་བྱ། དེ་ནས། ཧཱུྃ༔ ང་ནི་བདེ་གཤེགས་སོགས་ཀྱིས་མཚམས་གཅོད་སྲུང་བའི་འཁོར་ལོ་ནན་ཏན་དུ་བསྒོམས་ལ་སྲུང་འཁོར་གྱི་སྔགས་ཉིད་ཅི་ནུས་སུ་བཟླ་ཞིང་། རྡོ་རྗེའི་ས་གཞི་ལ་སོགས་པ་མི་ཕྱེད་ཅིང་རབ་ཏུ་བརྟན་པས་ཕྱོགས་ཀུན་བཅིངས་པར་བསམ། དེ་ནས་མཚམས་དམ་དུ་བཅད་ལ་ཉེར་མཁོ་མཚམས་འོག་ཏུ་ཐོག་མ་ནས་བཅུག་པ་རྣམས་མ་གཏོགས་མི་གསར་དང་མི་འཕྲད། དངོས་སྤྱད་གསར་པ་ནང་དུ་མི་གཏང་བ་སོགས་སྤྱི་ལྟར་བྱའོ། །དེ་ནས་སྔར་གྱི་སྲུང་འཁོར་གྱི་རྗེས་དེ་མ་ཐག་པར་ཐུན་མོང་གི་སྔོན་འགྲོས་བློ་སྦྱངས་ནས་སྐྱབས་འགྲོ །སེམས་བསྐྱེད། རྡོར་སེམས་སྒོམ་བཟླས། མཎྜལ། བླ་མའི་རྣལ་འབྱོར་དབང་ལེན་པའི་བར་སྔོན་འགྲོའི་མན་ངག་བཞིན་བྱས་ལ། དེ་ནས་ལས་བྱང་གི་བཤགས་པ། བྱིན་དབབ། མཆོད་རྫས་བརླབ་པ་རྣམས་བྱ། དེ་ནས་དངོས་གཞིའི་ཏིང་འཛིན་གསུམ་ནས་བཟུང་མདུན་གྱི་སྒྲུབ་རྟེན་དང་བདག་ཉིད་དབྱེར་མེད་གཅིག་ཏུ་བྱས་ཏེ་དམ་ཚིག་གི་འཁོར་ལོ་སྒོམ་པ། གནས་གསུམ་བྱིན་བརླབ། དབང་བསྐུར། སྤྱན་འདྲེན། བཞུགས་གསོལ། ཕྱག་མཆོད་བསྟོད་པ་རྣམས་ཚིག་ཤར་ཙམ་དུ་མ་སོང་བར་དེ་དང་དེའི་དོན་བསྒོམ་པ་ལ་ནན་ཏན་དུ་བསྒྲིམས་ཏེ་འཇུར་བར་བྱ། དེ་ནས་བདག་ཉིད་ལྷའི་རྣམ་པ་གསལ་བ་དང་ང་རྒྱལ་ཤུགས་དྲག་ཏུ་བསྒོམ་པ་ལ་བསླབས་ནས། སྙིང་གར་པདྨ་དམར་པོ་འདབ་མ་བརྒྱད་པ་ཁ་གྱེན་དུ་བྱེ་བ་གེ་སར་ཟི་ཕོལ་དང་བཅས་པའི་ལྟེ་བར་ཉི་ཟླ་བརྩེགས་པ་སྲན་མ་ཕྱེད་གཤགས་ཙམ་གྱི་ལྟེ་བར་ཧྲཱིཿདམར་པོ་སྤུས་བྲིས་པ་ལྟར་ཕྲ་བ་མར་མེ་ལྟར་འབར་ཞིང་གསལ་བའི་མཐར་སྔགས་ཀྱི་ཡིག་འབྲུ་རྣམས་ཤིན་ཏུ་ཕྲ་བས་བསྐོར་བ། དེ་ལས་འོད་ཟེར་སྤྲོ་བསྡུས་དོན་གཉིས་བྱས་སྣང་གྲགས་ལྷ་སྔགས་ཀྱི་རོལ་པར་གསལ་བས་བཟླས་པ་བྱ་སྟེ། གཙོ་སྔགས་ཉིད་ཅི་ནུས་དང་འཁོར་སྔགས་རྣམས་བདུན་གྱིས་ཉུང་མཐའ་བྱས་པ་རེ་བཟླ། ཡིག་བརྒྱ་ཡང་ཅི་རིགས་བཟླས་ནས། རྗེས་སུ་ཕྱི་ནང་སྣོད་བཅུད་ཀུན༔ ཞེས་པའི་དོན་བཞིན་རྗེས་བསྡུ་བྱས་ནས་ཐུན་མཚམས་ཀྱི་ལྷར་ལངས་ནས་སྤྱོད་ལམ་ལ་འཇུག །དེ་ནི་དགོང་ཐུན་ཐོག་མ་ཡིན་ལ། དེ་ནས་སྲོད་ཐུན་ལ་སྔོན་འགྲོ་མདོར་བསྡུས་ཙམ་དང་། དངོས་གཞི་སྔར་བཞིན་བཟླས་པའི་མཐར་ཐུག་པ་བྱས་ནས། ཆོས་སྐྱོང་སྤྱི་སྒོས་ཀྱི་གཏོར་འབུལ་དང་། ཚོགས་མཆོད་སོགས་རྒྱས་པར་བྱས་ནས་ཐུན་གྱི་རྗེས་བསྡུ་སྤྱོད་ལམ་ལ་འཇུག་པ་དང་ཉལ་བའི་རྣལ་འབྱོར་གྱིས་ཉལ་ལོ། །མཚམས་ལ་ཞུགས་པའི་ཉིན་གྱི་ཐུན་གཉིས་སོ། །དེ་ནས་སང་ཞོགས་ལྡང་བའི་རྣལ་འབྱོར་གྱིས་ལངས་ནས་ཆོ་གའི་ཁྲིགས་གཞན་སྔར་བཞིན་ལས་ཐོག་མར་ཐུན་མོང་སྔོན་འགྲོས་རྒྱུད་སྦྱང་བ་སྐྱབས་སེམས་རྡོར་སེམས་སྒོམ་བཟླས་མཎྜལ་བླ་མའི་རྣལ་འབྱོར་དབང་ལེན་པའི་བར་སྔོན་འགྲོའི་མན་ངག་བཞིན་གྱི་རྗེས་སུ་མཚམས་གཅོད་སྲུང་འཁོར་ལ་ནན་ཏན་དང་། བཤགས་པ་ནས་བཟླས་པའི་བར་སྔར་བཞིན་གྱི་རྗེས་སུ་ཐུན་བསྡུ། ཐུན་མཚམས་ཀྱི་དགེ་སྦྱོར་ཆགས་མེད་སོགས་ཀྱི་ཁྲིགས་ཡོད་ན་བྱ། ཐོར་ཐུན་ནོ། །དེ་ནས་སྔོན་འགྲོ་སྔར་གྱི་སྲོད་ཐུན་བཞིན་བསྡུས་པ་བྱས་ནས་དངོས་གཞི་བཟླས་པའི་མཐར་རྗེས་བསྡུ་དང་གུང་ཚིགས་སོགས་བྱེད། སྔ་ཐུན་ནོ། །དེ་ནས་སྔོན་འགྲོ་སྔར་གྱི་ལྟར་བསྡུས་ལ་དགོང་སྲོད་ཀྱི་ཐུན་གཉིས་ཏེ། གང་ལྟར་ན་ཡང་ཐོར་ཐུན་གྱི་འགོར་སྔོན་འགྲོ་རྒྱས་པ་དང་། སྲོད་ཐུན་གྱི་རྗེས་སུ་རྗེས་ཆོག་གཏོར་བསྔོ་སོགས་རྒྱས་པར་བྱ་སྟེ་ཐུན་གྱི་ཐོག་མཐའ་དེ་གཉིས་ཡིན་པས་སོ། །འོན་ཀྱང་དེ་ལྟ་བུས་མཚམས་དངོས་གཞིའི་ཡུན་དང་སྦྱར་ཏེ་ཞག་གསུམ་མམ་བདུན་ཙམ་གྱི་རིང་བཟླས་པའི་གྲངས་འགྲོ་མ་རྩིས་པར་སྒོམ་བཟླས་ཅི་འདྲེས་སུ་གཅུར་ནས་བློ་ལང་དུ་མ་སོང་བར་བྱ་ཞིང་། ཐུན་ཧ་ཅང་གིས་རིང་བར་མི་བྱེད་པར་ལྷོད་ཅིང་སྙོམས་པར་བྱའོ། །དེ་ནས་ཐུན་ཇེ་རིང་ལ་བཏང་ནས་གཞན་སྔར་དང་འདྲ་བ་ལས་བཟླས་དམིགས་ཀྱི་ཚེ། ཐུགས་ཀའི་ཧྲཱིཿལས་ཇི་ལྟར་བཟླ་བའི་སྔགས་ཀྱི་ཕྲེང་བ་གཅིག་རྗེས་གཅིག་ནོན་དུ་བར་མ་ཆད་པར་བྱུང་བ་ཞལ་ནས་ཐོན། ཡུམ་གྱི་ཞལ་དུ་ཞུགས། སྐུའི་དབྱིབས་བརྒྱུད་པདྨར་སོན། རང་གི་རྡོ་རྗེའི་ལམ་ནས་ཞུགས། སྐུའི་དབྱིབས་བརྒྱུད། སླར་ཐུགས་ཀའི་ཧྲཱིཿལ་ཐིམ། དེ་ལྟ་བུའི་སྤྲོ་བསྡུ་བར་མ་ཆད་པའི་ངང་ནས་བཟླས་པ་བྱ་སྟེ། གཙོ་སྔགས་ཡི་གེ་བཅུ་པ་ཉིད་གཙོ་བོར་བཟླ་ཞིང་། རྗེས་སུ་རྟ་མགྲིན་དང་ཡུམ་སྔགས་ཀྱང་སྟོང་ཚོ་ལ་བརྒྱ་རྩ་སོགས་གཙོ་སྔགས་ལས་བཅུ་ཆ་རེ་བཟླ་ཞིང་འཁོར་སྔགས་དང་དབང་སྡུད་ཀྱི་སྔགས་ཀྱང་ཉེར་གཅིག་བདུན་སོགས་སྐབས་སྦྱར་ཏེ་བཟླའོ། །དེ་ལྟ་བུས་གྲངས་བསྙེན་གཙོ་བོ་ལ་འབུམ་ཚོ་བཅུ། རྟ་མགྲིན་དང་ཡུམ་ལ་འབུམ་ཚོ་རེ། འཁོར་རྣམས་ལ་ཁྲི་ཚོ་གསུམ་རེ། ལས་སྔགས་ཁྲི་ཚོ་གཅིག་གོ། དུས་བསྙེན་ནི་ཟླ་བ་དྲུག་ནས་གཅིག་གིས་མཐའ་རྟེན་པ་ཡན་ཆད། མཚན་མའི་བསྙེན་པ་ལ་ཞག་གྲངས་ཀྱི་རྩིས་གདབ་མེད། དེའི་རྗེས་སུ་བདུན་ཕྲག་གཅིག་ཙམ་རེ་གཞན་སྔར་དང་འདྲ་བ་ལས་གཅེས་གནད་མན་ངག་ཏུ་གསུངས་པ་བཞིན་ཡབ་སྔགས་ཡི་གེ་དྲུག་པའི་ཤམ་དུ་ར་ཙ་ཧྲི་ཡ་ཞེས་བཏགས་པ་ལྔ་ཆ་གསུམ་དང་། ཡུམ་སྔགས་ཡི་གེ་དགུ་པའི་ཤམ་དུ་ཧ་རི་ནི་ས་བཏགས་པ་ལྔ་ཆ་གཅིག །གཉིས་ཀ་སྦྲེལ་མའི་ཤམ་དུ་པ་ཤཾ་ཀུ་རུ་ཧཱུྃ་ཛ༔བཏགས་པ་ལྔ་ཆ་གཅིག་རེ་ཙམ་བཟླའོ། །ཡང་ན་ཧྲཱིཿལས་སྔགས་ཕྲེང་བྱུང་། རང་གི་སྐུའི་དབྱིབས་བརྒྱུད་རྡོ་རྗེའི་ལམ་ནས་ཐོན། ཡུམ་གྱི་པདྨ་ནས་ཞུགས། ཡུམ་གྱི་སྐུའི་དབྱིབས་བརྒྱུད། ཞལ་ནས་ཐོན་རང་གི་ཞལ་དུ་ཞུགས། ཐུགས་ཀའི་ཧྲཱིཿལ་ཐིམ་པར་བསྒོམས་ཀྱང་རུང་སྟེ། དེ་ཡང་སྔ་མས་བྱིང་བ་སེལ། ཕྱི་མས་རྒོད་པ་སེལ་ཞིང་དམིགས་པ་སྔ་མས་རོ་སྟོད་ན་བ་དང་། དབུགས་འཚང་བ། ཤེས་པ་འཕྱོ་བ་སོགས་བྱུང་ན། ཕྱི་མ་འདི་གེགས་སེལ་དུ་ཡང་འགྲོའོ། །རྒྱུན་གྱི་བསྙེན་པའི་ཚེ་ཡིག་འབྲུའི་མདོག་གཙོ་བོའི་སྐུ་མདོག་དང་མཚུངས་ཤིང་། མྱུར་དལ་རན་པ་ཡིད་ལ་འཆར་བདེ་བ་བྱས་པས་ཁྱབ་ལ། ལས་སྦྱོར་གྱི་ཚེ་དུས་གནད་ངེས་པ་དག་ལ་ནི་སྐབས་དེ་དང་དེར་ཁྱད་པར་གསུངས་པ་བཞིན་ནོ། །བཟླས་པ་ལ་རྣམ་གྲངས་མང་ཡང་། གཙོ་བོར་དོ་ལིའམ་ཁྱོགས་ཀྱི་བཟླས་པ་སྟེ་བཤད་མ་ཐག་པ་ཉིད་དོ། །གང་ལྟར་སྔགས་འཁོར་བའི་ཚེ་ཡིག་འབྲུ་རེ་རེ་བཞིན་རང་རང་གི་སྒྲ་རྒྱུན་མི་ཆད་པར་སྒྲོག་པར་འགྱུར་བ་དང་། གཙོ་འཁོར་ཐམས་ཅད་དང་སངས་རྒྱས་བྱང་སེམས་དཔའ་བོ་རྣལ་འབྱོར་མ་ཐམས་ཅད་ཀྱང་རང་ལ་བྱིན་གྱིས་རློབ་པའི་དོན་དུ་མདུན་གྱི་ནམ་མཁར་བཞུགས་ནས་བཟླས་པ་མཛད་པར་མོས་པ་བྱའོ། །ཐུན་མཚམས་སུ་ངག་བཅད་མ་གྲུབ་ཀྱང་དགག་ཆ་ཆུང་ཞིང་། ཐུན་སྒང་ལ་ནི་བཟླ་བྱའི་སྔགས་ཉིད་ལ་སྨྲ་བརྗོད་གཞན་གྱིས་བར་མ་ཆོད་པར་བྱ་བ་གལ་ཆེ་ཞིང་ཐུན་མཚམས་རེ་རེ་བཞིན་མཆོད་གཏོར་སོགས་མ་གྲུབ་ཀྱང་སྲོད་ཐུན་གྱི་མཐར་ངེས་པར་བྱ། ཟས་རྣམས་ཟ་བ་ན་ཕུད་མཆོད་པའི་ཚུལ་དུ་འབུལ་བ་དང་། རང་ལྷར་གསལ་བའི་ནང་གི་སྦྱིན་སྲེག་གིས་ཟས་ལ་ལོངས་སྤྱོད། ཐུན་མཚམས་སུ་དགོས་མེད་ཀྱི་གཏམ་མི་སྨྲ་ཞིང་ལྷ་སྐུར་ལམ་གྱིས་ལངས་ནས་སྔགས་ཡང་ཡང་བཟླ། ངག་ནུས་བསྐྱེད་པ་དང་། བྱིན་རླབས་རྒྱུན་ཆགས་སུ་འབྱུང་བའི་དགོས་པ་ཡོད་ཅིང་། བསྙེན་པའི་གྲངས་ལ་ནི་མི་རྩིའོ། །སྔགས་བརྒྱ་སྟོང་ཙམ་གྱི་མཐོ་དམན་ལ་སྒྲིག་ངེས་བཟུང་རང་མེད་པའི་ངང་ནས་གང་འགྲོ་བྱ། ཐུན་གྲངས་ནི་བཤད་ཚོད་ཐུན་བཞི་མ་ཡིན་པ་བཞིན་ཕྱག་ལེན་ཡང་དེ་ལྟར་མཛད་ལ། དེའི་ཚེ་ན་ཐོ་རངས་ནས་ནམ་སེང་ཡན་ཐོར་ཐུན། དེ་ནས་གུང་ཡན་ལ་སྔ་ཐུན། གུང་རྗེས་ནས་ས་སྲོས་ཡན་དགོང་ཐུན། ས་སྲོས་ནས་སྲོད་ཡན་ལ་སྲོད་ཐུན་ནོ། །གཉིས་མའི་ཚེ་ན་ཐོ་རངས་ནས་ཉིན་ཕྱེད་ཡན་སྔ་ཐུན། ཕྱི་དྲོ་ནས་སྲོད་ཡན་ཕྱི་ཐུན་དུ་བྱ་སྟེ། གཉིས་བྱེད་པ་སྔགས་འགྲོ་ཆེ་བ་ཡིན་གསུངས་ཏེ་དེ་ལྟར་ཡང་རུང་ངོ་། །མདོར་ན་ཡིད་མི་བདེ་སྐྱེས་ན་བློ་དཔངས་བསྟོད། འཇིག་རྟེན་གྱི་རྣམ་རྟོག་གཡེང་ན་དགོས་མེད་ཀྱི་དྲན་པ་བསྟེན་ནོ། །ཡི་དམ་གྱི་ལྷ་མྱུར་དུ་འགྲུབ་པར་བྱ་སྙམ་པའི་འདུན་པ་ཤུགས་དྲག་པོ་བྱ་བ་གནད་ཆེའོ། །དེ་ལྟར་ཐོག་མཐའ་ཐམས་ཅད་ལ་ཤེས་པར་བྱས་ནས་ཕྱི་སྒྲུབ་རྫོགས་རྒྱུའི་སྔ་ཐུན་དེ་ལ་མཆོད་པ་ཁ་གསོ་ཞིང་བཟླས་པའི་འགོར་ཛཔ྄་བསྐུལ་དང་བཟླས་པའི་མཐར་རང་ཉིད་གཙོ་བོ་ལས་ལོགས་སུ་ཕྱེ་ནས་དཀྱིལ་འཁོར་གྱི་ལྷ་ལ་མཆོད་ཅིང་བཤགས་ནས། ཨོཾ༔ ཆོས་ཀྱི་དབྱིངས་ཀྱི་ཕོ་བྲང་མཆོག༔ ཅེས་སོགས་ཀྱིས་དངོས་གྲུབ་བླང་། མཆོད་ཅིང་བསྟོད་ནས་ཚོགས་མཆོད་སོགས་རྒྱས་པར་བྱ་ཞིང་། རྗེས་བསྡུ་བྱའོ། །དེ་ནི་ཕྱི་སྒྲུབ་ཀྱི་རིམ་པའོ། །གཉིས་པ་ནང་སྒྲུབ་ལ། ཕྱི་དཀྱིལ་རས་བྲིས་ཉིད་མེད་ཀྱང་ཆོག་མོད། འོན་ཀྱང་གཅེས་གནད་དུ་ཆིག་སྒྲིལ་སྦགས་སྒྲུབ་དང་སྦྱར་ཏེ་གསུངས་པའི་དགོངས་པ་བཞིན་གཤོམ་བཀོད་སྔར་གྱི་དེ་ཉིད་ལ་སླར་ཡང་མཆོད་གཏོར་སོགས་རྒྱས་པར་གསོས་ལ། མཚམས་གཅོད་སྲུང་འཁོར་ནས་བཟུང་སྔོན་འགྲོ་སྔར་བཞིན་ལས། དངོས་གཞིའི་སྐབས་ཏིང་ངེ་འཛིན་གསུམ་གྱི་རྒྱུའི་ཏིང་ངེ་འཛིན་ཧྲཱིཿཡིག་སྒོམ་པ་ནས་པདྨ་དང་ཉི་ཟླའི་གདན་ལ་ཧྲཱིཿལས་ཐུགས་རྗེ་ཆེན་པོ་གཙོ་བོ་ཡབ་ཡུམ་གྱི་སྐུར་ལས་བྱང་བཞིན་སྒོམ་སྟེ། རང་ལུས་གདོད་ནས་གྲུབ་པའི་གཞལ་ཡས་ཁང་གི་ངོ་བོ་ཅན་ནོ། །དེའི་སྤྱི་བོར་པད་ཟླའི་གདན་ལ་རིགས་བདག་འོད་དཔག་མེད་བླ་མ་ཀུན་འདུས་ཀྱི་ངོ་བོར་བསྒོམ། སྙིང་གར་པདྨ་འདབ་བརྒྱད་ཀྱི་སྟེང་དུ་ཉི་མ་དང་རོའི་གདན་ལ་རྟ་མགྲིན་ཡི་དམ་ཀུན་འདུས་སུ་བསྒོམ། ལྟེ་བར་ཆོས་འབྱུང་དམར་པོའི་དབུས་སུ་གསང་བ་ཡེ་ཤེས་ཀྱི་མཁའ་འགྲོ་མ་མཁའ་འགྲོ་ཀུན་འདུས་སུ་བསམ། གསང་གནས་སུ་པདྨ་འདབ་བཞི་ལ་རིགས་བཞིའི་མཁའ་འགྲོ་ཡུམ་དང་བཅས་པ་བསྒོམ། དཔུང་པའི་ཚིགས་ཆེན་གཉིས་དང་། པུས་མོའི་ཚིགས་ཆེན་གཉིས་ཏེ་བཞིར་ཕྲ་མེན་བཞི་རྣམས་གསལ་བར་བསྒོམས་ལ་གནས་གསུམ་བརླབ། དབང་བསྐུར་སྤྱན་འདྲེན་མཆོད་བསྟོད་སོགས་སྔར་དང་འདྲ་བ་ལས། བཟླས་པའི་ཚེ། སྙིང་གའི་རྟ་མགྲིན་གྱི་ཐུགས་ཀར་ཧྲཱིཿཡིག་ལ་སྔགས་ཕྲེང་གིས་བསྐོར་བ། ལྟེ་བའི་ཆོས་འབྱུང་གི་ནང་གི་འོག་ཏུ་གཏུམ་མོ་ཨ་ཤད་མེའི་རང་བཞིན་འབར་ཞིང་གསལ་བར་བསྒོམས་ལ། རླུང་འབྱུང་འཇུག་དང་དམིགས་པའི་སྤྲོ་བསྡུ་སྦྱར་ཏེ། རླུང་ཕྱིར་འགྲོ་བ་ན་སྙིང་གའི་ས་བོན་ལས་འོད་ཟེར་འཕྲོས་བརྟན་གཡོ་སྣོད་བཅུད་འཁོར་འདས་ཀྱི་ཆོས་ཐམས་ཅད་ལ་ཕོག །རླུང་ནང་དུ་འོང་བ་ན་འོད་ཀྱི་རྣམ་པར་དབང་དུ་བསྡུས་སྣ་བུག་གི་ལམ་བརྒྱུད་བྱང་སེམས་ཀྱི་ངོ་བོར་ཞུ་བ་ཆོས་འབྱུང་གི་ནང་གི་མེ་ལ་བསྟིམ། སྡོང་རྩ་མར་ཁུས་བརླན་པ་བཞིན་གཏུམ་མོའི་མེ་ཧར་གྱིས་འབར། བདེ་བ་ཆེར་གཡོས་པ་ན་སྟོང་ཉིད་ཀྱི་ངང་དུ་བཞག །བདེ་སྟོང་དབྱེར་མེད་ཀྱི་ངང་གདངས་བསྐྱང་ཞིང་རླུང་བུམ་པ་ཅན་དང་སྦྱར་ནས་རླུང་སྔགས་དབྱེར་མི་ཕྱེད་པའི་བཟླས་པ་ལ་གཙོ་བོར་བྱ་སྟེ། ཡབ་ཀྱི་འབྲུ་བཅུ། རྟ་མགྲིན་གྱི་བཅུ་དྲུག་པ། ཡུམ་གྱི་འབྲུ་དགུ །འཁོར་གྱི་བཅོ་ལྔ་པ་རྣམས་སྦྲེལ་བའི་རྗེས་སུ་དབང་སྡུད་བཞི་བཅུ་རྩ་དྲུག་པ་ཉིད་བཏགས་པ་ཁོ་ན་བཟླ་ཞིང་། ཐུན་རྗེས་སུ་ལུས་ལ་བཀོད་པའི་ལྷ་རྣམས་རང་རང་གི་གནས་སུ་འོད་དུ་ཞུ་བ་མཁའ་ལ་སྤྲིན་དེངས་པ་བཞིན་མི་དམིགས་པའི་ངང་ལ་མཉམ་པར་བཞག་ནས་གནས་ལུགས་སྐྱོང་བ་ལ་ཡུན་བསྲིང་། ཐུན་བཞིར་བྱེད་ཚུལ་ཕྱི་སྒྲུབ་དང་འདྲ། དེ་ལྟ་བུའི་གྲངས་འབུམ་ཕྲག་གཅིག །དུས་ཟླ་བ་གཅིག །མཚན་མ་ལ་རྩིས་མེད། དེ་ལྟར་ནང་སྒྲུབ་སོང་བའི་རྗེས་འབྲེལ་དུ་གཅེས་གནད་ལས་གསུངས་པ་བཞིན་བདུན་ཕྲག་གཅིག་ཙམ་བཟླས་བསྒོམ་གཞན་སྔར་དང་འདྲ་བ་ལས་ཐུན་རེ་རེ་བཞིན་གྱི་བཟླས་པ་རྫོགས་མཚམས་སུ། སྙིང་གའི་ས་བོན་ལས་སྔགས་འོད་ལྕགས་ཀྱུའི་རྣམ་པ་ཅན་མེ་ལྟར་ཚ་ཞིང་རྣོ་བ་འཕྲོས་པས་གང་འདོད་ཀྱི་བརྟན་གཡོ་སྣོད་བཅུད་ཉིད་དབང་དུ་བསྡུས་ནས་སྙིང་གའི་ས་བོན་དང་སྒྲུབ་རྫས་རིལ་བུ་ལ་ཐིམ་པར་བསམ་ལ། ཡབ་ཡུམ་གྱི་རྩ་སྔགས་སྔར་ལྟར་སོ་སོའི་ཤམ་དང་བཅས་པ་སྦྲེལ་བའི་གཤམ་དུ་ཨ་ནྲྀ་ཏྲི་མ་བྷི་ས་མ་ཡེ་པདྨ་ཛ་དྷ་ར་དྷ་ར་ཧཱུྃ་ཛ༔ བུདྡྷ་བུདྡྷ་བི་བུདྡྷ་པདྨ་ཨ་མོ་གྷ་མུ་ཁི་པ་ར་དེ་སྭཱ་ཧཱ༔ སརྦ་པཉྩ་ཨ་མྲྀཏ་སརྦ་སིདྡྷི་ཧཱུྃ་ཛ༔ ཞེས་ཡིག་འབྲུ་ཞེ་བརྒྱད་པ་ཉིད་བཏགས་པ་བརྒྱ་རྩ་སོགས་བཟླས་ལ་རིལ་བུ་འཕེལ་ཞིང་སྒྲ་འོད་འབྱུང་བ་ཚད་ཡིན། དེ་ནས་ནང་སྒྲུབ་རྫོགས་རྒྱུའི་སྔ་ཐུན་ལ་མཆོད་པ་ཁ་གསོ་ཞིང་། ཐུན་རྗེས་སུ་ཚོགས་མཆོད་སོགས་རྒྱས་པར་བྱ་ཞིང་དངོས་གྲུབ་ལེན། རྗེས་སུ་རྫོགས་རིམ་བྱ། དེ་ནི་ནང་སྒྲུབ་ཀྱི་རིམ་པའོ། །གསུམ་པ་གསང་སྒྲུབ་ལ། གོང་གི་སྒྲུབ་རྫས་ཀྱི་གཤོམ་བཀོད་དེ་ཉིད་ལས། ནང་སྒྲུབ་སོང་མ་ཐག་པའི་ཕྱི་དྲོའི་ཐུན་དེ་ཉིད་ལ་སྔར་བཞིན་མཆོད་གཏོར་རྣམས་ཁ་གསོ། མཚམས་གཅོད་སྲུང་འཁོར་སོགས་སྔོན་འགྲོ་རྣམས་རྒྱས་པར་བྱ། དངོས་གཞི་ལ་ཏིང་འཛིན་གསུམ་གྱི་ཧྲཱིཿལས་བདག་ཉིད་གསང་སྒྲུབ་ཐུགས་རྗེ་ཆེན་པོ་རྟ་མགྲིན་ཡབ་ཡུམ་གྱི་སྐུར་བསྒོམས་པའི་སྐུ་ལ་རྩ་གསུམ་འཁོར་ལོ་ལྔ། འཁོར་ལོའི་གནས་རྣམས་སུ་ལྷ་རྣམས་བསྒོམས་པའི་ཡབ་ཐམས་ཅད་ཀྱི་ཐུགས་ཀར་ཡེ་ཤེས་སེམས་དཔའ་རྟ་མགྲིན་དང་ཡུམ་རྣམས་ཀྱི་ཐུགས་ཀར་ཕག་མོ་བསྒོམ། རང་གི་སྤྱི་བོར་རིགས་བདག་འོད་དཔག་མེད་གསལ་བཏབ། དེ་ལྟར་གསལ་ཐེབས་པ་དང་གནས་གསུམ་བྱིན་གྱིས་བརླབ། དབང་བསྐུར་ཡེ་ཤེས་པ་སྤྱན་དྲངས། བསྟིམས་ནས་གཉིས་མེད་དུ་བསྲེས་ལ། སླར་ཡང་གཤང་སྒོར་རླུང་དཀྱིལ་ལྗང་གུ་ཡཾ་གྱིས་མཚན་པ་ཡང་ཞིང་གཡོ་བ། དབུ་མའི་མར་སྣར་ཨཾ་དམར་པོ་འབར་ཞིང་གསལ་བ། སྤྱི་བོར་ཧཾ་དཀར་པོ་འཁྱིལ་ཞིང་འཛག་པ་ལྟ་བུ་རྣམས་གསལ་བཏབ། རླུང་རོ་དགུ་ཕྲུགས་སུ་ཕྱིར་བསལ། འོག་རླུང་གྱེན་དུ་འཐེན་པའི་རྐྱེན་གྱིས་གཤང་སྒོའི་རླུང་གཡོས་གསང་གནས་ཀྱི་འཁོར་ལོའི་ལྷ་རྣམས་བདེ་བ་ཆེར་གཡོས་པའི་རྐྱེན་གྱིས་གཏུམ་མོའི་མེ་སྦར། འཁོར་ལོ་བཞིའི་ལྷ་རྣམས་བདེ་བ་ཆེན་པོར་འབར་ཞིང་འཕར་བའི་དྲོད་ཀྱིས་སྤྱི་བོའི་ཧཾ་ཞུ་ཞིང་བབས་པའི་བྱང་ཆུབ་ཀྱི་སེམས་ཀྱིས་སྤྱི་བོའི་རྩ་འཁོར་གང་བའི་དགའ་བ་ལ་སེམས་བཟུང་ཡིད་བཟླས་བྱ། དེ་བཞིན་དུ་མགྲིན་པའི་རྩ་འཁོར་གང་བའི་མཆོག་དགའ་ལ་སེམས་བཟུང་ཡིད་བཟླས་བྱ། དེ་བཞིན་དུ་སྙིང་གའི་རྩ་འཁོར་གང་བའི་ལྷན་སྐྱེས་ཀྱི་དགའ་བ་ལ་སེམས་བཟུང་ཡིད་བཟླས་བྱ། སླར་ཡང་ལྟེ་བའི་རྩ་འཁོར་གང་བའི་ཁྱད་དགའ་ལ་སེམས་བཟུང་ཡིད་བཟླས་བྱ། སླར་ཡང་རླུང་ཕྱིར་བསལ་བ་ན་སྙིང་གའི་ཧྲཱིཿལས་འོད་ཟེར་འཕྲོས་བརྟན་གཡོ་སྣོད་བཅུད་འཁོར་འདས་ཀྱི་དངོས་པོ་ཐམས་ཅད་རླུང་རྔུབ་པ་དང་ལྷན་ཅིག་བསྡུས་བག་ཆགས་དངོས་འཛིན་ཐམས་ཅད་གཏུམ་མོའི་མེས་བསྲེགས། རླུང་སེམས་དྭངས་མའི་ཐིག་ལེ་སྟོང་ཉིད་སྙིང་རྗེ་དབྱེར་མེད་ཀྱི་ངང་ལ་མ་བཅོས་རང་སར་བཞག་ནས་ཡིད་བཟླས་བྱ། ཐུན་རྗེས་ཐམས་ཅད་དུ་གང་འདོད་ཀྱི་བསྒྲུབ་བྱ་མདུན་དུ་བཀུག་པ་ཐུགས་ཀའི་འོད་ཀྱིས་གདུངས་པས་གཟི་བརྗིད་མ་བཟོད་པར་ཉི་མས་མར་བཞུ་བ་བཞིན་བྱང་སེམས་དཀར་དམར་གྱི་ངོ་བོར་ཞུ་བ་སྒྲུབ་རྫས་དང་རང་གི་གསང་བའི་ལམ་ནས་ཐུགས་ཀའི་ཧྲཱིཿལ་ཐིམ་པར་བསམ་ཞིང་། ཐུན་བསྡུ་བ་ནང་སྒྲུབ་དང་འདྲ། བཟླ་བྱའི་སྔགས་ནི་ཡི་གེ་བཅུ་པ། བཅུ་དྲུག་པ། དགུ་པ། བཅོ་ལྔ་པ་སྟེ་གཙོ་འཁོར་གྱི་སྔགས་རྣམས་ཡིན་ལ། ཐུན་རྗེས་དབང་སྡུད་ཀྱི་ཚེ་སྔགས་དེ་དག་གི་གཤམ་དུ་ཨ་ནྲྀ་ཏྲི་པཱ་ཤཾ་ཀུ་རུ་ཧཱུྃ་ཛ༔ ཨ་མོ་གྷ་པདྨ་ཀུ་ཤ་ས་མ་ཡ་གྲྀཧྣ་གྲྀཧྣ་ས་ར་ཡ་ཧ་ར་མ་མ་ཧཱ་པ་ཏྲ་ཧཱུྃ་ཛ༔ ཞེས་འབྲུ་སོ་ལྔ་པ་གཅེས་གནད་དུ་གསུངས་པ་ཉིད་བཟླའོ། །ཐུན་གྱི་ཐོག་མཐའ་དང་ཐུན་མཚམས་སོགས་ནི་སྔར་དང་འདྲ་ཞིང་། ཁྱད་པར་ཐུན་རྗེས་མ་ལ་དངོས་གྲུབ་ལེན་པ་ནང་སྒྲུབ་བཞིན་ནོ། །བཞི་པ་ཡང་གསང་སེམས་ལ་བཀོད་ནས་སྒྲུབ་པ་ནི། ཕྱི་ནང་གསང་བ་གསུམ་ཀའི་སྒྲུབ་ཐབས་ལ་སྤྱིར་གཅེས་པའི་གནད་གསང་ཡིན་གྱིས་ཐུན་ཐམས་ཅད་ཀྱི་མཇུག་ཏུ་ནན་ཏན་བསྒོམ་ཞིང་དེ་ནས་ཐུན་སྒང་དང་ཐུན་མཚམས་ཀྱི་སྤྱོད་ལམ་དང་ཅི་འདྲེས་སུ་སྦྱང་ངོ་། །དེ་ནས་གསང་སྒྲུབ་གྲོལ་རྒྱུའི་སྔ་དྲོའི་ཐུན་འགོར་མཆོད་གཏོར་ཁ་གསོ་བ་དང་། མཇུག་ཏུ་ཚོགས་མཆོད་གཏོར་འབུལ་སོགས་རྒྱས་པར་བྱ་ཞིང་། འདི་རྫོགས་རིམ་གྱི་སྒྲུབ་པ་ལྟ་བུ་ཡིན་པས་ཡུན་རིང་བཞིན་ཕུན་སུམ་ཚོགས་མོད། གཞན་ཟླ་ཞག་སྔགས་ཀྱི་གྲངས་སོགས་ལ་རྩིས་གདབ་མེད་དོ། །དེ་ལྟར་སྒྲུབ་པའི་དྲོད་རྟགས། དེ་ཉིད་ལམ་དུ་ལེན་ཚུལ་སོགས་ནི་རྩ་བའི་གཞུང་དུ་བལྟའོ། །མ་གྲུབ་ན་གནད་དབབ་གསུངས་པ་ཟླ་བ་དྲུག་ཚུན་ལ་བྱར་མི་རུང་། ལོ་སྒྲུབ་སོགས་ལ་རྟགས་མ་བྱུང་ན་གནད་ཤེས་པར་བྱའོ། །དབང་གི་སྦྱིན་སྲེག་ནི། གསང་སྒྲུབ་སྔ་ཐུན་ལ་གྲོལ་བའི་རྗེས་ཀྱི་ཕྱི་དྲོ་དེ་ཉིད་རང་ལ་བྱ་ཞིང་། ཁ་སྐོང་གི་སྦྱིན་སྲེག་དང་མཁའ་འགྲོ་ཆོས་སྐྱོང་ལ་གཏང་རག་གི་མཆོད་གཏོར་འབུལ་བ་ཡང་དཀྱུས་ཐོག་དེ་ཉིད་ལ་བྱ་བ་གཞན་གྱིས་བར་མ་ཆོད་པར་བྱེད་པ་ནི་དངོས་གྲུབ་མྱུར་བའི་གནད་དམ་པའོ། །བསྙེན་པ་མ་གྲོལ་བའི་བར་ལྷ་གང་གི་བསྙེན་པ་ཡིན་གཞན་སུས་ཀྱང་མ་ཤེས་པར་བྱ་སྟེ་བར་ཆད་མི་འབྱུང་ཞིང་དངོས་གྲུབ་མྱུར་བའི་དགོས་པ་ཡོད་དོ། །རྗེས་ཐོ་འགྲོལ་བ་དང་བག་གསེང་ཞིང་གནས་བསྲུང་བ་སོགས་སྤྱི་དང་འདྲའོ། །རེ་ཞིག་དེ་ཙམ་མོ། །ཞེས་པ་མཆོག་སྤྲུལ་བླ་མ་ཆོས་ཀྱི་བདག །ལམ་འདི་སྒྲུབ་ལ་རྩེ་གཅིག་འཇུག་དགོངས་ཚེ། །གསུང་གིས་བསྐུལ་ངོར་བཛྲ་ཨཀྵ་རས། །སྦྱར་བའི་ཡིག་མཁན་བློ་གསལ་རྒྱ་མཚོ་འོ།། །།
Footnotes
Other Information
- Terdzo-YA-018
- Gter bdag gling pa 'gyur med rdo rje
- Rin chen gter mdzod
- Rin chen gter mdzod Shechen Edition
- Thugs rje chen po bde gshegs kun 'dus
- Dge slong blo gsal rgya mtsho
- Tibetan Texts
- RTZ Volume 24
- Tibetan Publications
- Thugs rje chen po
- Spyan ras gzigs
- Revelations - gter ma
- Recitation Manual - bsnyen yig
- Mahayoga


text:
ངོ་སྤྲོད་སྙིང་བསྡུས།
བོད་ཀྱི་སྐད་ཡིག་སྲུང་སྐྱོབ་དང་གོང་འཕེལ་སླད་རྒྱུན་སྤྱོད་དང་དེང་རབས་ཀྱི་རིག་ཚན་སྣ་ཚོགས་པའི་ཐ་སྙད་རྣམས་གཅིག་གྱུར་གཏན་འབེབས་དགོས་གལ་ལ་སོང་། བཀའ་ཤག་གི་གཙོ་སྐྱོང་འོག བོད་ཀྱི་དཔེ་མཛོད་ཁང་དང་། བོད་གཞུང་ཟློས་གར། བོད་གཞུང་སྨན་རྩིས་ཁང་། དྷ་ས་བོད་ཕྲུག་ཁྱིམ་སྡེ། ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་། རིགས་ལམ་སློབ་གཉེར་ཁང་། ཤེས་བྱ་ཀུན་བཏུས་རྩོམ་སྒྲིག་ཁང་། ཝཱར་ཎ་བོད་ཀྱི་གཙུག་ལག་སློབ་གཉེར་ཁང་། སྲོང་བཙན་དཔེ་མཛོད་ཁང་། ཨ་མྱེས་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་། ཕྱི་དྲིལ་ཤེས་བྱ་དང་བོད་མིའི་རང་དབང་རྩོམ་སྒྲིག་པ། བོད་ཀྱི་རྩོམ་པ་པོའི་མཐུན་ཚོགས། བོད་ཀྱི་དུས་བབ་གསར་ཁང་། ཁ་བ་དཀར་པོ་བོད་ཀྱི་རིག་གཞུང་སྲིད་ཞུ་ཁང་བཅས་ཀྱི་དབུ་འཛིན་ནམ་སྐུ་ཚབ་རྣམ་པའི་ཐོག དམིགས་བསལ་གདན་ཞུ་བྱས་པའི་མཁས་དབང་ Prof. Ramesh Chandra Tiwari, Prof. Krishna Nath, Prof. Suniti Kumar Pathak,Shri Jeet Sen Negi སྣར་སྐྱིད་ངག་དབང་དོན་གྲུབ། རྔ་པ་ཆོས་གྲགས་བཅས་ལྷན་ཚོགས་ཀྱི་བཀའ་བསྡུར་སྐབས།
༡༽ ལས་འཆར་གྱི་སྒྲོམ་གཞིའི་བཀོད་སྒྲིག
༢༽ ཐ་སྙད་གཏན་འབེབས་བརྒྱུད་ལམ་དང་ཁྱབ་སྤེལ་བྱ་ཐབས།
༣༽ བརྡ་ཆད་གསར་བཟོ་དང་འདེམས་སེལ་གྱི་རྩ་འཛིན་ལམ་སྟོན།
༤༽ མུ་མཐུད་ཁ་སྐོང་བྱ་ཐབས་བཅས་ཀྱི་སྐོར་
ཕྱི་ལོ་ ༢༠༠༤ ལོར་ཉིན་གཉིས་རིང་བཀའ་བསྡུར་གནང་བའི་སྙིང་དོན་ལྟར། ཤེས་རིག་ལས་ཁུངས་ནས་ལག་བསྟར་གྱི་འཆར་གཞི་བཀའ་ཤག་ལ་སྙན་འབུལ་ཞུས་པར་ཕྱི་ལོ་ ༢༠༠༥ ལོ་མགོར་ལག་བསྟར་བྱ་འཐུས་བཀའ་འཁྲོལ་ཐོབ་མ་ཐག་མཉམ་ཞུགས་སྡེ་ཁག་གི་ལས་བྱེད་བཅོ་ལྔར་ཟབ་སྦྱོང་། རྒྱུ་ཆ་དང་མཐུན་རྐྱེན་མཁོ་སྒྲུབ། ཤེས་ལས་ཀྱི་འབྲེལ་ཡོད་ཚན་པར་ལས་བྱེད་ཐབས་འཚོལ། མཁས་པའི་སློབ་སྟོན་ཚོགས་ཆུང་བཀོད་སྒྲིག མཉམ་ཞུགས་སྡེ་ཁག་སོ་སོར་རིག་ཚན་བགོ་འགྲེམས་དང་། ལག་བསྟར་ལམ་སྟོན། འགྲོ་གྲོན་མཐུན་སྦྱོར་སོགས་རྨང་གཞིའི་བཀོད་སྒྲིག་དམ་ནན་བཅས་དངོས་སུ་ལས་འགོ་བཙུགས་པ་ནས་ད་ལྟའི་བར་འཛིན་སྐྱོང་དང་། དངོས་ཁམས། རྫས་སྦྱོར། གསོ་བ་རིག་པ། སྐར་རྩིས། སྐྱེ་དངོས། རྩི་ཤིང་། ས་དཔྱད་རིག་པ། སེམས་ཀྱི་ཚན་རིག ཨང་རྩིས་སོགས་ཀྱི་བརྡ་ཆད་ཟིན་བྲིས་བཏབ་ཟིན་པ་རྣམས་བརྒྱུད་རིམ་ངེས་ཅན་ཁག་བརྒྱུད་བཞིན་པའི་ཁོངས་ནས། མཐའ་མའི་གཏན་འབེབས་གནང་བའི་དེབ་ཕྲེང་དང་པོ་ཕྱི་ལོ་ ༢༠༠༨ ལོར་འགྲེམས་སྤེལ་ཟིན་ཞིང་། དེ་རྗེས་ལོ་ལྟར་དེབ་ཕྲེང་རེ་རེ་པར་འགྲེམས་བྱེད་མུས་ཀྱིས་ད་བར་དེབ་ཕྲེང་དགུ་འདོན་སྤེལ་ཟིན་པ་དང་། མ་ཚིག་སོ་སོའི་རྗེས་ཐོག་ཏུ་དངོས་ཁམས་དང་། རྫས་སྦྱོར། འཛིན་སྐྱོང་། ཁྲིམས། འཕྲུལ་རིག་སོགས་སྐབས་ཐོག་གི་ཨིན་ཡིག་བྱ་ར་གསར་འཇུག་བྱས་ཡོད།
མཐའ་དོན་བོད་ཀྱི་སྐད་ཡིག་སྨྲ་བ་རྣམས་ཀྱིས་འདིར་གཏན་འབེབས་ཟིན་པའི་བརྡ་ཆད་རྣམས་སྐབས་མ་འཆོལ་བར་གཅིག་གྱུར་བེད་སྤྱོད་ཀྱི་ལམ་ནས་བོད་ཀྱི་སྐད་ཡིག་གི་ངོ་བོ་སོར་གནས་དང་ཡར་རྒྱས་ལ་མཉམ་རུབ་དང་རམ་འདེགས་ཡོང་བའི་རེ་སྐུལ་ཞུ་རྒྱུ་བཅས། །


text:
སྐུའི་ཡང་སྲིད་སྐོར་ལ་སྩལ་བའི་བཀའ་སློབ།
༄༅། །སྦྱིར་བཏང་བླ་མའི་ཡང་སྲིད་སྐོར་གྱི་གནད་དོན་འདི་ནི་ཆོས་ལུགས་དང་ཐད་ཀར་འབྲེལ་བ་ཡོད་བ་ཞིག་ཡིན་པས། ཆོས་ཁས་མི་ལེན་མཁན་ཞིག་ཡིན་ཕྱིན་ཡང་སྲིད་སྐོར་ལ་འབྲེལ་བ་མེད་ལ། འདི་སྐོར་གླེང་བའི་འོས་བབ་ཀྱང་མེད།
ཡང་སྲིད་ཅེས་པ་འདི་ནི་ལས་བྱེད་བསྐོ་གཞག་བྱེད་པའམ། ཡང་ན་འཐུས་མི་འོས་འདེམས་བྱེད་པ་ལྟ་བུ་མིན། བླ་མའི་ཡང་སྲིད་ནི་བསམ་བཞིན་དུ་འགྲོ་བའི་དོན་ལ་བྱོན་པ་ཞིག་ཡིན་པས་བྱོན་པའི་ཡུལ་དང༌། ཡབ་ཡུམ། རིགས་རུས་སོགས་ལ་གཟིགས་ནས་བྱོན་དགོས་པ་འདི་ནི་ནང་ཆོས་ཀྱི་དམིགས་བསལ་ཁྱད་ཆོས་ཡིན། ཡང༌། གདུང་བརྒྱུད་ཀྱི་སྒོ་ནས་རྗེས་འཛིན་གནང་བའི་བླ་མ་ཡང་ཡོད།
ང་རང་བཙན་བྱོལ་ལ་སྡོད་རིང་ངའི་ཚེ་ལ་འགྱུར་བ་ཡོང་གི་རེད་བསམ་གྱི་མི་འདུག འོན་ཀྱང་གལ་སྲིད་ང་ཚོ་བཙན་བྱོལ་ལ་སྡོད་རིང་ངའི་ཚེ་མ་བརྟན་པའི་དབང་དུ་བཏང་ཡང༌། བོད་རྒྱ་ཆེའི་མི་མང་ལ་ངའི་ཡང་སྲིད་མུ་མཐུད་དགོས་པ་ཡོད་པ་དང༌། ཁོང་ཚོས་དགོས་འདུན་བྱས་པ་ཡིན་ན། ངའི་ཡང་སྲིད་དེ་རྒྱ་མིའི་འོག་ཏུ་མིན་པར། འཛམ་གླིང་རང་དབང་ལུང་པ་ཞིག་གི་ནང་ཡོང་རྒྱུ་ཡིན་ཞེས་ངས་ད་ལྟ་ནས་ཚིག་ཐག་བཅད་དེ་གསལ་པོ་ཤོད་རྒྱུ་ཡིན། གང་ཡིན་ཟེར་ན། ཡང་སྲིད་ཡོང་དགོས་པའི་དོན་སྙིང་པོ་ནི། སྐྱེ་བ་སྔོན་མས་འགོ་བཙུགས་པའི་ལས་དོན་གྲུབ་འབྲས་སོན་རྒྱུར་ལུས་པ་དེའི་མཇུག་སྐྱེལ་བར་ཡོང་བ་ཞིག་ཡིན་པར་བརྟེན། སྐྱེ་བ་སྔོན་མས་འགོ་བཙུགས་པའི་ལས་དོན་ལ་གཏོར་བཤིག་གཏོང་མཁན་ཞིག་ནམ་ཡང་ཡོང་ཤེས་ཀྱི་མ་རེད། ལས་དོན་མཇུག་སྐྱེལ་བྱེད་མི་ཐུབ་པའི་ལུང་པ་ཞིག་ནང་སྐྱེས་ན། ཡང་སྲིད་ཡོང་བའི་དགོས་པ་མ་ཚང་བ་རེད། གང་ལྟར་ངའི་ཡང་སྲིད་དགོས་དང་མི་དགོས་ཀྱི་ཐག་གཅོད་བྱེད་པའི་དབང་ཆ་དང་ཐོབ་ཐང་ཆ་ཚང་བོད་རྒྱ་ཆེའི་མི་མང་ལ་ཡོད།
དེ་སྔ་ཏཱ་ལའི་བླ་མའི་སྒྲིག་འཛུགས་ཀྱི་འགྲོ་སྟངས་འོག་བོད་དང་སོག་པོའི་བར་འབྲེལ་བ་ཡོད་པ་དང༌། དེ་བཞིན་ཧི་མ་ལ་ཡའི་རི་རྒྱུད་ས་ཁུལ་དང་ཡང་འབྲེལ་བ་ཕྲན་བུ་ཡོད་པ་བཅས་འདི་ཙམ་ཡིན། བར་ལམ་ང་ཚོ་བཙན་བྱོལ་དུ་འབྱོར་རྗེས་འཛམ་གླིང་གི་ཡུལ་གྲུ་མང་པོའི་ནང་ནང་ཆོས་ལ་དོ་སྣང་བྱེད་མཁན་མང་དུ་སོང་བ་དང༌། ངའི་བསམ་ཚུལ་དང་ལངས་ཕྱོགས་ལ་རྒྱབ་སྐྱོར་བྱེད་མཁན་ཡང་མང་པོ་ཡོད་སྟབས། འགྱུར་བ་གསར་པ་འདིའི་འོག་ཏཱ་ལའི་བླ་མའི་སྒྲིག་འཛུགས་ལ་ད་ཆ་འཛམ་གླིང་ནང་ཡོངས་གྲགས་ངོས་འཛིན་ཆ་འཇོག་ཡོད་པ་ཞིག་ཆགས་ཡོད། དེར་བརྟེན་ཁོང་ཚོའི་ངོས་ནས་ཀྱང་ངའི་འདོད་ཚུལ་ལ་མོས་མཐུན་གྱི་བསམ་ཞིག་བྱེད་ཀྱི་རེད་བསམས་པའི་ང་ལ་ཡིད་ཆེས་ཡོད།
--- >ལས་བཤུས།


text:
འགྱུར་ཁུགས་ཤིག
སྙན་ངག་འཚོའི་མ་ཡུམ་ལ་ཕུལ་བ།
ཞི་བདེ་མེ་ཏོག (ཙོང་ཁ)
བྱམས་པ་དང་སྙིང་རྗེས་ཡི་འོད་སྣང་འཚེར་ལ། ལང་ཚོ་ཡི་མེ་ཏོག་བཞད་པའི་ཤེས་རིག་གི་ཕ་ས་འདིའི་གྲོང་ན།
(དོ་ནུབ་ང་གཅིག་པུ་ཡིན)ཁུ་སིམ་མེར། སྙན་ཚིག་ལས་ཁྱེད་ཀྱི་སེམས་ཁམས་ལ་ཉན་བཞིན་ཡོད། ཉན་གྱིན་ཉན་གྱིན། མྱངས་ཀྱིན་མྱངས་ཀྱིན། (ལྷིང་འཇགས་ཀྱི་མཚན་མོ)འདིར། འགྲོ་ས་དང་སྡོད་ཡུལ་མེད་པའི་འཁྱམས་པོ་ངས་འགྱུར་ཁུགས་ཤིག་ཐོས་བྱུང༌། (དྲན་གདུང)ལྟ་བུའི། སྙན་ངག་ལྟ་བུའི། (རྒྱང་རིང་གི་ཤམ་པ་ལར)ཕྱོགས་པའི་འགྱུར་ཁུགས་ཤིག་ཐོས་བྱུང༌། རྩྭ་ཐང་གི་དཔའ་མོ་ལགས། ཁྱེད་ཀྱིས་ཤོད་དང༌། རྒྱང་ལ་གཤེར་བའི་གཞའ་ཆུང་དེ་ཁྱེད་ཡིན་ནམ། ཁྱེད་ལྟར་ཡིད་དུ་འོང་ཞིང་སྦྲང་པོ་གང་གི་ཡིད་ཀྱི་མུན་པ་སེལ་ཨང༌།
ཁྱེད་ཀྱིས་རྩྭ་ཐང་ནས་མེ་ཏོག་རེ་འཐུ་བཞིན། གླུ་ཆུང་རེ་ལེན་བཞིན་སྙན་ཚིག་གི་མགུལ་རྒྱན་ཞིག་སླེ་བཞིན་གང་དུ་བསྐྱོད། /གཙང་པོ་ནི་ཁྱེད་ཀྱི་ཚེ་སྲོག་གི་འབྱུང་ཁུངས་དང༌། གནམ་འོག་གི་བདེ་སྐྱིད་ཡིན/ པ་བདེན་ན། བདག་གིས་ཤེས་ཏེ། /གངས་དཀར་གྱི་སྤོབས་པ་གླུ་རུ་གྱེར་ཞིང་ས་ཆེན་གྱི་འབྱོར་ཕྱུག་གཡང་དུ་འགུག་གཞིན། གཅོང་རོང་དང་བཙན་རྫོང་བརྒལ་ནས/རྒྱང་ལ་བཞུར་མཁན་དེ་ཁྱེད་རང་མ་ཡིན་ནམ། (མུན་པའི་རྫི་བོ)ཡི་ལས་སྐུལ་ཐོད་ལ་བླངས་པའི་གངས་ལྗོངས་ཀྱི་གླུ་མ་ལགས།
མཐོང་བྱུང་ངམ། (ནམ་ཟླ་སྐྱ་བོའི)དབང་གིས་ན་ནིང་དོ་ཚིགས་སྒོ་ཞིང་གྲུ་བཞིའི་སྟེང་ན་ལོ་ལེགས་ཀྱི་སྙེ་མ་མེད་ལ། སྙིང་རྗེ་བྲལ་བའི་མཚོན་ཆས་རྩྭ་ཐང་གི་བུ་མོའི་བྲང་གཞུང་ལ་བསྣུན་དུས། ན་བུན་འཐིབ་པའི་རྩྭ་ཐང་ནི་ལང་ཚོའི་མཛེས་སྡུག་མཐོང་དཀོན་པའི་འཁྱམ་པོ་ངའི་དེ་རིང་གི་ངོ་མདངས་དང་ཧ་ཅང་མཚུངས་ཨང༌།
(འཚོ་བའི་བསླུ་བྲིད)དམ་ཡང་ན་ངག་གི་སྒོ་མོ་ཕྱེ་དཀའ་བ་ཡང་ཡིན་ཡང༌། ན་ནིང་དོ་ཚིགས་རྒོད་པོ་དག་སྔ་རྗེས་སུ(མགྲོན་པོ)བཞིན་འཕུར་སོང༌། (རྒོད་པོ་འཕུར་ཤུལ)ན་ང་དང་བྲག་ཐེམ་སྐྱ་བོའི་ལས་དབང་ཅི་འདྲའི་གཅིག་ཨང༌། འདི་ལྟར་སྐྱོ་བ་སངས་དཀའ་དུས། ང་ཚོ་རང་དབང་མེད་པར་སྣག་ཤོག་ལ་མཛའ་བོ་བཞིན་ཧམ་སེམས་ཀྱིས་འཁྱུད་པའང་བདེ་སྐྱིད་ཀྱི་ལོངས་སྤྱོད་ཅིག་ཡིན་ཨང༌།
དངོས་ནས་བདེན་ཏེ། ཕ་ཡུལ་གྱི་དྭངས་གཙང་རེག་དཀའ་བའི་གྲོང་ཁྱེར་ཆེན་མོ་དང་རྒྱ་མཚོའི་ཕ་མཐའ་སོགས། ཕྱི་རོལ་གྱི་གནས་ཡུལ་རེ་རེ་འགྲིམས་དུས། འཇགས་མི་ཐུབ་པའི་ཟུག་གཟེར་ཆེན་མོ་ཞིག་ཡང་ནས་བསྐྱར་དུ་རོ་ལངས་རྒྱག་ཅིང༌། རང་སེམས་ལས་ཅི་ཡང་མེད་པའི་ང་ཚོས(སྨུག་སྤྲིན་གྱི་གྲོང་ཚོ)དང(ཨ་མའི་སྨོན་ཚིག)(སྡེ་ཆེན་པོ)གྲོང་གི་རྩེད་ཡ་དགོད་གྲོགས་ཚོ་བརྗེད་མི་སྲིད་ལ། དུས་ཀྱི་འཁྱག་རླུང་ཁྲོད་ན། འདར་ལྕུག་ལྕུག་བྱེད་པའི་ཕ་མ་སྤུན་ཟླ་ཚོ་ཡང་དྲན་ངེས་པས། ཕ་ཡུལ་ལ་སེམས་པ་གཏད་ནས་ང་ཚོས་ནམ་ཡང་གླུ་རེ་བླངས་ཆོག་ལ། སྙན་ཚིག་རེ་བྲིས་ཆོག
དེ་རིང་སྟེ། གློག་འཕྲུལ་གྱིས་གནམ་ས་གཡོ་བའི་དུས་རབས་ཉེར་གཅིག་གི་མཆོང་བསྐྱོད་ཁྲོད། (གཟེབ་ནང་གི་བྱེའུ་ཆུང་)དག་གང་དུ་འཕུར་ཨང༌། མཚམས་མཚམས་སུ། སེམས་ཁོང་དུ་མུན་པ་འཐིབ་ཤིང༌། གྲང་རེག་བཟོད་དཀའ་ནའང༌། ང་ཚོ་ལ(ཡུམ་ཆེན་མའི)དྲོད་ཁོལ་ཡོད། (འཇགས་མི་སྲིད་པའི་བཞུར་རྒྱུན)ཡོད། ད་དུང་ཙོང་ཕྲུག་ལྟར་སྐྱེས་པའི་སྙན་ངག་འཚོ་ཡོད། བྲེལ་ཤ་སློང་བའི་སེམས་དང་རྨི་ལམ་ཡོད། ད་དུང་་་་་་་་་་དེ་བས་ཁྱེད་ཀྱིས་རྟག་ཏུ་བརྩེ་བ་འཕྱོ་བའི་གླུ་རེ་ལེན་པར་མཛོད་དང༌། ང་ཚོ་ནམ་ཡང་རྒྱང་རིང་ལ་བཞུར་ཆོག
དེ་ལྟར་དོ་ནུབ། སྙན་ངག་དེས། སྒྲ་དབྱངས་དེས་ངའི་སེམས་པར་ཁ་དོག་ཟབ་མོ་ཞིག་བརྐོས་ཤིང༌། སྙན་ངག་དེ། སྒྲ་དབྱངས་དེ་ལས་ངས་གངས་ལྗོངས་ཀྱི་མཛངས་མ་ཞིག་གི་སྙིང་གི་སྟིག་སྒྲ་ཐོས་ཤིང་རྒྱང་བསྐྱོད་ཀྱི་སྤོབས་པ་མཐོང༌། སེམས་རྒྱ་མཐོང༌། ན་ཟུག་དང་རྨི་ལམ། བདེ་སྡུག་མཐོང༌། མ་ཡིན་ནམ། གཟིགས་དང་། གངས་ལྗོངས་ཀྱི་བུད་མེད་ལམ་ལ་ཆས་བྱུང༌། དོ་ནུབ། ཁེར་རྐྱང་གི་ངས་རྒྱང་རིང་ནས་འགྱུར་ཁུགས་ཤིག་ཐོས་པས། ནམ་གུང་དུ་ཁ་རོག་གེར། ངས་ཀྱང་འགྱུར་ཁུགས་ཤིག་ཐག་རིང་ལ་བསྲིངས།
སྙན་ངག་འཚོའི་མ་ཡུམ་ཟེར་བ་ནི >རྩོམ་མཁན་གཟུངས་ཕྱུག་སྐྱིད་འབོད་པ་དེའོ།
ངེད་དྲ་ཚིགས།